Volleyge aa logo aa medhu suvaalu ufedhey kanthathakeh | Mihaaru\nމާޗް 26 ވަނަ ދުވަހު އާ ލޯގޯއާ އެކު އެކްޓިން ޔޫތު މިނިސްޓަރުގެ މަގާމު ފުރުއްވި އަލީ ވަހީދު ވީއޭއެމްގެ އޮފީސް ހުޅުވަނީ.-- ފޮޓޯ: ހުސެއިން ވަހީދު/ މިހާރު\n20 މެއި 2019 - 12:30 18 comments\nފުރިހަމަ މެމްބަޝިޕް ލިބިފައިވާ އެންމެ ކްލަބަކާ އެކު ވޮލީބޯޅަ އެސޯސިއޭޝަން (ވީއޭއެމް)ގެ އަހަރީ އާއްމު ޖަލްސާ މިދިޔަ އަހަރު އޮކްޓޫބަރު މަހު ބާއްވައި، އަސާސީ ގަވާއިދަށް އިސްލާހުތަކެއް ގެނެސް އާ ލޯގޯއެއް ފާސްކުރުމުން ގިނަ ބައެއްގެ ފާޑުކިއުންތަކެއް އަމާޒުވި އެވެ. ކުޅިވަރު އެސޯސިއޭޝަނެއްގެ މަސްލަހަތު ހިމެނޭ ބޮޑެތި ކަންތައްތަކެއް އެންމެ ކްލަބެއްގެ ހާޒިރުގައި ނިންމީތީ އެވެ.\nމީޑިއާ އަށް ދައުވަތު ނުދީ މިދިޔަ އޮކްޓޫބަރު މަހު 16 ވަނަ ދުވަހު ބޭއްވި އެ ޖަލްސާގައި ކަންތައްތައް ނިމިގެންދިޔައީ އެ އެސޯސިއޭޝަނުގެ ހިންގާ ގަވައިދާ އެއްގޮތަށް ކަމަށް އޭރު ވީއޭއެމްގެ ރައީސް މުހައްމަދު ލަތީފް ވަނީ ވިދާޅުވެފަ އެވެ.\nއެ ގޮތުން މިދިޔަ އަހަރުގެ އާންމު ޖަލްސާ ބޭއްވިއިރު ޝަރުތު ހަމަވާ އޮތީ ޕޮލިސް ކްލަބާއި އައްޑޫ ސްޕޯޓްސް ކަމަށާއި އޭގެ ތެރެއިން އައްޑޫ ސްޕޯޓްސް ހާޒިރުވުމުން ކޯރަމް ހަމަވި ކަމަށް އެސޯސިއޭޝަނުން ނިންމީ އެވެ. ފުރިހަމަ މެމްބަރުންގެ ގޮތުގައި ދެން އޮތް ފުވައްމުލަކު މިސްކިތްމަގާއި މޯލްޑިވިއަން ސްޕޯޓްސް އިން ސްޕޯޓްސް ކޮމިޝަނަރުގެ އޮފީހުގައި ރަޖިސްޓްރީވެފައި ނެތުމުން މެމްބަޝިޕް ގެއްލުނީ ކަމަށް އެސޯސިއޭޝަނުން މައުލޫމާތު ދިނެވެ.\nމާޗް 26 ވަނަ ދުވަހު ވީއޭއެމްގެ އާ ލޯގޯ ޖެހި ބެނާއަކާ އެކު ރަސްމިއްޔާތެއް ބާއްވަނީ. -- ފޮޓޯ: ހުސެއިން ވަހީދު/ މިހާރު\nމިދިޔަ އަހަރުގެ އާންމު ޖަލްސާގައި ފާސްކުރި ގިނަ ކަންތައްތައް ސްޕޯޓްސް ކޮމިޝަނަރު އޮފީހުން އެއްކޮށް ރަޖިސްޓްރީ ކޮށްދީފައެއް ނުވެ އެވެ. އެއީ އޭރު އާންމު ޖަލްސާގައި ކަންތައްތައް ހިނގާދިޔަ ގޮތާ ބެހޭގޮތުން އެ ޖަލްސާގައި ބައިވެރިވި އޮބްޒާވަރުންގެ ރިޕޯޓަށް ބެލުމަށް ފަހު އެވެ. އެ ޖަލްސާގައި ބައިވެރިވި އޮބްޒާވަރެއްގެ ރިޕޯޓްގެ ކޮޕީއެއް "މިހާރަ"ށް ލިބިފައިވާއިރު، އެ ޖަލްސާ ކުރިއަށް ގޮސްފައިވާ ކަންތައްތައް ރަނގަޅަށް ބަލަންޖެހޭ ކަމަށް ލިޔެފައިވެ އެވެ. އަދި ޖަލްސާގެ ކަންތައްތައް ދިޔައީ ވޮލީބޯޅަ އަސާސީ ގަވާއިދާ އެއްގޮތަށް ކަމަށް ސުވާލު އުފެދޭ ކަމަށް ވެސް ރިޕޯޓްގައި ހިމަނައިފައިވެ އެވެ.\nއާންމު ޖަލްސާގައި އެންމެ ކްލަބެއްގެ ހާޒިރުގައި ނިމިގެންދިޔަ ބޮޑެތި ނިންމުންތަކުގެ ތެރެއިން ގިނަ ބަޔެއްގެ ލޯ އެންމެ ބޮޑަށް އަމާޒުވީ ވީއޭއެމްގެ ބަދަލުކުރެވުނު ލޯގޯ އަށެވެ. އެއީ ގައުމީ ކުޅިވަރު އެސޯސިއޭޝަނެއްގެ އެވަރުގެ ނިންމުމެއް އެންމެ ކްލަބެއްގެ ރުހުމާ އެކު ނިމިގެންދިއުމުންނެވެ.\n"މިހާރަ"ށް އެނގިފައިވާ ގޮތުގައި ކޮމިޝަނާ އޮފް ސްޕޯޓްސް އިން މިދިޔަ މަހު 24 ވަނަ ދުވަހު ވަނީ ލޯގޯ ރަޖިސްޓްރީކޮށްދީފަ އެވެ. ސުވާލު އުފެދޭ އެންމެ ބޮޑު ކަމަކީ ކޮމިޝަނާ އޮފް ސްޕޯޓްސް އިން އާ ލޯގޯ ރަޖިސްޓްރީކޮށްދިނުމުގެ ކުރިން ރަސްމީ ހަފްލާތަކުގައި ވީއޭއެމުން އާ ލޯގޯ ބޭނުންކުރުމެވެ.\nވީއޭއެމުން އާ ލޯގޯއާ އެކު މިދިޔަ މާޗް މަހު 26 ވަނަ ދުވަހު އެކްޓިން ސްޕޯޓްސް މިނިސްޓަރުގެ މަގާމުގައި ހުންނެވި އަލީ ވަހީދު ބައިވެރިވި ހަފްލާއެއްގައި ވަނީ އޮފީސް ހުޅުވައިފަ އެވެ. އަދި އެ ދުވަހު ބޭއްވި މި ފަހަރުގެ އިންޑިއަން އޯޝަން އައިލެންޑް ގޭމްސް (އައިއޯއައިޖީ)ގައި ވާދަކުރާ ޓީމު އިއުލާނުކުރަން ބޭއްވި ރަސްމިއްޔާތުގައި ކުޅުންތެރިންގެ ޖޯޒީ އާއި ބެނާގައި ބޭނުންކުރީ ވެސް އާ ލޯގޯ އެވެ. މިއީ އެ ލޯގޯ އެއްކޮށް ފާސްނުވަނީށް ހިނގައިދިޔަ ކަމެކެވެ.\nމާޗް 27 ވަނަ ދުވަހު ކުޅުނު އިންޓަ ސްކޫލް ވޮލީބޯޅަ މުބާރާތުގެ ފައިނަލް މެޗުތަކުގެ ތެރެއިން: ވީއޭއެމްގެ ކުރީގެ ލޯގޯގެ ބެނާއެއް. -- ފޮޓޯ: ނިޝާން އަލީ/ މިހާރު\nފާއިތުވި އެއް މަސް ދުވަހަށް ބަލާއިރު ތަފާތު އިވެންޓުތަކަށާއި އެކި މުބާރާތްތަކާ ގުޅިގެން ވީއޭއެމުން އާންމުކުރި ލިޔެކިއުންތަކުގައި އެކި ފަހަރު ބޭނުންކޮށްފައިވަނީ އެކި ލޯގޯ އެވެ. މި އަހަރު ގައުމީ ޓީމުގެ ކުޅުންތެރިން ފަރިތަކުރަމުން އައި ޖޯޒީގައި އެންމެ ފުރަތަަމަ ވެސް ބޭނުންކޮށްފައިވަނީ އާ ލޯގޯ އެވެ.\nވޮލީބޯޅަ އެސޯސިއޭޝަނުގެ ހިންގުމުގައި މައްސަލަތަކެއް އުޅޭ ކަމަށް ބުނެ ލަތީފާއި އެސޯސިއޭޝަނަށް ވޮލީބޯޅައިގެ ބައެއް ހިދުމަތްތެރިން އަންނަނީ ވަރަށް ބޮޑަށް ފާޑުކިޔަމުންނެވެ. އަދި އެސޯސިއޭޝަނުގެ އިސް މަގާމުތަކުގައި ހުރި އެކި ފަރާތްތަކުން ވަނީ އިސްތިއުފާ ދީފަ އެވެ. ލަތީފް ވިދާޅުވީ އިސްތިއުފާދީފައި ދިޔަ މީހުންނަކީ މަގާމުގެ ޒިންމާ އަދާނުކުރެވިގެންދިޔަ މީހުންނެވެ.\nއިތުރު ލިޔުންތައް ވޮލީބޯޅަ ވޮލީބޯލް އެސޯސިއޭޝަން


ލަންކާގެ ލޮކްޑައުން އަށް ލުޔެއް ދޭނެ ކަމަށް އިޢުލާން ކުރުމާއެކު ކާރވް ދިޔައީ މައްޗަށް – Dhen.mv\nލަންކާގެ ލޮކްޑައުން އަށް ލުޔެއް ދޭނެ ކަމަށް އިޢުލާން ކުރުމާއެކު ކާރވް ދިޔައީ މައްޗަށް\nMay 1, 2020 - 3:09 pm\nއަވަށްޓެރި ސްރީލަންކާގައި އެޅި ވަރުގަދަ ފިޔަވަޅު ތަކާއި އެކު ކޮވިޑް-19 ކޮންޓްރޯލް ކުރެވިއްޖެކަމަށް ބުނެ، ގައުމުގައި އޮތް ލޮކްޑައުން އަށް ލުޔެއް ދޭން މަސައްކަތް ކުރާކަމަށް ސަރުކާރުން އިޢްލާން ކުރިކަން ގިނަ މީޑީޔާތަކަށް އެރީ 19 އޭޕްރިލްގައެވެ.\nފިޔަވަހި ތަކަކަށް ބަހާލައިގެން އެކި ފަހަރު މަތިން އެކި ސަރަހައްދު ހުޅުވާލުމަށް މަސައްކަތް ކުރާ ކަމަށް ނޫސް ތަކުން ފެނުމުން ލަންކާގައި ދިރިއުޅޭ ދިވެހިންގެ ހިތްތަކަށް ވެސް އުފާވެރިކަން ލިބުނެވެ. ހިނގަމުން މިދަނީ ރަމަޟާން މަސް ކަމުން ކޮންމެވެސް ފަސޭހައެއް ވާނެކަމުގެ އުއްމީދުކުރެވުނެވެ.\nލަންކާގެ ހެލްތު މިނިސްޓަރ ވިދާޅުވީ އޭރު މަދުމަދުން އެ ފެނުނު ކޭސް ތަކަކީ މުޖުތަމައު ތެރެއިން ފެންނަ ކޭސްތަކެއް ނޫން ކަމަށާއި، އެއީ ޝައްކު ކުރެވިގެން ކަރަންޓީން ކުރެވޭ މީހުން ބައިތިއްބާ ކޭމްޕް ތަކުން ފެންނަ ކޭސް ތަކެއް ކަމަށެވެ. އެހެންކަމުން ލޮކްޑައުން އަށް ލުޔެއް ދީ އާންމު ދިރިއުޅުމާއި އިޤްތިސާދު ހުޅުވާލުމަކީ ރައްކާތެރިކަމެއް ކަމަށް އޭނާ ބުނެފައިވެއެވެ. އޭރު ލަންކާއިން ފެނުނު ކޭސްތަކުގެ އަދަދު އުޅެނީ 250 ހިސާބުގައެވެ.\nނަމަވެސް ސަރުކާރުން މިކަން އިޢްލާން ކުރުމާއި އެކު ލަންކާއިން ބަލިޖެހޭ މީހުން ކުއްލިއަކަށް އިތުރުވެ، 10 ދުވަސް ތެރޭގައި ލަންކާއިން ކޮވިޑް-19 އަށް ޕޮސިޓިވްވި މީހުންގެ އަދަދު ދެ ގުނަ އަށް އިތުރު ވިއެވެ. 12 ވަރަށް ދުވަސް ފަހުން މިހާރު ލަންކާގައި 663 މީހަކަށް މި ބަލި ޖެހިގެން ރިޕޯޓް ކޮށްފިއެވެ. އެންމެ ފަހުން ސަރުކާރުން އިޢްލާން ކޮށްފައިވަނީ4މޭ އިން ފެށިގެން، ލަންކާގައި އެންމެ ގިނަ ދިވެހިން ދިރިއުޅޭ ކޮލޮމްބޯ އޭރިޔާއަށް ވެސް ލުޔެއް ދޭނެ ކަމަށެވެ. ނަމަވެސް މި ނިންމުން އަދި ބަދަލު ވުމަކީ ވެސް ވަރަށް ގާތް ކަމެކެވެ.


Mussandhi Zuvaan Dhivessaku Innaane Fala Anhen Kujjaku Hoadhanee - Vaguthu\nމުއްސަނދި ޒުވާން ދިވެއްސަކު އިންނާނެ ފަލަ އަންހެންކުއްޖެއް ހޯދަނީ\n4 މަސް ކުރިން ( މާޗް 10, 2021 )\nމުއްސަނދި ޒުވާން ދިވެއްސަކު ކައިވެނި ކުރުމަށް ފަލަ އަންހެެން ކުއްޖަކު ހޯދަން އިއުލާނު ކޮށްފިއެވެ.\nކައިވެނި ކުރުމަށް މީހުން ހޯދުމަށް އެހީތެރިކަން ފޯރުކޮށްދޭ ދިވެހި ފޭސްބުކު ޕޭޖެއް ކަމަށްވާ "ކައިވެނި" ޕޭޖުން އިއްޔެ ކޮށްފައިވާ ޕޯސްޓެއްގައި ބުނެފައި ވަނީ އުމުރުން 29 އަހަރުގެ އިސްކޮޅުގައި ފަސް ފޫޓު ނުވަ އިންޗި ހުންނަ ފިރިހެނަކު އިންނާނެ ދިވެހި އަންހެނަކު ހޯދާ ކަމަށެވެ. އޭނާގެ ރަށާއި އަތޮޅު ވަނީ ސިއްރުކުރި ނަމަވެސް ބުނެފައިވަނީ ދިރިއުޅެމުން އަންނަނީ މާލޭގައި ކަމަށެވެ.\nއެ ޕޯސްޓުގައި ބުނެފައިވާ ގޮތުން އެ ފިރިހެން މީހާ އަކީ ސަރުކާރު ވަޒީފާއެއްގައި އުޅެމުން އަންނަ، އާންމުދަނީގެ ގޮތުން މަހަކު 45،000 ރުފިޔާ ލިބޭ މީހެކެވެ. އަދި މިހާރުވެސް އޭނާ އަންނަނީ ޑިގްރީއަށް ކިޔަވަމުން ކަމަށާއި މިހާތަނަށް އޭނާ އެއްވެސް ކައިވެންޏެއް ވެސް ނުކުރާ ކަމަށް އެ ޕޯސްޓުގައި ބުނެފައިއެވެ. މީގެ އިތުރުން އޭނާގެ ދަރިއެއްވެސް ނެތް ކަމަށާއި އޭނާ އަކީ ކެރިއަރެއްް ނޫން ކަމަށްވެސް ޕޯސްޓުގައި ވަނީ ބުނެފައެވެ.\nޕޯސްޓުގައި ބުނާ ގޮތުން އޭނާ ބޭނުން ވަނީ އުމުރުން 18 އަހަރާއި 26 އަހަރާ ދެމެދުގެ، މިވަގުތު މާލޭގައި އުޅޭ އަންހެންކުއްޖެކެވެ. އެ އަންހެން ކުއްޖާ ވާން ވާނީ ހިކި ނޫން އަވަހަށް ކައިވެނިކުރަން ބޭނުންވާ ކުއްޖަކަށް ކަމަށް އޭނާގެ ޝަރުތުތަކުގެ ތެރޭގައި ހިމެނެއެވެ.\n"ކައިވެނި ޕޭޖް" އަކީ ދިވެހިންގެ ތެރޭގައި މަޤްބޫލު ޕޭޖްއެކެވެ. އަދި އެޕޭޖުގައި އާންމުކުރާ ޕޯސްޓުތަކަކީ އެއީ ސައްހަ މައުލޫމާތުކަމަށްވެސް އެ ޕޭޖު ހިންގާ ފަރާތްތަކުން ވަނީ ބުނެފައެވެ.\nދިވެހި އަންހެނަކު އިންނާނެ ތަނަވަސް ފިރިޔަކު ހޯދަނީ، ބަނޑެއް ލާފައި ހުރެގެން ނުވާނެ!\nމާލޭ އަންހެނަކު، އިންނާނެ މާލޭ ގެދޮރުހުރި ކައްކަން އެނގޭ ފިރިހެނަކު ހޯދަނީ\nދިވެހި ޑޮކްޓަރަކު އިންނާނެ މީހަކު ހޯދަނީ\nމާޗް 10, 2021 16:48\nމަހީކުރީ ހިކި ލޫޅާފަތި ކުއްޖެއް ކަމައް ހޯދާނީ....\nމާޗް 10, 2021 16:49\nޝަރުތު ފުރިހަމަވާ ކުދިން އަވަހަށް ކުރިމަތިލާ..\nމާޗް 10, 2021 19:34\nމުއްސަދި މާނަމިމީހުން މިކުރަނީ ކިހިނެއް ކަމެއް ނޭގެ. 45000 ރުފިޔާގެ އާމްދަނީ ލިބެންޏާ ރާއްޖެގަ އިންކަމްޓެކްސް ގެ ރޭޓުން ބަލަންޏާ އެއީ މެެދުފަންތިގެ\nމާޗް 10, 2021 20:28\nރާއްޖޭގެ ގިނަ އަންހެންވެރިން ތިބެނީ ފަލަކޮށް.\nމާޗް 10, 2021 22:15\nޢެބަހުރި ތިކަހަލަ ކުށްޖެއް ބޭނުމިއްޔާ ގުޅާ\nމާޗް 11, 2021 02:22\nފަޅައީޔަ ރަނގަޅުވާނެ ފިރިންދެކެ ލޯބިވާލެއްް ބޮޑް ދިރާސާކޮއްފިން


އެވޮކާޑޯ | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ އެވޮކާޑޯ\nދިވެހި ނަން : އެވޮކާޑޯ\nއިގިރޭސި ނަން : Avocado\nޢިލްމީ ނަން : Persea Americana\n7 މިލިގްރާމް ސޯޑިއަމް 160 ކިލޯކެލަރީ ހަކަތަ\n485 މިލިގްރާމް ޕޮޓޭސިއަމް 8.53 ގްރާމް ކާބޯހައިޑްރޭޓް\nކޮންމެ 100 ގްރާމް ގައި މަޢުދަންތައް2ގްރާމް ޕްރޮޓީން\n12 މިލިގްރާމް ކެލްސިއަމް 14.66 ގްރާމް ފެޓް\n0.190 މައިކްރޯ ގްރާމް ކޮޕަރ 6.7 ގްރާމް ފައިބަރު\n0.55 މިލިގްރާމް ދަނގަޑު ކޮންމެ 100 ގްރާމް ގައި ވިޓަމިންތައް\n29 މިލިގްރާމް މެގްނީޒިއަމް 81 މައިކްރޯ ގްރާމް ފޮލިކް އެސިޑް\n0.042 މިލިގްރާމް މެންގަނީޒް 1.738 މިލިގްރާމް ނިއެސިން\n52 މިލިގްރާމް ފޮސްފަރަސް 1.389 މިލިގްރާމް ޕެންތޮނިކްއެސިޑް\n0.4 މައިކްރޯ ގްރާމް ސިލެނިއަމް 0.257 މިލިގްރާމް ޕައިރިޑޮކްސިން\n0.64 މިލިގްރާމް ޒިންކް 0.130 މިލިގްރާމް ރައިބޯފްލެވިން\n24 މައިކްރޯ ގްރާމް ކެރޮޓީން އަލްފާ 146 އައިޔޫ ވިޓަމިން އޭ\n62 މައިކްރޯ ގްރާމް ކެރޮޓީން ބީޓާ 10 މިލިގްރާމް ވިޓަމިން ސީ\n28 މައިކްރޯ ގްރާމް ކްރިޕްޓޯޒެންތިންބީ 2.07 މިލިގްރާމް ވިޓަމިން އީ\n271 މައިކްރޯ ގްރާމް ލޫޓީންޒިއެޒެންތިން 21 މައިކްރޯ ގްރާމް ވިޓަމިން ކޭ\n• ބައެއް ވައްތަރު ކެންސަރުން ރައްކާތެރިކޮށްދިނުން : އެވޮކާޑޯ ބޭނުންކުރުމަކީ ބައެއް ވައްތަރުގެ ކެންސަރުން ރައްކާތެރިކަން ގެނެސްދޭ ކަމެކެވެ.\n- ޕްރޮސްޓޭޓް ކެންސަރު : ފާހަގަ ކުރެވިފައިވާ ގޮތުގައި އެވޮކާޑޯ ބޭނުންކުރުމަކީ ޕްރޮސްޓޭޓް ކެންސަރުގެ ޓިއުމަރު ބޮޑުވުމަށް ހުރަސްއަޅާ ކަމެކެވެ.\n- އަނގައިގެ ކެންސަރު: ދިރާސާތަކުން އެނގިފައިވާ ގޮތުގައި އެވޮކާޑޯގައި ހިމެނޭ ބައެއް ކަހަލަ ކަމްޕައުންޑް ތަކަށް، އަނގައިގެތެރޭގައި ހުންނަ، ކެންސަރުގެ ސެލްތަކާއި، ކެންސަރަށް ބަދަލުވުމުގެ ފުރުޞަތު އޮންނަ ސެލްތައް ދެނެގަތުމުގެ ކުޅަދާނަކަން ލިބިފައި ވެއެވެ. އަދި ރަގަޅު ސެލްތަކަށް ގެއްލުމެއްނުދީ އެފަދަ ސެލްތައް ނެތިކޮށްލައެވެ.\n- އުރަމަތީގެ ކެންސަރު : ޒައިތޫނި ތެލެކޭ އެއްފަދައިން އެވޮކާޑޯ ގައި ވަރަށް ގިނައިން "އޮލީކް އެސިޑް"(Oleic acid) ހުރެއެވެ. ވަރަށް ގިނަ ދިރާސާތަކުން އެނގިފައިވާގޮތުގައި އޮލިކް އެސިޑަކީ އުރަމަތީގެ ކެންސަރުން ރައްކާތެރިވުމުގައި ބޭނުންތެރި މާއްދާ އެކެވެ.\n• ލޮލުގެ ދުޅަހެޔޮކަން : އެހެން ހުރިހާ މޭވާތަކަށްވުރެ އެވޮކާޑޯގައި ކެރޮޓިނޮއިޑް "ލޫޓީން"(Lutein) ހުންނަ މިންވަރު މައްޗެވެ. ލޫޓީން އަކީ އުމުރުން ދުވަސްވުމުން ދިމާވާ ލޯފުސްވުމުގެ މައްސަލައާއި، "މެކިޔުލަރ ޑިޖެނެރޭޝަން"ގެ މައްސަލަ އިން ރައްކާތެރިކޮށްދޭ މާއްދާ އެކެވެ.\n• ހަށިގަނޑުގެ ސަރުބީގެ މިންވަރު ދަށްކުރުން : އެވޮކާޑޯގައި ގިނަ އަދަދަކަށް "ބީޓާ-ސައިޓޯސްޓީރޯލް"(Beta-sitosterol) ހުރެއެވެ. މިއީ ސަރުބީގެ މިންވަރު ދަށްކޮށްދޭ މާއްދާ އެކެވެ. އެއް ދިރާސާއެއްގައި 45 މީހުން ހަފްތާއެއް ވަންދެން އެވޮކާޑޯ ކޮންމެ ދުވަހަކު ބޭނުންކުރުމުން އެމީހުންގެ ހަށިގަނޑުގައި ހިމެނޭ ޖުމުލަ ސަރުބީގެ މިންވަރު އެވްރެޖް ގޮތެއްގައި 17 އިންސައްތަ ދަށްވެގެން ގޮސްފައި ވެއެވެ. އަދި ޓްރައިގްލައިސެރައިޑް އާއި، ނުރަގަޅު ކޮލެސްޓްރޯލްގެ މިންވަރު 22 އިންސައްތަ ދަށްވެ، ރަގަޅު ކޮލެސްޓްރޯލްގެ މިންވަރު 11 އިންސައްތަ މަތިވެފައި ވެއެވެ.\n• ހިތުގެ ދުޅަހެޔޮކަން : އެންމެ ބޯތައްޓެއްގެ ގެ ފުރާ ހުންނަ އެވޮކާޑޯ އިން ކޮންމެ ދުވަހަކު ބޭނުންވާ ފޮލިކް އެސިޑްގެ 23 އިންސައްތަ ހަށިގަނޑަށް ލިބެއެވެ. ދިރާސާތަކުން ދައްކާގޮތުގައި ކެއުމުގައި ފޮލިކް އެސިޑް އެކުލެވޭ ކާތަކެތި ބޭނުންކުރާ މީހުންނަށް ހިތުގެ ބަލިތައް ޖެހުމުގެ ފުރުޞަތު އެފަދަ ތަކެތި ބޭނުންނުކުރާ މީހުންނަށްވުރެ ކުޑައެވެ. މީގެ އިތުރުން އެވޮކާޑޯގައި ހިމެނޭ ވިޓަމިން އީ، ގުލުޓަތިއޯން (Glutathione) އަދި މޮނޮއަންސެޗުރޭޓެޑް ފެޓް(monounsaturated fat) އަކީ ހިތުގެ މަސައްކަތްތައް ފުރިހަމަށްކޮދީ ދުޅެހެޔޮކަންމަތީ ބެހެއްޓުމަށް ބޭނުންތެރި މާއްދާ ތަކެކެވެ. މީގެ އިތުރުން ވިޓަމިންބީ6 ނުވަތަ ޕައިރިޑޮކްސިން ވެސް އެވޮކާޑޯގައި ހުރެއެވެ. ފޮލިކް އެސިޑް އަދި ޕައިރިޑޮކްސިން އަކީ ލޭގައި ހީމޯސިސްޓެއިން ގެ މިންވަރު ކޮންޓްރޯކުރާ މާއްދާ ތަކެވެ. ލޭގައި ހީމޯސިސްޓެއިންގެ މިންވަރު މަތިވުމަކީ، ހިތުގެ ބަލިތައް ޖެހުމުގެ ފުރުޞަތު އިތުރުކުރާ ކަމެކެވެ. އެވޮކާޑޯގައި ފައިބަރު ހުރުމަކީ ވެސް ލޭމައްޗަށްދިއުން ފަދަ ހިތާއި ލޭހޮޅިތަކާއި ގުޅުންހުރި ބަލިތަކާއި ދުރުކޮށްދޭނޭ ކަމެކެވެ.\n• ސްޓްރޯކް ޖެހުމުން ރައްކާތެރިކޮށްދިނުން : އެވޮކާޑޯގައި ގިނަ އަދަދަކަށް ފޮލިކް އެސިޑް ހުރެއެވެ. މިއީ ސްޓްރޯކް ޖެހުމުން ރައްކާތެރިކޮށްދޭ ކަމެކެވެ. ދިރާސާތަކުން ދައްކާގޮތުގައި ކެއުމުގައި ފޮލިކް އެސިޑް އެކުލެވޭ ކާތަކެތި ބޭނުންކުރާ މީހުންނަށް ސްޓްރޯކް ޖެހުމުގެ ފުރުޞަތު އެފަދަ ތަކެތި ބޭނުންނުކުރާ މީހުންނަށްވުރެ ކުޑައެވެ.\n- އެވޮކާޑޯގައި ޕޮޓޭސިއަމް ގިނައިން ހުރުމަކީ ވެސް ސްޓްރޯކް ޖެހުމުން ދުރުކޮށްދޭ ކަމެކެވެ. ދިރާސާއަކުން ދައްކާފައިވާ ގޮތުގައި ކޮންމެ ދުވަހަކު ޕޮޓޭސިއަމް މުއްސަދިވެފައިވާ ކާނާ ބޭނުންކުރާ މީހުންނަށް، ސްޓްރޯކްޖެހުމުގެ ފުރުޞަތު 40 އިންސައްތަ ދަށެވެ.\n• ކާތަކެތީގައި ހިމެނޭ ކާނާގެ ބައިތައް ހަށިގަނޑަށް ނެގުން ރަގަޅުވުން : ދިރާސާއަކުން ދައްކާފައިވާ ގޮތުގައި ކާތަކެތީގައި ހިމެނޭ ކާނާގެ ބާވަތްތައް ހަށިގަނޑަށް ނަގާމިންވަރު، އެކާތަކެތި އެވޮކާޑޯ އާއި އެކުގައި ބޭނުންކުރުމުން މާރަގަޅެވެ. އެއް ދިރާސާއެއްގައި ބައިވެރިންނަށް އެވޮކާޑޯ ހިމެނޭ ސަލަޑް ދިނެވެ. އަދި އެމީހުންގެ ހަށިގަނޑަށް ކެރޮޓިނޮއިޑް ނަގައިފައިވާ މިންވަރު، ސަލަޑްގައި އެވޮކާޑޯ ނުހިމަނައި ކެއި މީހުންނަށްވުރެ5ގުނަ އިތުރެވެ.\n• ލޭގެ ޕްރެޝަރު ދަށްކުރުން : އެވޮކާޑޯގައި ގިނައަދަދަކަށް ޕޮޓޭސިއަމް އެކުލެވިގެންވުމަކީ ލޭގެ ޕްރެޝަރު ދަށްކުރުމަށް ބާރުއަޅައިދޭ ކަމެކެވެ. ސޯޑިއަމް މަދު، އަދި ޕޮޓޭސިއަމް ގިނައިން ހިމެނޭ ކާނާ ބޭނުންކުރުމަކީ ލޭގެ ޕްރެޝަރު ކޮންޓްރޯލް ވުމުގެ އިތުރުން، ހިތުގެ ބަލިތަކާއި، ސްޓްރޯކްޖެހުން ފަދަ ކަންކަމުން ދުރުކޮށްދޭނެ ކަމެކެވެ. މީގެ އިތުރުން އެވޮކާޑޯގައި ފައިބަރު ހިމެނުމަކީ ވެސް ހިތުގެ ބަލިތަކާއި، ލޭމައްޗަށްދިއުން ފަދަ ކަންކަމުން ދުރުކޮށްދޭނެ ކަމެކެވެ.\n• ދުޅަތަކާއި ދެކޮޅަށް މަސައްކަތްކުރުމުގެ ބާރު : އެވޮކާޑޯގައި ހިމެނޭ ފައިޓޯނިއުޓްރިއެންޓް ކަމްޕައުންޑްތަކުގެ ގޮތުގައި ބެލެވޭ ފްލޭވޮނޮއިޑް، އަދި ޕޮލީފީނޯލް އަކީ އެއަށް ދުޅަތަކާއި ދެކޮޅަށް މަސައްކަތްކުރުމުގެ ބާރު ލިބިފައިވާ މާއްދާ ތަކެކެވެ. ނަތީޖާއެއްގެ ގޮތުން، ތަފާތު ގުނަވަންތައް ދުޅަވެ، ހަލާކުވުމުގެ ފުރުޞަތު އެވޮކާޑޯ ބޭނުންކުރުމުން ކުޑަވެގެން ދެއެވެ. އެވޮކާޑޯގައި ހިމެނޭ ދުޅަތަކާއި ދެކޮޅަށް މަސައްކަތްކުރުމުގެ ބާރު ލިބިފައިވާ މާއްދާތައް އަންނަނިވި5ބަޔަށް ބަހާލެވެއެވެ.\no ފައިޓޯސްޓީރޯލް : މިބައިގައި ހިމެނެނީ ބީޓާ-ސައިޓޯސްޓީރޯލް، ސްޓިގްމެސްޓީރޯލް، އަދި ކެމްޕިސްޓީރޯލް އެވެ.\no ކެރޮޓިނޮއިޑް އެންޓި އޮކްސިޑެންޓް ތައް : މިބައިގައި ހިމެނެނީ، ލޫޓީން، ނިއޯޒެންތިން، ނިއޯކްރޯމް، ކްރިސެންތިމެޒެންތިން، ބީޓާ-ކްރިޕްޓޯޒެންތިން، ޒިއެޒެންތިން، ވިއޮލެޒެންތިން، ބީޓާ ކެރޮޓީން، އަދި އަލްފާ ކެރޮޓީން އެވެ.\no އެހެނިހެން އެންޓި އޮކްސިޑެންޓް ތައް : މިބައިގައި ހިމެނެނީ، ފްލޭވޮނޮއިޑްގެ ތެރޭގައި ހިމެނޭ އެޕިކެޓިކިން، އެޕިގެލޯކެޓިކިން، 3-0- ގެލޭޓް، ވިޓަމިން ސީ، ވިޓަމިން އީ، މަޢުދަންތަކުގެ ތެރޭގައި ހިމެނޭ، މެންގަނީޒް، ސިލެނިއަމް، އަދި ޒިންކް އެވެ.\no އޮމެގާ -3- ފެޓީ އެސިޑް ތައް : މިބައިގައި ހިމެނެނީ، އަލްފާ ލިނޯލެނިކް އެސިޑް އެވެ.\no ޕޮލީ ހައިޑްރޮކްސީލޭޓެޑް ފެޓީ އަލްކޮހޯލް\n- ދިރާސާތަކުން ދައްކާގޮތުގައި މަތީގައިވާ ހުރިހާ މާއްދާ ތަކަަކީ ވެސް ހުޅުތައް ދުޅަވުމުގެ ވައްތަރުތައް ކަމުގައިވާ "މަޑުކަށި ގިރުން"(Osteoarthritis) އަދި " ރާއްޖެ ބަލި"(Rheumatoid arthritis) ފަދަ ބަލިތަކުން ރައްކާތެރިވުމުގައި އެހީތެރިވެދިނުމުގެ ކުޅަދާނަކަން ލިބިފައިވާ މާއްދާ ތަކެވެ.\n• ލޭގެ ހަކުރުގެ މިންވަރު ކޮންޓްރޯލްކުރުން : އެވޮކާޑޯގައި ހިމެނޭ މޮނޮއަންސެޗުރޭޓެޑް ފެޓް އަކީ "އިންސިއުލިން ރެސިސްޓެންސް"(Insulin resistance) އަށް ބަދަލުގެނުވާ ކަމެކެވެ. މިއީ ލޭގެ ހަކުރުގެ މިންވަރު ކޮންޓްރޯލް ވާނެ ކަމެކެވެ. އަދި އެވޮކާޑޯގައި ހިމެނޭ ފައިބަރުގެ ސަބަބުން، ލޭގައި ހަކުރުގެ މިންވަރު އެއްހަމައެއްގައި ހިފެހެއްޓިފައި ހުރުމަށް އެހީތެރިވެދެއެވެ.\n• އުފެދުމުގައި ހުންނަ ޢައިބުތަކުން ރައްކާތެރިކުރުން : އެވޮކާޑޯ އަކީ ވިޓަމިން ބީގެ ތެރޭގައި ހިމެނޭ ފޮލިކް އެސިޑް އިން މުއްސަދިވެފައިވާ މޭވާ އެކެވެ. އެންމެ ބޯތައްޓެއްގެ ގެ ފުރާ ހުންނަ އެވޮކާޑޯ އިން ކޮންމެ ދުވަހަކު ބޭނުންވާ ފޮލިކް އެސިޑްގެ 23 އިންސައްތަ ހަށިގަނޑަށް ލިބެއެވެ. އެވޮކާޑޯގައި ފޮލިކް އެސިޑް ގިނައިން ހުރުމަކީ އެބޭނުންކުރުމުން "ސްޕައިނާ ބިފިޑާ"(Spina bifida) ފަދަ ނާރުތަކަށް ދިމާވާ މައްސަލަތަކުގެ ސަބަބުން އުފެދޭ ޢައިބުތަކުން ދުރުކޮށްދޭނޭ ކަމެކެވެ.\n• ފްރީ ރެޑިކަލްތަކުން ހަށިގަނޑަށް ލިބޭ ގެއްލުން ކުޑަކުރުން : އެވޮކާޑޯ އަކީ އެންޓި އޮކްސިޑެންޓެއް ކަމުގައިވާ "ގުލުޓަތިއޯން"(Glutathione) އިން މުއްސަދިވެފައިވާ މޭވާ އެކެވެ. ދިރާސާކުރާ ފަރާތްތަކުން ބުނާގޮތުގައި، ގުލުޓަތިއޯން އަކީ ހިތުގެ ބަލިތަކާއި، ކެންސަރުން ރައްކާތެރިކޮށްދީ، އަދި މުސްކުޅިވުން ލަސްކޮށްދޭ ކަމެކެވެ. އަދި މިއީ ހަށިގަނޑަށް ގެއްލުންދެނިވި، ފްރީ ރެޑިކަލްތަކުން ހަށިގަނޑަށް ލިބޭ ގެއްލުން ކުޑަކޮށްދޭ މާއްދާ އެކެވެ.\n- ފްރީ ރެޑިކަލް ތަކުން ރައްކާތެރިކޮށްދީ ހަށިގަނޑު ދިފާއުކޮށްދޭ މައިގަނޑު ދެވަޞީލަތެއް ވެއެވެ. އެއީ އެންޒައިމްތަކާއި، ލޭގެ ތެރޭގައި ހިމެނޭ މަޢުދަންތަކާއި، އަދި ވަރުގަދަ3އެންޓި އޮކްސިޑެންޓް އެވެ. މިބުނި3އެންޓި އޮކްސިޑެންޓް އަކީ ވިޓަމިން ސީ، ވިޓަމިން އީ އަދި ބީޓާ ކެރޮޓީން އެވެ.\n• އަނގައިން ނުބައިވަސްދުވުން ކުޑަކުރުން : އެވޮކާޑޯ ބޭނުންކުރުމަކީ އަނގައިން ދުވާ ނުބައިވަސް ކެނޑުވުމަށް އެންމެ ރަގަޅު ތަބީޢީ ފަރުވާ އެވެ. މިއީ އެބޭނުންކުރުމުން، ގޮހޮރު ސާފުކޮށްދީ، ދުލުގައި ހުދުކުލައި ބަތާނަ އެއް އުފެދުން ކުޑަކޮށްދޭ މޭވާ އެކެވެ.\n• ހަމުގެ ފަރުވާ : އެވޮކާޑޯ ތެލަކީ ވަރަށް ގިނަ ކޮސްމެޓިކްސް ގައި ހިމެނޭ އެއްޗެކެވެ. މިއީ ހަމަށް އޮމާންކަމާ އަލިކަމާ ސާފުކަން ގެނެސްދޭ އެއްޗެކެވެ. "ސޮރައިސިސް"(Psoriasis) ފަދަ ހަމުގެ ބަލިތަކާއި، ބައެއް ކަހަލަ ހަމާ ނުގުޅުމުގެ ޙާލަތްތަކުގައި ވެސް ފަރުވާގެ ގޮތުގައި އެވޮކާޑޯ ތެޔޮ ބޭނުންކުރެއެވެ.\n• ވިޓަމިން އީގެ ގުދަން : މޭވާތަކުގެ ތެރެއިން ވިޓަމިން އީ ލިބޭ އެންމެ ރަގަޅު މަޞްދަރަކީ އެވޮކާޑޯ އެވެ. މިއީ ވަރަށް ގިނަ ބަލިތަކުން ރައްކާތެރިވުމުގައި އެހީތެރިވެދޭ މާއްދާ އެކެވެ. އަދި ދުޅަހެޔޮ ޞިއްޙަތެއްގައި ހުރުމަށް ވެސް މުހިއްމު މާއްދާ އެކެވެ. ވިޓަމިން އީ އަކީ އެންޓި އޮކްސިޑެންޓެކެވެ. އެހެންކަމުން ކެންސަރުން ހިމާޔަތްކޮށްދީ، ފްރީ ރެޑިކަލްތަކުގެ ސަބަބުން ހަށިގަނޑަށް ލިބޭ ގެއްލުންތައް ވިޓަމިން އީ ގެ ސަބަބުން ކުޑަވެގެން ދެއެވެ.


Story: Joodh EP22 - One Online\nޖޫދް - 22\nފިހާރައަށް އެޅި ފުރަތަމަ ފިޔަވަޅާ އެކު ޖޫދަށް ލިބުނީ ހައިރާން ކަމެކެވެ. ކައުންޓަރުގައި އިނީ ފިހާރައަށް އަލަށް ވެއްދި ކުއްޖެކެވެ. ފިހާރައިގެ ތެރޭގައި އެންމެ ކަސްޓަމަރުން ގިނަ ވަގުތެވެ. ކައުންޓަރުގައި އިންނަ ކުއްޖާ ފެނޭތޯ ބަލަމުން ގޮސް ޖޫދު ކައުންޓަރު ކައިރީގައި ހުއްޓުނެވެ.\n"ކޮބާ އައްޔަ" ކައުންޓަރުގައި އިން ވާރިޝް ޖޫދަށް އިހުތިރާކުމުރުމުގެ ގޮތުން ކޮޅަށް ތެދުވެލިއެވެ. "ބޭންކަށް ދިޔައީ" ވާރިޝް ބުންޏެވެ.\n"ބެންކަށޭ. ކީއްކުރަން މިވަގުތު" ޖޫދު ބުންޏެވެ. ވާރިޝް އެއްކައިރިއަކަށް ޖެހުމުން ވަށާލާފައި ގޮސް ޖޫދު ގޮނޑީގައި އިށީނެވެ.\n"އާނ. އަދި އެބަހުއްޓޯ ޖަމާނުކުރެވޭ ފައިސާ" ވާރިޝް ބުންޏެވެ. "ބުނި ވަރަށް އަވަހަށް އަންނާނަމޭ"\n"އޯކޭ. ވާރިޝް ދޭ ކަސްޓަމަރުން ކައިރިއަށް" ލާރި ވަތްގަނޑު ހުޅުވާލަމުން ޖޫދު ބުންޏެވެ. އޭނާއަށް ބަލަހައްޓައިގެން ހުރި ވާރިޝްގެ ތުންފަތް މައްޗަށް ނުލަފާ ހިނިތުންވުމެއް ވެރިކުރުވިއެވެ. އޭނާ ދިޔައީ އިރުކޮޅެއް ވަންދެން ޖޫދަށް ބަލަހައްޓައިގެން ހުރެފައެވެ.\nތަޅުލާފައި ހުރި ވަތްގަނޑު ހުޅުވާލާފައި ޖޫދު ނެގީ ނޫ ކުލައިގެ ފައިލެކެވެ. އޭގެތެރެއިން ފަހަރަކު ކަރުދާސްގަނޑެއް ނަގައިގެން ޗެކު ކުރަމުން ދިޔައެވެ. އެންމެފަހު ގަނޑުގައި ސޮޔާއި ފިންގަ ޕްރިންޓް ޖަހަން އިންތަން ހުސްކޮށް އިނުމުން އޭނާ ހައިރާންވިއެވެ. އެއްބަސްވުން ކިޔާ ނިންމާފައި ސޮޔާއި ފިންގަ ޕްރިންޓް ޖެހި ހަނދާން އޭނާ ވިއެވެ. އެކަމަކު އެބައި ހުސްކޮށް އޮތުމުން އޭނާގެ ހަނދާނާ މެދު ހިތުގައި ޝައްކު އުފެދުނެވެ. ދެފަރާތަށް ބޯހޫރާލާފައި އަލުން އެބައި ފުރިހަމަކުރިއެވެ. އޭނާ ހަނދާން ބަލިވީ ކަމަށް އަމިއްލައަށް އޭނާ ނިންމައިފިއެވެ. އެއީ އޭނާ ޕިކަޕެއް ގަންނަން ވެގެން ބަޔަކާ އެކު ހެދި އެގްރިމެންޓެކެވެ. އެ ލިޔުންތައް ބަހައްޓާފައި ރޭގައި އޭނާއަށް ގެއަށް ދެވުނީ ހަނދާން ނެތިއެވެ.\n"ވާރިޝް" ކަސްޓަމަރަކަށް އެހީތެރިވާން ހުރި ވާރިޝް ބަލައިލިއެވެ. "އައްޔަ އައިމަ ބުނައްޗެ މަށަށް ގުޅާށޭ" ޖޫދު ބުންޏެވެ.\nޖޫދު ނުކުމެގެން ގޮސް ސައިކަލުގައި ދުއްވާލަންދެން ވާރިޝް ބަލަހައްޓައިގެން ހުއްޓެވެ. އެއަށްފަހު އޭނާ ގޮސް ހުއްޓުނީ ކައުންޓަރު ކައިރީގައެވެ. އޭނާ ފޮރުވާފައި އޮތް ތަނުން ޖޫދު ގެންގުޅުނު ކަހަލަ ފައިލެއް ނެގިއެވެ. އޭގެއަށް ނަޒަރެއް ދެވުމާއެކު އޭނާގެ ނުލަފާ ގޮތަކަށް ހީލައިފިއެވެ.\n"ޖޫދު. މިއީ ކަލޭގެ ބަރުބާދީގެ ފެށުން" ވާރިޝް ބުންޏެވެ.\nގޭތެރެއިން އެއްވެސް މީހަކު ފެންނާކަށް ނެތެވެ. ވަގުތަކީ މެންދުރު ފަހުގެ ވަގުތެވެ. އަންބަރް ކޮޓަރީގައި އޮވެފައި ނުކުތީ ބަނޑުހައިވެގެންނެވެ. ޒަހާ މެންދުރު ނަމާދުކޮށްގެން އަދި ނުނިކުމެއެވެ. އަންބަރް ބަދިގެއަށް ވަންއިރު މޭޒު މަތީގައި ކާން ތައްޔާރުކޮށްފައި ހުއްޓެވެ. އޭނާ ފަހަރަކު ތައްޓެއްގެ މަތިނަގާފައި ބެލިއެވެ. ހޫނު ގަރުދިޔަ އާއި ގަރުދިޔަ ބޮލާއި ބަނޑައިދުލާ ފެނުމުން އަންބަރް ހޮޑުލަވައިގަތެވެ. އޭނާ މޫނު ކުނިކޮށްލާފައި ވައްތަރެއް ޖައްސާލިއެވެ. އެމަންޒަރު ބަލަހައްޓައިގެން އޭނާއާ ދާދި ކައިރީގައި ނީލަމް ހުރި ކަމެއް ނޭނގެއެވެ.\n"ސިއްސައިގެނޭ އެދިޔައީ" އަންބަރް ބުންޏެވެ. އަންބަރް ޖެއްސި ހުރިހާ ވައްތަރުތަކެއް ނީލަމަށް ފެނުނެވެ. އޭނާ އިތުރަށް އަންބަރް ދެކެ ފޫހިވެއްޖެއެވެ. ހިތްމޮޅުވިޔަސް ބޮޑުވަރެވެ.\n"ތީ...ތީ މިގޭ މެއިޑު ދޯ" އަންބަރް ބުންޏެވެ. ނީލަމްގެ ދެބުމަ ގޮށްޖެހުނެވެ. "އަހަރެން އެއްވެސް އިރެއްގައި ގަރުދިޔައެއް ނުކަން. އަހަރެންނަށް ޕާސްތާ ހަދައިދީބަލަ" އަންބަރް ބުންޏެވެ. "ޗީޒް އަޅާފަ އިނގޭ ހަދާނީ" އަންބަރްގެ އަޑުގައިވަނީ އަމުރުވެރި ރާގެކެވެ. ނީލަމް ހުރިތަނުން ގުޑާވެސްނުލައެވެ. އަންބަރަކީ ކޮން ފެންވަރެއްގެ މީހެއްކަން އެންމެ ހިނދުކޮޅަކަށްވެސް އޭނާ ހަނދާނެއް ނެތެއެވެ.\n"އަހަރެންނަކީ ކަލޭގެ ނޯކަރެއް ނޫން" މޫނުފޮތިކޮޅު ބޯމައްޗަށް އުފުލައިލަމުން ނީލަމް ބުންޏެވެ. "އަދި މިގޭ މެއިޑެއްވެސް ނޫން" ނީލަމް ބުންޏެވެ. އޭނާގެ އަޑު މަޑަސް ކުޑަ ހަރުކަށި ކަމެއް ހުއްޓެވެ. އަންބަރަށް ހުރެވުނީ ނީލަމްއަށް ބަލަހައްޓައިގެންނެވެ.\n"ވަޓް...؟" އަންބަރަށް ބުނެވުނެވެ.\n"ކަލޭގެ ސަބަބުން އެކަކުގެ ދިރިއުޅުމެއް ނޫން ބަރުބާދުވެގެން ދިޔައީ. އަނެއްކާ ތިއުޅެނީ އަނެއް ބައެއްގެ މުޅި ދިރިއުޅުން ހަލާކުކޮށްލަން. އަހަރެން ކަލެއަށް އެކަން ކާމިޔާބުވިޔަކަ ނުދޭނަން" ނީލަމް ބުންޏެވެ.\nފުރަތަމަ ފަހަރަށް އަންބަރް މީހަކު ދެކެ ޖެހިލުންވިއެވެ. ނީލަމްގެ މޫނަށް ބަލަހައްޓައިގެން އޭނާ ހުރީ އެއީ ކާކުކަން ދެނެގަތުމަށްޓަކައެވެ. ނީލަމް ފެނުނު ފުރަތަމަ ދުވަހުވެސް އޭނާއަށް ދަންނަ މޫނަކާ ވައްތަރުވިއެވެ.\n"ރަނގަޅަށް ބަލާ. އަހަރެން މިއީ ކާކުކަން ހަނދާންވަންދެން ބަލާ" އަންބަރް ބަލަހައްޓައިގެން ހުންނަން ފެށުމުން ނީލަމް ބުންޏެވެ. އަންބަރް ޖަވާބެއްނުދިނެވެ. އިތުރަށް ނީލަމްގެ ކުރިމަތީގައި އޭނާގެ ހެދުން ބޭލިދާނެތީ ހިނގައިގަތެވެ.\n"ކިހިނެއްވީ؟ ހަނދާން ނުވިތަ؟" ހިނގައިގަތް އަންބަރްގެ އަތުގައި ނީލަމް ހިފެހެއްޓިއެވެ.\n"ތިއީ ލިބާގެ ކޮއްކޮ ނޫންނަމަ އަހަރެން ކަލޭ މުޅި ދުނިޔޭގެ ކުރިމަތީގައި ބޭޒާރު ކުރީމުސް" ނީލަމް ބުންޏެވެ.\n"ދޫކުރޭ އަހަރެން އަތުން. އަހަރެންނަށް ނޭނގޭ ތިއީ ކާކު ކަމެއް" އަންބަރް ބުންޏެވެ. އޭނާގެ އަތަށް ނީލަމް ލުއި ދިނުމާ އެކު ހިނގައިގަތެވެ. ބާރަށް ހިނގާފައި ގޮސް އޭނާ ވަނީ ކޮޓަރިއަށެވެ.\nއެނދުގައި އިށީންގޮތަށް އޭނާއަށް ނިޔަފަތި ހެފެން ފަށައިފިއެވެ. ނީލަމްގެ ވާހަކަތަކުން މާބޮޑަށް އޭނާ ހާސްކުރުވައިފިއެވެ. އޭނާ އާއި ވާރިޝްގެ ގުޅުން ނީލަމަށް އެނގޭކަން ޔަގީނެވެ. އެހެން ނޫނީ އެފަދަ ވާހަކައެއް ނީލަމް ނުދައްކާނެއެވެ.\nޖީބުގައި އޮތް ފޯނު ނަގާފައި އޭނާ ގުޅީ ވާރިޝްއަށެވެ.\nކެފޭއެއްގެ ތެރޭގައި ކޮފީތައްޓެއް ހިފައިގެން ވާރިޝް އިނެވެ. އަންބަރްގެ ކޯލު އަންނަން ފެށީ އޭނާ ފޯނަށް ބަލަހައްޓައިގެން އިންދައެވެ. އެ ފޯނު ކޯލު އޭނާއަށް މުހިންމު ނުވިއެވެ. ފޫހިކަމާ އެކު އޭނާއަށް ފޯނު ދުރުގައި ބޭއްވިއެވެ. އެހެން އިންއިރު އިރުކޮޅަކާ އޭނާގެ ލޯމައްޗަށް ނީލަމް ބަލަހައްޓައިގެން ހުރި ގޮތް ސިފަވަމުން ދިޔައެވެ.\n"މިރަށުގަތަ މިހުރިހާ ދުވަހު އުޅުނީ" ވާރިޝްގެ ހިތަށް އެރިއެވެ. އޭރުވެސް އޭނާގެ ފޯނަށް ހުއްޓުމެއްނެތި އަންބަރް ގުޅަމުން ދިޔައެވެ. އެންމެ ފަހުން އޭނާ ފޯނު ނެގީ ބޮލަށް އުނދަގޫ ވެގެންނެވެ.\n"އަހަރެން ފަހުން ގުޅާނަން. ވަރަށް ބޮލުގައި ރިއްސާތީ މިއުޅެނީ" ފޯނު ނެގި ގޮތަށް ވާރިޝް ބުންޏެވެ.\n"ނީލަމް ދަންނަންތަ؟" ފުރަތަމަވެސް އަންބަރް އެހީ އޭނާ ބޮލަށް އުނދަގު ކުރަމުން ދިޔަ ސުވާލެވެ. "އަހަރެން މިއެހީ ނީލަމް ކިޔާ މީހަކު ދަންނަންހޭ. ވާރު... އެބަ އިނިންތަ؟ ޖަވާބުދީބަލަ. އަހަރެމެން ދެމީހުންގެ ހުރިހާ ކަމެއް އޭނާއަށް އިނގޭ"\nވާރިޝްއަށް ދެލޯ މަރައިލެވުނެވެ. އެ ސުވާލު އަންބަރް އޭނާއާ ކުރާނެކަން މާކުރިންވެސް އޭނާއަށް އިނގެއެވެ. ނީލަމްއާ އަންބަރް އެއް ގެއެއްގެ ތެރޭގައި އުޅޭ ކަމަށްވާނަމަ ނީލަމްގެ އުނދަގޫތައް އަންބަރަށް ކުރިމަތިވާނެއެވެ. ވާރިޝްގެ ބޮލުގައި ރިއްސައިގަނެއްޖެއެވެ.\n"ވާރު، އަހަރެން ވާރު އާއޭ ވާހަކަ މިދައްކަނީ" އަންބަރްގެ އަޑު ކުރިއަށް ވުރެ ބާރުވިއެވެ. ފޯނުގައި އިންކަން އަންބަރަށް އަންގާލަން ވާރިޝް އަޑެއް ލައްވާލިއެވެ.\n"އަހަރެން މިއަހަނީ އެއީ ކާކުހޭ. އޭނަ މިގޭތެރޭގައި އުޅެންޏާ އަހަރެން އެއްވެސް ކަމެއް ކުރިޔަ ނުދޭނެ" އަންބަރް ބުންޏެވެ.\nއަހަރެންނާ ބައްދަލުވާނެތަ؟ މިގަޑީގަ. ޓޫވަންޓޫ ކެފޭ އިން"\nތައްޔާރުވެގެން އަންބަރަށް ނުކުމެވުނީ ޒަހާ ގޮވައިގެން ކޮޓަރިން ނުކުތް ނީލަމްގެ ކުރިމައްޗަށެވެ. އަންބަރަށް ހުއްޓެވުނީ ބިރެއް ފެނިގެން ހުއްޓުނު ކަހަލަ ގޮތަކަށެވެ. އަންބަރަށް ބުނާނެ އެއްޗެއް ނޭނގުނެވެ.\n"އިބާ، ދަރިފުޅު. މެންދުރު ކާ ގަޑި ޖެހުނީއެއްނު" ޒަހާ ބުންޏެވެ.\n"އެބަ އަންނަން" އަންބަރް ބުންޏެވެ.\n"ކޮންތާކަށް ތިދަނީ. ހާދަ އަވަސް އަރުވާލާފަ" ޒަހާ އެހިއެވެ. ނީލަމް ފާޑަކަށް އަންބަރަށް ބަލަހައްޓައިގެން ހުއްޓެވެ.\n"ގެއިން މުހިންމު އެއްޗެއް ބަލާ. ވަރަށް އަވަހަށް އަންނާނަން" އަންބަރް ބުންޏެވެ. ޒަހާއަށް އިތުރަށް އެއްޗެއް ނުބުނެވެނީސް އަންބަރް ނުކުމެގެން ދިޔައެވެ. ނީލަމްގެ ފޯނަށް މީހަކު ގުޅީވެސް އެވަގުތުގައެވެ.\n"ޖޫދު. އަނެއްކާ ކިހިނެއްވީބާ؟" ނީލަމް ބުންޏެވެ. އެގެއަށް ނީލަމް އައިފަހުން ޖޫދު އޭނާއަށް ވަރަށް ނުގުޅައެވެ.\n"ޒަހާއްތަ ސޯފާ ކައިރީގައި މަޑުކޮށްލާނަން ޖިޔާ އަންނަންދެން" ޒަހާ ބުންޏެވެ. "ރިމޯޓްދީފަ ދޭ" ނީލަމް ބެލްކަންޏަށް ނުކުތީ ޒަހާ އެދުނު ފަދައިން ކަންތައް ކޮށްދީފައެވެ.\nޖޫދު އެދުނީ އޭނާއަށް ޖިޔާ ނަގަން ސްކޫލު ކައިރިއަށް ނުދެވޭނެ ކަމަށެވެ. އޭނާ ނީލަމްގެ ކުރިން އެދުނީ އެކަމަށް އެހީއަކަށެވެ. ވަގުތުން ނީލަމް އެއްބަސްވިއެވެ. ސްކޫލު ކައިރިއަށް ގޮސް ޖިޔާ ގެއަށް ގެނައުމަކީ އޭނާއަށް ބުރަ ކަމެއް ނޫނެވެ.\nޒަހާ ކައިރީގައި ބުނެފައި ނީލަމް ބޭރަށް ނުކުތެވެ. ލިފްޓުން އޭނާއާ ބައްދަލުވީ އަލިޝްބާއެވެ. އެކަކު އަނެކަކަށް ބަލައިލާފައި ދެ އެކުވެރިން ހީލައިފިއެވެ.\n"އައިމަން މިއަދު ބަލި ދުވަހެއް. އެހެންވެ ގަމޫ ބަލާ މިދަނީ" އަލިޝްބާ ބުންޏެވެ.\n"އޭ މަވެސް. ޖީއްކޮ ބަލާ. ޖޫދު ބިޒީކަމުން ނުދެވިގެން" ހީލަމުން ނީލަމް ބުންޏެވެ.\n"އަސްލުތަ. މާ ރަނގަޅަކަށްނު މިދިމާވީ"\nސްކޫލު ކައިރީން ދެކުދިން ނަގައިގެން އަލިޝްބާ އާއި ނީލަމް އައީ ހިނގާލާފައެވެ. ފަހަތުގައި ތިބި ގަމަރާއި ޖިޔާ އެކަކު އަނެކަކަށް ބަލައިލާފައި އިޝާރާތުން ވާހަކައެއް ދައްކައިފިއެވެ. ވާހަކައިގައި ތިބެފައި ފަހަތަށް ނީލަމް ބަލައިލީ ޖިޔާ އާއި ގަމަރުގެ ލަސްލަހުން ހިނގާތީއެވެ.\n"ދޮންބެދައްތާ. ހިނގާ އޭނދަތަނުން ޖޫގޯ ގަނެގެން ގެއަށް ދާން" ގަމަރު ބުންޏެވެ. ގަމަރު އިޝާރާތްކޮށްގެން ހުރި ތަނަށް އަލިޝްބާ ބަލައިލިއެވެ. އެމީހުން ތިބި ހިސާބާ މާ ދުރުގައި ހުރި ތަނެއް ނޫނެވެ. ދީފައިވާ ގަދަ އަވީގެ ތެރެއިން އަލިޝްބާއަށް އެދިމާލަށް ބެލުނީވެސް ލޯކުޑަކޮށްލާފައެވެ.\n"ޒަހާއްތަ އެކަނި ގޭގަ" ނީލަމް ކަންބޮޑުވިއެވެ.\n"ނީލަމްދައްތާ. ޕްލީޒް ދެން ހިނގާބަލަ. ލަހެއް ނުވާނެއްނު. ގަނެގެން ގެއަށް ގޮސްފައި ބޯނީ" ޖިޔާ ބުންޏެވެ.\n"އޯކޭ ޝަރުތެއްގެ މަތިން. ޖޫގޯ ބޮޔަސް ބަތްކާން ޖެހޭނެ އިނގޭ" ނީލަމް ބުންޏެވެ.\nކައުންޓަރަށް ލާރި ދައްކާފައި ނީލަމް އެނބުރިލިތަނާ ކުރިމަތީ ހުރި ކެފޭ ތެރެއިން ނުކުތް އަންބަރް ފެނިއްޖެއެވެ. އަންބަރް ފަހަތުން ނުކުތް ފިރިހެން ކުއްޖާ ފެނިފައި ނީލަމް ގަނޑުވިއެވެ. ހުރެވުނީ ހުވަފެނެއްގައި ކަމަށް ހީކުރެވުނެވެ. އެހެންނަމަވެސް އެއީ ހުވަފެނެއް ނޫން ކަމާއި ކުރިމަތީގައި ހުރީ ހަގީގަތުގައި ވެސް ވާރިޝް ކަން އޭނާއަށް އިނގުނެވެ. ވާންވީ އުފާކަމެއް ދެރަކަމެއްވެސް ނޭނގުނެވެ. ހިތުގައި ބިރުވެރިކަމުގެ ރާޅުބާންޏެއް ދުވެލީ ވާރިޝް އިބާ ކައިރީގައި ހުއްޓާ ފެނުމުންނެވެ.\n"އެއީ އިބާ ތަ"؟ އެންމެފަހުން އަންބަރު އަލިޝްބާއަށް ވެސް ފެނިއްޖެއެވެ. "ކެފޭއިން ދޯ ނުކުތީ. އޯ ގޯޑް އިބާ ވާރިޝްއާއެކު" އަލިޝްބާއަށް ހީވީ އޭނާގެ ކުރިމަތިން ބިރުވެރި މަންޒަރެއް ސިފަވަމުން ދިޔަ ހެންނެވެ. އަންބަރްދެކެ އިންތިހާއަށް ރުޅިއައެވެ.\n"އެދެމީހުން އެއްކޮށްތަ ކެފޭއިން ނުކުތީ" އަލިޝްބާ އެހިއެވެ. އޭނާ ބޭނުންވީ އިތުރަށް ޔަގީންކުރާށެވެ.\n"ހީވަނީ" ކޮންމެވެސް ސަބަބަކާ ހުރެ ނީލަމްއަށް ތެދަށް ބުނަން ނުކެރުނެވެ.\nމެންދުރުގެ ކެއުމަށްފަހު ނީލަމް އޭނާގެ ކޮޓަރިއަށް ވަނެވެ. ވާރިޝް ފެނުމުން އޭނާއަށް އެނޫން ކަމަކާ ނުވިސްނެއެވެ. އެހާ ދުވަސްފަހުން ފެނުމުން އޭނާގެ ހިތުގައި ލޯބި އުތުރިއަރައިގަތެވެ. ދުވަސްތަކަކަށްފަހު ފެނުނު އިރުވެސް ވާރިޝްގެ އަމަލުތައް ގޯސްކަން އޭނާއަށް އިނގިއްޖެއެވެ. ދެރަވެސް ވިއެވެ. ދުވަހަކުވެސް ސޯލިހު މީހެއްގެ ގޮތުގައި ވާރިޝް ނުފެންނާނީ ހެއްޔެވެ؟\n"އަހަރެން ކިހިނެއް ވާރިޝް އާ ބައްދަލު ކުރާނީ؟" އެނދުގައި އިށީންދެފައި އަމިއްލަ ނަފުސަށް ނީލަމް ބުންޏެވެ. ކުއްލިއަކަށް ހިތަށް އައިސް ވަނީ ވާރިޝްއަށް ފޯނު ކުރުމަށެވެ. ފޯނު ހޯދާލާފައި އަނެއްކާ އައިސް އިށީނީ އެނދުގައެވެ. ކޮންޓެކްޓް ލިސްޓުން "މައުސް" ޖަހާފައި އޭނާ ސޭވްކޮށްފައި އިން ނަންބަރަށް ގުޅާލިއެވެ. މާޔޫސްކަމާ އެކު ކަންފަތާ ފޯނު ދުރުކޮށްލީ އެ ނަމްބަރު ނިއްވާލާފައި އޮތުމުންނެވެ. ވާރިޝްއާ ހަމައަށް ދިޔުމަށް އޭނާއަށް އެންމެ ފަސޭހައިން ފެނުނު މަގަކީ އަންބަރެވެ. އޭނާ ކޮޓަރިން ނުކުތީ އަންބަރާ ބައްދަލުކުރުމަށް އެ ކޮޓަރިއަށް ދާށެވެ.\n"ކަމަނާ،" ކޮޓަރިއަށް ވަދެފައި ސޯފާގައި އިށީންނަމުން ޖޫދު އަންބަރަށް ގޮވާލިއެވެ. ޑްރެސިންޓޭބަލް ކުރިމަތީގައި އަންބަރް ހުރީ އިސްތަށިގަނޑު އޮމާކުރާށެވެ. ޖޫދުގެ އަޑު އޭނާއަށް ނީވޭ ކަހަލައެވެ.\nކުއްލިއަކަށް އަންބަރް ސިހުނީ އޭނާގެ އަތުގައި ޖޫދު ހިފެހެއްޓުމުންނެވެ.\n"ވަޓް ދަ..." އަންބަރް ގަދަހަދާލިއެވެ. އެހެންނަމަވެސް ޖޫދަށް ގުޑުމެއްވެސް ނޭރިއެވެ. އެންމެފަހުން އަންބަރް ގަދަހެދުން ހުއްޓާލައިފިއެވެ. އޭނާއަށް ވުރެ ޖޫދު ބާރުގަދަކަން ގަބޫލުކޮށްފިއެވެ.\n"ހަނދާންނައްތާ ނުލައްޗޭ ތިއީ އަހަރެންގެ އަނބިމީހާ ކަން" އަންބަރް ގޮވައިގެން އެނދާ ދިމާލަށް ދަމުން ޖޫދު ބުންޏެވެ.\n"ކަލޭ ދެން އަހަރެންގެ ގައިގައި އަތްލައިގެން ނުވާނެ" އެނދާ ހަމައިން ޖޫދު އޭނާގެ އަތުން ދޫކޮށްލުމާ އެކު އަންބަރް ބުންޏެވެ.\n"އަތްލާނަން. ކަމަނާ ޖެހޭނީ އަހަރެންގެ އަމުރަށް ކިޔަމަންވާން. އަދި އަހަރެން ކަމަނާއަށް ބާރުގަދަކަމެއް ނުދައްކަމެއްނު. ފާއިތުވެ މިދިޔަ ސިކުންތުކޮޅުގެ ތެރޭގައިވެސް އިނގިއްޖެ އެއްނު އަހަރެން ކަމަނާއަށް ވުރެ ބާރުގަދަކަން" ޖޫދު ވާހަކަދެއްކިއެވެ. އެނދުގައި އިށީންދެފައި އޭނާ ގާތުގައި އަންބަރް ބޭންދިއެވެ. އަންބަރް ހިމޭނުން އިނީ ގަދަބާރުން ފިރިއެއްގެ ހައްގު ހޯދަން ޖޫދު މަސައްކަތް ކޮށްފާނެތީ އެކަމާ ޖެހިލުންވެގެންނެވެ.\n"އަން. މިއީ ކަމަނާއަށް" އަންބަރް އަތަށް އެތެރެ ނުފެންނަ ކޮތަޅެއް ލައިދެމުން ޖޫދު ބުންޏެވެ. "ބަލާބަލަ ތީގެ އެތެރޭގައި އޮތް އެއްޗެއް"\nއަންބަރް ކޮތަޅުތެރެ ބަލައިލިއެވެ. ނަމާދުކުރަން ބޭނުންވާ ސަމާނާ އެކު ކަޅު ހެދުމާ މޫނުފޮތިކޮޅާ މުސްހަފަށް ދަންދެން ކޮތަޅުގައި ހުއްޓެވެ. "މިއީ... މޮޔަވީތަ؟" އަހަރެން މިއެއް ބޭނުމެއްނޫން" އަންބަރް ބުންޏެވެ. އެތަކެތި ފެނުމުންވެސް އޭނާ މޭކަރައިގަތެވެ. ދެއިނގިލިން އެތަކެތީގައި ހިފާ ދުރުކޮށްލިއިރު ހީވީ ނަޖިހެއްގައި އަތްލެވުނު ހެންނެވެ.\n"ތީގެ ބޭނުން ކަމަނާ ޖެހޭނީ ކުރަން" ޖޫދު ބުންޏެވެ. "އެހެންނޫނީ"\n"އެހެންނޫނީ... އެހެންނޫނީ ކީއްކުރެވޭނީ. ތިގޮތަށް ކަލެއަށް އަހަރެންނަށް ބިރެއް ނުދެއްކޭނެ" ކޮތަޅު އެނދު މައްޗަށް ޖަހާފައި ތެދުވަމުން އަންބަރް ބުންޏެވެ. ޖޫދު އެއްޗެއް ނުބުނެ ހީލައިފިއެވެ.\n"އަހަރެން ޑިވޯސް ކުރިއްޔާ މާ ރަނގަޅު" އަންބަރް ބުންޏެވެ.\n"ހެހެހެ... ތިއީ އަހަރެން ދުވަހަކުވެސް ކުރާނެ ކަމެއް ނޫން" ޖޫދު ބުންޏެވެ. އޭނާ ކޮޓަރިން ނުކުންނަން ހިނގައިގަތެވެ.\nޖޫދަށް ކޮޓަރިން ނުކުމެވުނީ ނީލަމް ކުރިމައްޗަށެވެ. ޖޫދުގެ މޫނުމަތިން ފެނުނު ނުތަނަވަސްކަން ނީލަމްއަށް ފާހަގަވިއެވެ. އޭނާގެ ހިތުގައި ޖޫދާ މެދު ހަމްދަރުދީ އުފެދުނެވެ. އަންބަރް ކަހަލަ ޖާހިލު އަންހެނަކު ހަޔާތަށް ގެނެވުމުން ކޮންމެ މީހަކުވެސް ހިތާމަ ކުރާނެއެވެ.\n"އަންބަރް އެބަ އުޅޭދޯ" ތުންފަތް މައްޗަށް ހިނިތުންވުމެއް ގެނުމަވަމުން ނީލަމް އެހިއެވެ. ޖޫދު ބޯޖަހާލިއެވެ.\nބައްދަލުކޮށްފައި ވާރިޝް ދެއްކި ވާހަކަތަކުން އަންބަރްގެ މޫޑު ހަރާބުވެއްޖެއެވެ. އިއްތިފާގުން އެކަކު އަނެކަކާ ބައްދަލުވެ މީހުންގެ ނަސީބު ބަދަލުވެގެން ދަނީ ލޯބީގެ ވާހަކަތުގަ އާއި ފިލްމުތަކުންނެވެ. ހަގީގީ ދިރިއުޅުމުގައި އެކަހަލަ ކަމެއް ދިމާވުމުން ގަބޫލުކުރަން އަންބަރަށް ދަތިވިއެވެ.\n"އަދި މި މީހާގަނޑުވެސް އުޅޭނީ އަހަރެންނަށް ޖެއްސުމަށް" އެނދުމަތީގައި އޮތް ކޮތަޅު ނަގާފައި ދުރަށް ހޫރާލައިފިއެވެ. އަވަސް ނޭވާތަކެއް ލަމުން އޭނާ އެނދުގައި އިށީންދެއްޖެއެވެ. ވާރިޝް ދެއްކި ވާހަކަތައް އޭނާގެ ކަންފަތުގައި ގުގުމަމުން ދިޔައެވެ. އިސާހިތަކު މަންޒަރުތައް ފިލްމެއްގެ ސިފައިގައި އޭނާގެ ލޯމަތީގައި ނިއުޅުވެން ފަށައިފިއެވެ.\n"ހަނދާންވޭތަ އަހަރެމެން މެރީކޮށްގެން ދިޔަފަހުން އަހަރެންނަށް ވަރަށް ގުޅިއެއްނު އަންހެން ކުއްޖެއް" ވާރިޝް ބުންޏެވެ. އަންބަރްގެ ނިތަށް ރޫ އަރުވާލިއެވެ. އެދުވަސްތައް ވަރަށް ފަސޭހައިން އޭނާގެ ސިކުނޑިއަށް ނަގައިގަނެވިއްޖެއެވެ.\n"އާނ. އަހަރެން ވަރަށް ރުޅިވެސް އައިސްގެން އުޅުނިން އެކުއްޖާ ގުޅާވަރުން. ވާރު އުޅުނީ 'ކެޓް' ޖަހާފައި އެނަން ސޭވްކޮށްގެނެއްނު" އަންބަރް ބުންޏެވެ.\n"އިނގޭތަ އެއީ އަސްލު ކާކުކަން" ވާރިޝް އެހިއެވެ.\n"އަހަރެން ނޫޅެން ބަލަން. މިހާރު އިނގިއްޖެ އެއީ ވާރުގެ އެކްސެއް ކަން" އަންބަރް ބުންޏެވެ. ވާރިޝް ކައިރިއަށް ހިނިއައެވެ.\n"އެއީ އަހަރެންގެ އެކްސެއް ނޫން. އެއީ އަހަރެންގެ"\nބިއްލޫރިތަކެއް ތަޅައިގެން ގޮސް އެތިކޮޅުކޮޅު އެކި ދިމާލަށް ބުރައިގެން ދާ އުސޫލުން އަންބަރްގެ ހިޔާލު އެކީ ވިއްސި ވިހާލިވެގެން ދިޔައީ މީހަކު ދޮރު ހުޅުވާލި އަޑަށެވެ. ކުރިމަތިން ނީލަމް ފެނުމުން އަންބަރަށް ހީވީ ބިރުވެރިކަމެއް ފެނުނު ހެންނެވެ. ފުންމައިގެން ތެދުވެއްޖެއެވެ.\n"އަހަރެންނަށް ވާރިޝްގެ ނަމްބަރު ދީ" އަންބަރް ހައިރާންވިއެވެ. ނީލަމް ފާޅުގައި ވާރިޝްގެ ނަން ބޭނުންކުރީތީ، ވާރިޝް ދެއްކި ވާހަކަތަކުގައި ހަގީގަތެއް ވާކަން ގބޫލުކުރަން ފަސޭހަވިއެވެ.\n"އަހަ....އަހަރެން އަތުގައި ވާރިޝްގެ ނަންބަރު ކީއްވެ އޮންނަންވީ" އަންބަރް ބުންޏެވެ. އެހާ ފަސޭހައިން ވާރިޝް އާއި އޭނާއާ ގުޅުމެއް އޮތްކަމަށް އެއްބަސްވާން އޭނާ ބޭނުމެއް ނުވިއެވެ.\n"ތިއީ ދެލޯބިވެރިން ވީމަ" ނީލަމް ބުންޏެވެ. "ބޭކާރު ވާހަކަތައް ދައްކާކަށް އަހަރެންނަށް ވަގުތެއް ނެތް" ނީލަމް ބުންޏެވެ.\n"އަހަރެން... އަހަރެންނާ ވާރިޝްއާ މިހާރަކު ގުޅުމެއް ނޯވޭ" އަންބަރް ބުންޏެވެ. މީހުން ކައިރީގައި ދޮގު ހެދުމަކީ އަންބަރަށް އުނދަގު ކަމެއް ނޫނެވެ. އެހެންނަމަވެސް ނީލަމް ކުރިމަތީގައި ދޮގުހަދަން އޭނާއަށް ފަސޭހަކަމަކަށް ނުވިއެވެ.\n"ތިބުނީ މިގޭ ޖޫދާ އިނދެގެން އައިސް އުޅެނީ ހުދު ފޮތިކޮޅެކޭތަ؟ ވަރަށް މަޖާ" މަލާމާތުގެ ރާގަކަށް ނީލަމް ބުންޏެވެ. ހިންދިރުވާލުން ފިޔަވައި އިތުރުކަމެއް އަންބަރަށް ނުކުރެވުނެވެ.\n"ކޮބާ ފޯނު" އެނދުމަތީގައި އޮތް ފޯނާ ދިމާލަށް ނީލަމް ދިޔުމުގެ ކުރިން އަންބަރް ފޯނު ނަގާ ބާރަށް ހިފަހައްޓައިފިއެވެ.\n"ކަލޭ ތިހުރީ ފަޅާއަރައިފަ. މިއަދު ވާރިޝް އާ ދެމީހުން ކެފޭގައި ބައްދަލުކުރިކަމާއި އަދިވެސް ތި ދެމީހުން ގުޅުން އޮންނަކަން އެނގިއްޖެ. އެމަންޒަރުތައް އަހަރެމެންނަށް ފެނިއްޖެ" ނީލަމް ބުންޏެވެ. "ލިބާއަށް ވެސް ހުރިހާ ކަމެއް އެނގިއްޖެ. ކަލޭ މިއަދު އަހަރެންނަށް ވާރިޝްގެ ނަމްބަރު ނުދީފިއްޔާ މުޅި ދުނިޔޭގެ ކުރިމަތީގައިވެސް އަހަރެން ކަލޭ ބޭޒާރު ކުރާނަން. ކަލެއަށް މިހާރު އޮޅިފައެއް ނޯންނާނެ އަހަރެންނާއި ވާރިޝްއާ އޮތީ ކޮން ގުޅުމެއް ކަމެއް" ނީލަމް ވާހަކަދެއްކިއެވެ.\nއަލިޝްބާއަށް ހަގީގަތް އިނގެޔޭ ބުނި ހިސާބުން އަންބަރް ނޭވާލާންވެސް ހަނދާންނެތިއްޖެއެވެ. އެތެރެހަށީގައި ނޭވާ ތާށިވީކަމެއް ނުވަތަ އެތެރެހަށިން ނޭވާ ހުސްވީ ކަމެއް އޭނާއަށް ނޭންގުނެވެ. ފެން އެއްޗެއްގެ ތެރޭގައި ނޭވާ ހާސްވެގެން ތެޅޭހެން އޭނާ ތެޅެން ފަށައިފިހެން ހީވިއެވެ.\nއެންމެފަހުން ނީލަމް ނުކުތީ އޭނާ ބޭނުންވި ކަންތައް ކޮށްގެންނެވެ.\n"ވާރިޝް، އަހަރެން ކަލެއާ ބައްދަލުކުރާނަން. ކުށެއް ނެތް ބަޔަކަށް ކަލޭ ދޭން ތިއުޅޭ ލަނޑުން އެމީހުން ސަލާމަތްކުރާނަން" ނީލަމް ހިތާހިތާ ކިޔާލިއެވެ.\nގުޅޭ ޓެގު ޖޫދް\nޖޫދް - 36\nވަކިވާން ޖެހުމުން - 10\nޖޫދް - 35\nރަޙުމަތުގެ ނަބިއްޔާ - އިންސާނީ ޙައްޤުތަކުގެ އެންމެ މަތިވެރި ދާޢީ 01\nޖޫދް - 34


Science: Javvee udhuhumah nuclear ulhandhu!\nޖައްވީ ނިއުކުލިއާ އުޅަނދުގެ ކުރެހުމެއް: ނާސާއިން މިހާރު މަސައްކަތް ކުރަނީ ނިއުކުލިއާ ޖައްވި އުޅަނދުތައް ބޭނުންކޮށްގެން ޖައްވީ ދިރާސާތައް ކުރުމަށް\nމީގެ ކުރިން ޖައްވީ ހޯދުންތައް ހޯދަން ބޭނުންކުރާ ޓެކްނޮލޮޖީތަކުގެ ބަދަލުގައި މުޅިން އާ ޓެކްނޮޖީއެއް ބޭނުން ކޮށްގެން ޖައްވީ އުޅަނދުތައް އުފެއްދުމުގެ މަސައްކަތް އެމެރިކާގެ ޖައްވީ އިދާރާ، ނާސާގެ ސައިންސްޓިސްޓުން ފަށައިފި އެވެ. ކުރިން އެއްވެސް އުނިކަމެއް ނެތް ކަމަށް ބުނަމުން ދިޔަ ޓެކްނެލޮޖީތައް ބީރައްޓެހިކޮށްލާ އާ ޓެކްނޮލޮޖީއެއް އުފައްދަން ނާސާއިން ނިންމީ ޖައްވީ އުޅަނދުތައް މަންޒިލަށް ފޮނުވާލުމަށް ހޭދަވާ މުއްދަތު ކުރުމުގެ ބޭނުމުގަ އެވެ.\nނާސާގެ އެޑްމިނިސްޓްރޭޓާ ޖިމް ބްރިޑެސްޓައިން ވިދާޅުވާ ގޮތުންނަމަ، ނާސާއިން ދެން ބޭނުންކުރާނެ ޓެކްނޮލޮޖީ ވެގެންދާނީ ޖައްވީ ހޯދުންތަކުގެ ހުރިހާ ރިމޯޓެއް ނާސާއަށް ލިބި އަދި "ގޭމް ޗޭންޖް" ވެގެންދާނެ ފަދަ ޓެކްނޮޖީއަކަށެވެ.\nހަ މަސް ދުވަސް ވަންދެން ނާސާގެ "ސިއްރު ކޮޓަރި" ތަކުގައި ކުރިއަށް ގެންދިޔަ މި ޓެކްނެލޮޖީގެ ވާހަކަތައް ނާސާގެ އިސްވެރިން މިހާރު ވަނީ އާންމުކޮށްފަ އެވެ. އެ ޓެކްނޮލޮޖީއަކީ ނިއުކްލިއާ އެވެ.\nޖައްވީ ހޯދުންތައް ދެނެ ގަތުމަށް ފޮނުވާ އުޅަނދުތައް މަންޒިލަށް ދާން ގިނަ މަސް ދުވަސްތައް ނަގާ ކަމުގެ ޝަކުވާ އަކީ އާންމު ޝަކުވާ އެކެވެ. މިކަމަށް ހައްލު ހޯދަން އެންމެ ފުރަތަމަ އަތުކުރި އޮޅާލީ ނާސާ އެވެ. އެގޮތުން ނާސާގެ އިންޖީނިއަރުން މިހާރު މަސައްކަތް ކުރަމުންދަނީ ނިއުކުލިއާ ހަކަތަ ބޭނުން ކޮށްގެން އުޅަނދުތައް އުފައްދާށެވެ.\nއާންމު ގޮތެއްގައި ނާސާއިން މާސް އަށް ފޮނުވާ ޖައްވީ އުޅަނދުތަކަށް މާސްއަށް ދެވެނީ 150 ދުވަހާއި 300 އާއި ދެމެދުގެ ދުވަހައެއްގަ އެވެ. އެއީ 54.6 މިލިއަން ކިލޯ މީޓަރެވެ. އުޅަނދު ފޮނުވަން ޖެހެނީ ވެސް އަހަރުގެ ވަކި ދުވަސްތަކެއްގަ އެވެ.\nޖައްވީ ނިއުކުލިއާ އުޅަނދުގެ ކުރެހުމެއް\nޖައްވީ އުޅަނދުގައި އެސްޓްރޮނޯޓުން ގިނަ ދުވަސް ވަންދެން ތިބެން ޖެހުމުގެ ސަބަބުން ފިޓްނެސް އަށް ބަދަލުތަކެއް އައިސް ޖައްވުގައި ހަރަކާތްތެރިވުމަށް ބަދަލުތަކެއް އާދެ އެވެ. އޭގެ ސަބަބުން ދިރާސާތަކަށް އަސަރުކުރެ އެވެ. މީގެ އިތުރުން ޖައްވީ އުޅަނދުގައި އެސްޓްރޮނޯޓުން ތިބި ނަމަވެސް ޖައްވުގައި ހުންނަ ރޭޑިއޭޝަންތަކުން ސަލާމަތެއް ނުވެ އެވެ.\nއެއީ އެސްޓްރޮނޯޓުންގެ ފުރާނައަށް އޮންނަ ނުރައްކަލަކެވެ. ނަމަވެސް ނިއުކުލިއާ ބޭނުން ކޮށްގެން އުޅަނދު ތައްޔާރު ކުރުމުން މިހުރިހާ ކަމަކަށް ހައްލު ލިބޭނެ ކަމަށް ޖިމް ބްރިޑެސްޓައިން ދެކެ ވަޑައިގަންނަވަ އެވެ. އަދި ވީހާވެސް އަވަހަކަށް ޖައްވަށް ދެވުމަކީ ޖައްވީ ދިރާސާތައް ކުރުމުގައި އެހެން ގައުމުތަކަށް ފަހާ އަތު ނުލެވޭނެ ވަރުގެ ކާމިޔާބީއަކަށް ވާނެ ކަމަށް ވެސް ދެކެ ވަޑައިގަންނަވަ އެވެ.\n"މުޅިން ގޭމް ބަދަލު ކޮށްލާނެ ކަމެއް، ނާސާއިން ކުރަން މިއުޅެނީ، މިކަމުގެ ސަބަބުން އިންސާނުންގެ ފުރާނަ ސަލާމަތް ކުރުމުގެ ފުރުސަތު އެބަ ލިބޭ. އެއީ ދުނިޔެއިން މާސްއަށް ދަތުރު ކުރާއިރު ރޭޑިއޭޝަނުގެ އަސަރު ވަރަށް ބޮޑަށް ކުރޭ" އާ ޓެކްނެލޮޖީގެ މައުލޫމާތު އެމެރިކާގެ ނޭޝަނަލް ސްޕޭސް ކައުންސިލް އަށް ދެއްވަމުން ޖިމް ބްރިޑެސްޓައިން ވިދާޅުވި އެވެ.\nއަދި އެއީ "ނިއުކުލިއާ" ކަމަށް ވެސް ސްޕޭސް ކައުންސިލާއެކު ދިޔަ ބައްދަލުވުމުގެ ތެރެއިން ޖިމް ބްރިޑެސްޓައިން ވަނީ ޔަގީންކޮށް ދެއްވާފަ އެވެ.\nޖިމް ބްރިޑެސްޓައިން ވިދާޅުވާ ގޮތުންނަމަ ނިއުކުލިއާ ހަކަތަ ބޭނުން ކޮށްގެން މާސްއަށް ދިޔުމަށް ހޭދަވަނީ ގިނަ ވެގެން ދުނިޔޭގެ ވަގުތުން ތިން މަސް ދުވަހެވެ. އެއީ ނިއުކުލިއާ ހަކަތަ ބޭނުން ކޮށްގެން އުޅަނދު އުފައްދާ، އަދި އުޅަނދުގެ އިންޖީނަކީ ތެލުގެ ބަދަލުގައި ނިއުކުލިއާ ހަކަތައިން މަސައްކަތް ކުރާ އެއްޗަކަށް ވާނަމަ، އޭގެ ދުވެލި އެހެން ޖައްވީ އުޅަނދުތަކަށްވުރެ ބާރު ވާނެ އެވެ. ކައިރިވެސް ނުކުރެވޭހާ ބާރު މިނުގައި އުޅަނދު ދުވާނެ އެވެ. އެ ބާރު މިނަށް ނާސާއިން މިހާރު ވަނީ ނަމެއް ކިޔަން ވެސް ތައްޔާރުވެފަ އެވެ.\nއެމެރިކާގެ ސްޕޭސް ކައުންސިލުން ވަނީ އަންނަ މަހު ނާސާއަށް 22.3 ބިލިއަން ޑޮލަރުގެ ބަޖެޓެއް، ނިއުކުލިއާ ޖައްވީ އުޅަނދު އުފެއްދުމަށް ދޭން ނިންމައި ކޮންގްރެސްއަށް ހުށަހަޅާނެ ކަމަށް ވެސް ބުނެފަ އެވެ. ނާސާއަށް ނިއުކުލިއާ ޖައްވީ އުޅަނދަކީ އާ ހޯދުމެއް ކަމަށް ބުނުމުން އެހެން ގައުމުތަކުގެ ސައިންސްވެރިން ވަނީ އެކަމަށް ހަޖޫ ޖަހާފަ އެވެ.\nސަބަބަކީ މިހާރުވެސް ޗައިނާއިން ނިއުކުލިއާ ޖައްވީ އުޅަނދު ތައްޔާރުކޮށްފައިވުމެވެ. ނިއުކުލިއާ އުޅަނދު ޖައްވަށް ނުފޮނުވާ ބަހައްޓާފައިވަނީ ދިމާވެދާނެ ނުރައްކަލަކުން ސަލާމަތްވުމަށް ކަމަށް ޗައިނާއިން ވަނީ މިހާރުވެސް ބުނެފަ އެވެ. އެމެރިކާ ކާމިޔާބު ހޯދުމުގެ އުއްމީދުގައި ދުނިޔެ ނުރައްކަލަކަށް ވައްޓާ ނުލާނެ ކަމަށް އުއްމީދު ކުރާ ކަމަށް ވެސް ޗައިނާގެ ޖައްވީ ކަންތައް ބަލަހައްޓާ ޗައިނާ ނޭޝަނަލް ސްޕޭސް އެޑްމިނިސްޓްރޭޝަނުން ވަނީ ބުނެފަ އެވެ. ނަމަވެސް ނާސާއިން އޭގެ ރައްދުގައި ބުނީ، ހަނދަށް ފުރަތަމަ އިންސާނާ ފޮނުވި ކަމުގެ ޝަރަފު ހޯދިގޮތަށް ނިއުކުލިއާ އުޅަނދުވެސް ފޮނުވުމުގެ ޝަރަފު ހޯދާނެ ކަމަށެވެ.\nސައިންސް ނާސާ ނިއުކްލިއަ\nމާސްއަށް ފުރަތަމަ ފައިބާނީ އަންހެނެއް!


Ooredoo ge Supernet customerunnah Club Premier ge hidhumaiy\nއުރީދޫގެ ސުޕަނެޓް ކަސްޓަމަރުންނަށް ކްލަބް ޕްރިމިއާގެ ހިދުމަތް\nއުރީދޫ މޯލްޑިވްސްގެ ޑިޖިޓަލް ސެންޓަރު: އެ ކުންފުނީގެ ކަސްޓަމަރުންނަށް ކްލަބް ޕްރިމިއާގެ ހިދުމަތް ވަނީ ތައާރަފް ކޮށްފަ -- ފޮޓޯ: އަވަސް\nއުރީދޫގެ ސުޕަނެޓް ކަސްޓަމަރުންނަށް ދޭ ހާއްސަ ހިދުމަތެއް ކަމަށްވާ "ކްލަބް ޕްރިމިއާ"ގެ ހިދުމަތް މިއަދު ހުޅުވާލައިފި އެވެ.\nއުރީދޫން ބުނީ "ސުޕަނެޓް 40އެމް" މަތީގެ ޕެކޭޖްތައް ގެންގުޅޭ ކަސްޓަމަރުންނަށް ކްލަބް ޕްރިމިއާގެ ހިދުމަތް ލިބިގެންދާނެ އެވެ. އަދި ގެންގުޅޭ ޕެކޭޖުތަކާއި ގުޅޭގޮތަށް ސިލްވަ ގޯލްޑް އަދި ޕްލެޓިނަމް މެމްބަޝިޕްގެ ދަށުން ތަފާތު ހިދުމަތް ތަކެއް ލިބޭނެ އެވެ. އެގޮތުން ރާއްޖޭގެ މަގުބޫލް އެތައް ބްރޭންޑްތަކަކުން ހާއްސަ ހިދުމަތްތަކާއި ޑިސްކައުންޓާއި ކްލަބް ޕްރިމިއާ ލައުންޖު އެކްސެސްގެ އިތުރުން އުރީދޫގެ ހާއްސަ ޕްރޮމޯޝަންތަކާއި ހިދުމަތްތައް ކްލަބް ޕްރިމިއާ މެމްބަރުންނަށް ލިބޭނެ އެވެ.\nމީގެ އިތުރުން ގޯލްޑް އަދި ޕްލެޓިނަމް މެމްބަރުންނަށް ލައިފް އިންޝުއަރެންސާއި ޕްރަޔޯރިޓީ ޕާސް މެމްބާޝިޕް ވެސް ލިބޭނެ އެވެ.\nއުރީދޫ އިން ކްލަބް ޕްރިމިއާ ހިދުމަތް ތައާރަފްކުރީ 2015 ވަނަ އަހަރު އެވެ. އެ ހިދުމަތް ތައާރަފް ކުރީއްސުރެ ހިދުމަތް ފުޅާކޮށް ގިނަ ފައިދާތަކެއް ކަސްޓަމަރުންނަށް ފޯރުކޮށްދިނުމަށް ގިނަ މަސައްކަތް ތަކެއް އަބަދު ވެސް ކުރަމުންދެ އެވެ. އެގޮތުން ފަހުގެ އާ ބްރޭންޑްތަކާއި ބައިވެރިވެ ހާއްސަ ޑިސްކައުންޓްތައް އުރީދޫއިން ދަނީ ފޯރުކޮށްދެމުންނެވެ.\nރާއްޖޭގެ ބްރޭންޑްތަކަށް ބަލާއިރު ބްރޭންޑްލޫމް، ކޮފީ ލެބް މޯލްޑިވްސް، ސޮނީ ލައިފްސްޓައިލް، ކައިލާންގެ އިތުރުން އެހެނިހެން މަގްބޫލް ބްރޭންޑްތަކުން 20 ޕަސެންޓާ ހަމައަށް ޑިސްކައުންޓް ލިބެ އެވެ.\nމީގެއިތުރުން ގޯލްޑް އަދި ޕްލެޓިނަމް މެމްބަރުންނަށް އެއާޕޯޓް ލައުންޖް އެކްސެސް ފޯރުކޮށްދޭ ދުނިޔޭގެ އެންމެ ވަރުގަދަ އެއް ބްރޭންޑް ކަމުގައިވާ ޕްރިއޯރިޓީ ޕާސްގެ މެމްބަރަކަށް ވުމުގެ ފުރުސަތު ވެސް ހުޅުވިގެންދާނެ އެވެ. ޕްރިއޯރިޓީ ޕާސް މެމްބަޝިޕާއި އެކު އިކޮނޮމީ ކްލާސް ނުވަތަ ޕްރީމިއަމް އިކޮނޮމީ ކްލާސް ޓިކެޓަކާ އެކުވެސް މި ލައުންޖްތަކުން ހިދުމަތް ހޯދޭނެ އެވެ.


Thoofaanaai gulhigen Japan ge mai airport eh bandhukohfi\nތޫފާނާއި ގުޅިގެން ޖަޕާނުގެ މައި އެއާޕޯޓެއް ބަންދުކޮށްފި\nއެ ސަރަހައްދުގައި ބަނދަރުކޮށްފައި އޮތް ޓޭންކަރެއް އޮޔައި އައިސް އެ ބްރިޖުގައި ޖެހުމުގެ ސަބަބުން، އެ ބްރިޖުގެ ބައެއް ހަލާކުވެފައި. -- ފޮޓޯ: ރޮއިޓާސް\nޓޯކިޔޯ (ސެޕްޓެމްބަރު 4) - މިދިޔަ 25 އަހަރުގެ ތެރޭގައި ޖަޕާނަށް އެރި އެންމެ ބާރުގަދަ ތޫފާނާއި ގުޅިގެން، އެ ގައުމުގެ ހުޅަނގުން އޮންނަ މައި އެއާޕޯޓެއް ބަންދުކޮށް، ތާށިވެފައިތިބި އެތަކެއް ހާސް ފަސަންޖަރުންނެއް ސަލާމަތްކޮށްފި އެވެ.\nޖެބީގެ ނަން ދެވިފައިވާ ތޫފާނުގެ ސަބަބުން ޖަޕާނުގެ ހުޅަނގުން އޮންނަ ބޮޑެތި ސިޓީތައް ކަމުގައިވާ ކިޔޯޓޯ އަދި އޮސާކާއަށް ވެސް ބޮޑެތި ގެއްލުންތައް ވަނީ ލިބިފަ އެވެ.\nޖަޕާނުގެ މައި ތިން ސިޓީއަކާއި ގުޅިފައިވާ ކަންސައި އެއާޕޯޓް ބަންދުކުރަންޖެހުނީ، ތޫފާނުގައި ބަނދަރުކޮށްފައި އޮތް ޓޭންކަރެއް، އެއާޕޯޓު ގާއިމުކޮށްފައިވާ ރަށާއި ގުޅުވާފައިވާ ބްރިޖުގައި ޖެހި، ބްރިޖުގެ ބައެއް ހަލާކުވުމުގެ ސަބަބުންނެވެ.\nތޫފާނު އެރުމާއި ގުޅިގެން، މިހާތަނަށް 10 މީހުން މަރުވެފައިވާކަމަށް ސަރުކާރުން ވަނީ ބުނެފަ އެވެ.\nކަންސައި އެއާޕޯޓް ގާއިމުކޮށްފައިވަނީ ވަކިން އޮންނަ ހިއްކާފައިވާ ރަށެއްގަ އެވެ. އެ ރަށް ގުޅާފައިވަނީ ބްރިޖަކުންނެވެ. ތޫފާނު އެރި ވަގުތު އޮޔާއި، ވަޔާއެކު އެ ސަރަހައްދުގައި ބަނދަރުކޮށްފައި އޮތް ޓޭންކަރެއް އޮޔައި އައިސް އެ ބްރިޖުގައި ޖެހުމުގެ ސަބަބުން، އެ ބްރިޖުގެ ބައެއް ވަނީ ހަލާކުވެފަ އެވެ.\nތޫފާނުގެ ސަބަބުން އެ ސަރަހައްދުގެ ދަތުރުފަތުރުގެ ހުރިހާ ނިޒާމެއް ހުއްޓުމަކަށް އައިސްފައިވާއިރު، އޮސާކާ ބައިނަލްއަގުވާމީ އެއާޕޯޓުގައި ތާށިވެފައިތިބި އެތަކެއް ހާސް ފަސަންޖަރުން މިހާރު ވަނީ އެހެން އެއާޕޯޓަކަށް ގެންދެވިފަ އެވެ.\nބުދަ ދުވަހާއި ހަމައަށް 1.2 މިލިއަން މީހުން ގެދޮރުދޫކޮށް ދިއުމަށްވެސް ޖަޕާނު ސަރުކާރުން ވަނީ އެލާޓު ނެރެފަ އެވެ. ދެ މިލިއަނަށް ވުރެ ގިނަ ގޭބީސީތަކުން ކަރަންޓު ކެނޑިފައިވާއިރު، އެ ސަރަހައްދުގެ ސްކޫލްތަކާއި އޮފީސްތައް ވެސް ވަނީ ބަންދުކުރެވިފަ އެވެ.\nމޫސުން ޖަޕާން ތޫފާން\nޓޯކިޔޯ އާންމު ހާލަތަށް ގެނައުމުގެ މަސައްކަތް ފަށައިފި\nބާރުގަދަ ތޫފާނާއެކު ޖަޕާނަށް ބޮޑެތި ގެއްލުންތަކެއް


SunOnline: Story: #Neyngihithaakulheli - ep23\nނޭނގި ހިތާ ކުޅެލީ - 23\nއައިޝާ ނަސީމް 09 Feb 2018, 00:55\nމާގިނަ އިރު އިންތިޒާރުކުރާކަށް ނުޖެހުނެވެ. ބެލްއެޅިއިރަށް ފުންމައިގެންގޮސް ދޮރު ހުޅުވައިލިއިރު ނުދަންނަ މީހެކެވެ. ނޭޕާލު މީހަކާއި ވައްތަރެވެ. އެމީހާ އައީ ދެތިން ކޮތަޅު ހިފައިގެންނެވެ. ބަރުކަމުން އެއްފަހަރާ ނޫފުލިގެން ދެކޮތަޅު ބިންމަތީގައި ބެހެއްޓިއެވެ. އެމީހާ ނުކުތުމުން ހަމަޖެހުމުގެ ނޭވާއެއްލާފައި އެނބުރުނު އިރު ލުކުމާންގެ ގައިގާ އަޅައިނުގަތީ ހަމަކިރިޔާއެވެ. ސަވާނާ ހާސްކަމާއިއެކު ކޮތަޅު މޭގައި ޖައްސާލައިގެން ހުރިއިރު ވައްކަމެއްކޮށްފައި ހުއްޓާ ފެނުނުފަދައެވެ. އެތެރެހަށީގައި ހިނގާ ނޭވާ ހުއްޓުނީ ލުކުމާން ސުވާލުކޮށްފާނެކަމަށްޓަކައެވެ. ހަދަންވީ ދޮގެއް ވަގުތުން ނޭގުނީމައެވެ.\n"ހޫ ދަ ހެލް އިޒް ދެޓް ސަވާނާ...." ލުކުމާން މަޑުމައިތިރިކަމާއިއެކު އަހައިލި ނަމަވެސް ހަރުކަށިކަމެއްވިއެވެ. އެއާއެކު ކުޑަދޮރު ހުޅުވާލާފައި ބޭރަށް ބަލާލާފައި އެއްލޯ ކުޑަކޮށްލިއެވެ.\n"އެފެއާއެއް ހިންގިޔަސް ތަންކޮޅެއް ރީތި މީހަކު ހޯދިނަމަ......."\n"ލޫކް. ސާބަހޭ ދެން. އޯޑަރުކޮށްގެން ކާން ގެނުވީ. އެއީ....ވޭޓަރެއް. ސިއްރުން މީހަކާއި ރައްޓެހިވާކަށް ހިތަކަށްވެސް ނާރުވަން........" ސަވާނާ އެތެރެއަށް ހިނގައިގަންނަމުން އަޅައަޅައިގެންފާ ބުނެލިއެވެ. ލުކުމާންއަށް އޭނަ ހެދީ ދޮގެއްކަން އެނގޭނެކަމުގައި ހީކުރިއެވެ. ދޮގެއްވެސް ނޫނެވެ. އޭނަ ބުނެގެން އިޒިކް މީހަކު ފޮނުވީނޫންހެއްޔެވެ؟ ފަހުން އަގުވެސް ދޭނީއެވެ. އަތުގައި ރުފިޔާ ރައްކާކޮށްފައި ނެތުމުގެ އުދަގޫ އަދި ކިރިޔާ އިހުސާސްކުރެވެންފެށީއެވެ. ކުރިން އޭނަ މިއިން އެއްވެސް ކަމަކާއިމެދު ފިކުރު ހިންގަން ޖެހިފައެއްނުވެއެވެ. ދޮންމަންމަމެންނާއިއެކު ދިރިއުޅުނުއިރުވެސް އޭނަ ޕްރިންސެސްއެކޭ ތަފާތެއްނެތެވެ. ދުވަހަކު މަސައްކަތްކުރަން ޖެހިފައެއްނުވެއެވެ. ބޭނުންހާ އެއްޗެއް ކާންލިބުނެވެ. މިހާރު މުޅި ގެއެއްގެ ޒިންމާ ބޮލުގައި އެޅެނީއެވެ. ނުވެސް ދެނެހުއްޓައެވެ.\nސަވާނާ އެއެއްޗެހި ކާކޮޓަރިއަށް ލާފައި ސިއްރު ސިއްރުން އައިސް ބަލައިލިއިރު ލުކުމާން ފެންނާކަށް ނެތެވެ. އޭނަ ދެން ހުރި ކޮތަޅުތައް ގެންގޮސް ހުޅުވާލިއިރު ކުޅުދިޔާވާފަދަ ފިހުނު ކުކުޅާއި ބިރިޔާނި އަދި ކޮފީއާއި ފޮނި އެއްޗެހިވެސް ހުރުމުން ޕާޓީއަކުން ގެނައި އެއްޗެހިބާވައޭ ހިތަށް އެރިއެވެ. ސަވާނާ އަތްމަތި އަވަސްކޮށްލާފައި މޭޒުމަތި ތައްޔާރުކުރިއިރު މަންމަ އަންނާނެނަމައޭ ހިތަށް އެރިއެވެ. މަންމަ ނެތުމުގެ ފަޅުކަން ބަލައިލާ ކޮންމެ ދިމާލަކުން އެބަފެނެއެވެ. ކަރުނަ ހިލި ފެންކަޅިވެފައިވާ ދެލޮލުން ބަލައިލާ އިރު ފެންނަނީ މަންމަ ގެންގުޅޭ ސާމާނުތަކެވެ.\nކާން ތައްޔާރުކޮށްލާފައި ލުކުމާން އަންނާނެކަމުގެ ޔަގީންކަމާއިއެކު ބަލާ ދިޔުމުން ލުކުމާން ދެކޮޅުހެދިއެވެ. އޭނަ އައީ ބޭރުން ކައިގެން ކޮފީ ބޮއިގެން ކަމަށާއި އެކަނިވެރިކަން ބޭނުންވާ ކަމުގައި ބުނެ ބިއްދޮށަށް އެނބުރުނެވެ. ސަވާނާ ހުރީ ހުއްޓުން އަރާފައެވެ. ޖެހި ބުދެއްހެން އިރުކޮޅެއްވާންދެން ހުރެފައި ދެވަނަފަހަރަށް ވެސް ބުނަން ހިތްއެދުނެވެ. ނަމަވެސް ދެން އަނބުރާލާފައި ހިނގައިގަތީ ކޮޓަރިން ނިކުންނާށެވެ.\nސަވާނާ އެތިކޮޅެއް ކާލާފައި ކޮފީބުޔެވެ. ދެން މޭޒުމަތީގައި ހުރި އެއްޗެހީގައި އަތުން ޖަހާފައި ބުރުއްސައިލެވުނީ ކީކޭ ހިތަށް އަރައިގެން ކަމެއްވެސް ނޭގުނެވެ. މުޅިކާކޮޓަރީގެ ތަޅުންމަތި ހަޑިވެފައި ފައި އަޅާނެ ތަންކޮޅެއްވެސް ނެތެވެ. އެކުރެވުނު ގޯސްކަމާއިމެދު އިންތިހާއަށް ކަންބޮޑުވިއެވެ. އޭނަ ހުރީ ހަމަ ހައިރާންވެ ގަބޫލުކުރަން ދަތިވެފައެވެ. އޭނަ ހަމަ މިހާ ނުލަފާހެއްޔެވެ؟ ދެރަވެ ރުޅިއައުމުން ޖަޒުބާތުތައް ކޮންޓްރޯލް ކުރަން ނޭގުނީ ކީއްވެހެއްޔެވެ؟ ކާ ކޮޓަރިތެރެ ހަޑިކޮށްލުމުން ސާފުކުރަން މަންމަ ހުރީއެއް ނޫނެވެ. ބާރު ގުގުރިއެއް ޖެހުމާއިއެކު ކަރަންޓު ކެނޑުމުން މޭގަނޑު އަނގަޔަށް ނައީ ކިރިޔާއެވެ. އިމަޖެންސީ ލައިޓެއްވެސް ނުދިއްލުނެވެ. އަނދިރިކަމުން ލޯފަން މީހެއް ފަދައިން އެތަންމިތާ އަތްލަމުން ކުރިއަށް ދަނިކޮށް މީހެއްގެ ގައިގާ އަތް ޖެހުމުން ކަންފަތުތޫރި ހަލާކުވާހާ ބާރަށް ހަޅޭއްލަވައިގަތުމުން ލުކުމާން ހޭންފެށިއެވެ.\n"ފިނޑި......މަށޭ މިއީ. ނިކަން ހަމަޖެހިބަލަ......." ލުކުމާން ސަވާނާގެ ކޮނޑުގައި ހިފެހެއްޓުމާއިއެކު ދުރުކޮށްލައިފިއެވެ. ފޯނުގެ ލައިޓުން އަލި އަޅުވާލުމާއިއެކު ނަޒަރު ހުއްޓުނީ ބިންމައްޗަށް އުކާފައި ހުރި ކާތަކެއްޗަށެވެ. އޭނަ ކާން ނައުމުން ރުޅިގަދަވެގެން ސަވާނާ ހިންގައިލި އަމަލެއްކަން އެނގުމުން ލުކުމާން ވިސްނީ ސަވާނާއަށް އަދަބެއްދޭށެވެ.\n"ގްރޯ އަޕް ސަވާނާ. މީހަކައި އިނީމަ ދެން ޖެހޭނީ ތި ބޭބީ އުޅުން ދޫކޮށްލާފައި ހަރުވެ މީހަކަށްވާން. ބޮޑުވާން. މިތަނަށް ބޭރުން މީހަކު ވަދެފައެއް މިކަމެއް ނުކުރާނެ. ބަލާބަ މުޅި ކާކޮޓަރިތެރޭ ގައި މިއޮތީ އޯޑަރުކުރި ކާއެއްޗެހި. ހެނދުނުވާއިރަށް މި ކުކުޅުފައިތައް ކުނިވެ ގޭގެ ވަސް ޚަރާބުވާނެ. އެނގެންވާނެ އަހަންނަށް މިކަހަލަ ނުސާފު ކަމަށް ކެތްނުވާނެކަން. އަވަހަށް ސާފުކުރަން އުޅޭ. އެމީހަކު ކުރިކަމެއް އެމީހަކު ސާފުކުރަންވާނީ. މީރުވަސް ނުދުވާ ތަނެއްގައި ފަޅި ސިކުންތުކޮޅަކަށްވެސް ހުންނާކަށް ބޭނުމެއްނޫން........." ލުކުމާންގެ ޖުމްލަތައް ހޮނުގުގުރީގެ އަޑުފަދައިން ކަންފަތުތެރޭގައި ގުގުމާލިއެވެ. މިއޮތް ވިއްސާރަ ރޭ ނިންޖަށް ބަލިވެފައި އިންދާ އަނެއް މަސައްކަތް ޖައްސާލައިފިއެވެ. ފިހިގަނޑާއި އެއްޗެހި ހިފައިގެން ބިންމަތީގައި އިށީންގޮތަށް ސާފުކުރަންދެން ލުކުމާން ހުރީ ފޯނުން އަލިއަޅުވާލައިގެންނެވެ. ވާރޭގެ އަޑުން ހިމޭންކަން މުގުރާލާފައި ވިނަމަވެސް ލުކުމާންވެސް އިތުރަށް ވާހަކަދައްކާކަށް ނަހަދައެވެ. ސަވާނާ އެތަން ސާފުކޮށް މޮޕްކޮށްލުމުން ކޮޓަރިއަށް އަންނާށޭ ބުނެލިއެވެ.\n"އަހަންނަށް އެނގޭ މިގޭގައި މީހަކު ނެތީމަ އުދަގޫވާނެވަރު. އެކަމަކު އަންހެންކުދިންގެ އެންމެ ރީތި ސިފައަކީ ގެވެހިކަން..............." ލުކުމާން އާފުރިލިއެވެ. އަތް މައްޗަށް ހިއްލައިލުމުން ފަންކާގައި ޖެހިދާނެކަމުގެ ބިރުން ސަވާނާއަށް ފަހަތުގައި ހުރެފައި އަތުގައި ހިފާލަމުން ބަލައިގެން އުޅެން ބުނެވުނީ ބޭ އިޚުތިޔާރުގައެވެ.\n"އޭގައި ޖެހިގެނެއް އަހަރެން މަރެއްނުވާނެ...." ލުކުމާން ބުނާނީ އެކަހަލަ ކޮންމެވެސް އެއްޗެކެވެ. އޭނަގެ ކޮންމެ އަމަލަކުން ލުކުމާންއާއި އަޅާލާކަން އިހުސާސްކުރުވާއިރު ލުކުމާންގެ ފަރާތުން އެފަދަ އެއްވެސް ކަމެއް ނުފެންނާތީ ސަވާނާވަނީ ފިކުރުބޮޑުވެފައެވެ. އޭނަ ގޫގުލްކުރާއިރު މުޅިންވެސް އަންގަނީ މިއީ ލޯބިނުވާކަމުގެ އަލާމާތްތައްކަމުގައެވެ. އޭނަގެ ފިރިމީހާގެ ހިތުގައި އެއްވެސް ކުލުނެއް ނުވަނީކަމުގައެވެ. އެހެންވާންވީ ސަބަބެއް އެއްގޮތަކަށްވެސް ސަވާނާއަކަށް ނުވިސްނުނެވެ.\nނިދަންވެގެން އެނދަށް އެރިގޮތަށް ސަވާނާއޮތީ ބާލީހުގައި ބައްދާލައިގެންނެވެ. ހިމޭން ކަރުނަތައް ބާލީހަށް ވަންނަމުން ދިޔައީ ކައިރީގައި އޮތް ލުކުމާންއަށްވެސް އެކަމުގެ ހިލަމެއްނުވާ ގޮތަށެވެ. ސްޓްރެސް ހޯމޯންތަކާއި ކެމިކަލް ވިހަތައްވެސް ކަރުނައާއިއެކު ހަށިގަނޑުން ދޮވެވިގެން ދިޔުމުން ކޮންމެވެސް ވަރެއްގެ ލުޔެއްލިބި ނިދުމަށް އެހީތެރިވެދިނެވެ. ހިތާމައެއް ކުރިމަތިވާހިނދު ރަގަޅަށް ރޯލުމުގެ ފައިދާ ހުރުމުގެ ސަބަބަކީ އެއީއެވެ.\nބާރު ގުގުރިއަކާއިއެކު ސަވާނާގެ ކަންފަތް ކޮޅަށްޖެހުނެވެ.\n"ލޫކް ލޫކް....." ސަވާނާ ގޮވައިލިއެވެ.\n"އަހަންނެއް ނުގެއްލޭ މިއޮތީ. ޕްލީޒް ލެޓް މީ ސްލީޕް. ހެދުނު މަސައްކަތަށް ދާންޖެހޭ.............." ލުކުމާން ރުންކުރުވެފައި ބުނެލިއެވެ.\n"އައިމް ސްކެއާޑް..." ސަވާނާ ކުޑަވެލިއެވެ.\n"ކޮންކަމަކާ....." ލުކުމާން އަހައިލިއެވެ.\n"ހުރިހާ ބޮކިތައް ނިވާލައިގެން ނިދީމަ. ހާދަ އަނދިރިއޭ...."\n"އެއްވެސް ކަހަލަ އަލިކަމެއް ހުރިތަނެއްގައި އަހަންނަކަށް ނުނިދޭނެ. އައިމް އެ ޑެވިލް ވީމަ އަނދިރި ތަންތާއެއް ނު އުޅޭނީ..........." ކުއްލިއަކަށް ކަރުތެރެއިން ބިރުވެރި އަޑެއްނެރެލަމުން ޖަހައިލި ސަކަރާތަކާއިއެކު ސަވާނާގެ ހަތަރެސްފައި ފިނިވެ ހޭނެތޭވަރުވިއެވެ. ސަވާނާ ބިރުގަތްކަން އެނގުމުން ހަމަޖެހިލާފައި ބުނީ ދެން އޭނައަށް އުދަގޫނުކޮށް ނިދާލުމަށެވެ. އޭނަ ފަތިހު ހޭލައިގެން މަސައްތަށް ދާންޖެހޭނެކަމުގައެވެ. ސަވާނާ ނިދާނީ ކިހިނެއްހެއްޔެވެ؟ އޭނަ މިއުޅެނީ މަންމަ ނިޔާވުމުގެ ހިތާމައިގައެވެ. އެ ހަނދާންތައް އިރުއިރުކޮޅާ އޭނަގެ ދެލޮލަށް ކަރުނަ ގެނުވައެވެ. ނިދާހިތެއް ނުވެ ނިދީގެ އެއްވެސް ލައްޒަތެއް ނުލިބި ދެފަރާތަށް ފުރޮޅި އޮތުމުގެ ސަބަބުން ލޮނޑުކަމެއްވެރިވެ ތެދުވާހިތެއްނުވެ އެހެން އޮންނަން ބޭނުންވިއެވެ. ގިނަފަހަރު ވިސްނީ މަންމައާއި ދޭތެރޭގައެވެ.\nހަފްތާއެއް ވޭތުވެގެން ދިޔައީ ސަވާނާގެ ދިރިއުޅުމަށް އައި އެންމެވަރުގަދަ ކޮޅިގަނޑުގެ އަސަރުކޮށް ހިތާމައާއި ފިކުރުގެ ކަނޑެއްގައިވަނިކޮށެވެ. ލުކުމާންގެ ފަރާތުން އެއްވެސް އެހީތެރިކަމެއް ނުލިބެއެވެ. އޭނަ ކައިފިތޯ ނޫނީ ނިދިތޯ ބަލަން ގުޅާވަރުގެ ގާތް އެކަކުވެސް ނެތެވެ. ލުކުމާން އަބަދު އުޅެނީ އަވަދިނެތި ކަމުގައި އޭނަ ބުނެއެވެ. ގެއަށް ވަދެލާއިރުވެސް ސަވާނާއާއި ބެހޭގޮތުން ކަމެއް އޮޅުންފިލުވަން ޝައުގެއްނެތެވެ. ސަވާނާގެ ހަޔާތުގެ ބައިވެރިޔެއް ހުރީ ހަމައެކަނި ނަމެއްގައެވެ. އެންމެ ގާތް އެކުވެރިއާ ލިވިއާ އާވެސް އެ ވާހަކަ ހިއްސާކުރަން ޖެހިލުންވިއެވެ. ލުކުމާން އޭނަގެ ހަޔާތަށް ގެނައުމަށްފަހު ލިވިއާ އާއި އޭނައާއި ދޭތެރޭ އޮތް ގާތް ގުޅުމުގައި ރެދެއްލީކަމުގެ އިހުސާސްވެސް މިފަހަކަށް އައިސް ކުރެވެން ފަށައިފިއެވެ. ލިވިއާ މަޑުމަޑުން ދުރަށް ދާކަމީ އޭނައަށް ފޮރުވިފައިވާ ކަމެއްނޫނެވެ. ކުރީގައި ގަޑިއަކު އެއްފަހަރު ގުޅާ އޭނައާއި އަނގަ ތަޅަން ވަރެއް ހުންނާނެއެވެ. ވަކި އުމުރަކަށް ދިޔުމުން ބަދަލުވީއެވެ.\nއިމާދުއްދީންއާއި ލިވިއާ އެކީގައި ކަހަލަގޮތަކަށް ފުރުމުން އެކަމާއި ޝައްކުކުރި އެކަކުވެސް މޭޕްލްވިލާއަކު ނެތެވެ. ދެވަނަފަހަރަށް އެގޮތަށް ދެމީހުން އެކީ ބޭރު ގައުމަކަށް ދިޔަކަން ލުކުމާންއަށް ވިސްނުނަސް އެއީ އިއްތިފާގެއްކަމަށް އޭނަ ގަބޫލުކުރިއެވެ. ލިވިއާ އޭނައަށް ބޭފަވާތެރިވެ އިމާދުއްދީންއާއި ގުޅުމެއް ބާއްވަފާނެކަމަށް ހިތަކަށް ނޭރިއެވެ. ލުކުމާން އެހާ ވިސްނާވެސް ނުލަނީއެވެ. އަންހެންކުދިންނާއި މެދު ވިސްނާލާކަށް އޭނައަށް ވަގުތެއް ނޯވެއެވެ. ކުރަން ހުރި މަސައްކަތް ގިނަކަމާއިއެކު އެތައް ތަނެއްގެ ޒިންމާދާރު ވެރިއަކަށް އަމިއްލައަށް ވެ ހުރިހާ ކުންފުނިތަކެއް ހިންގާ ބަލަހައްޓާ މީހަކަށް ލޯބިވެރިޔަކާއި މެދު ވިސްނާލާނެ ވަގުތެއް ނުވާނެއެވެ. ގިނަ އިންސާނުން އުޅޭ ހާލަކީ އެއީ ކަމުގައި ނުބުނެވެންވީ ސަބަބެއްނެތެވެ. އެންމެންވެސް ދުނިޔެ ބާއްޖަވެރިކުރަން ކެނޑިނޭޅި މަސައްކަތްކުރުމުގައި އުޅޭއިރު އާއިލާ މަތިން ހަދާނެއް ނުހުރެއެވެ.\nލިވިއާ ކޮންމެ ތާކު ހުއްޓަސް ލޯބީގެ މެސެޖްތައް ފޮނުވައެވެ. ލޯބިވާ ވާހަކަ ބުނެއެވެ. ލުކުމާން އަވަދިނެތި އުޅޭތީ އޭނަ ޖަވާބު ނުދިނަސް އޭނަވެސް ލިވިއާދެކެ ލޯބިވާ ކަމަށާއި އަވަހަށް އެނބުރި އައުމަށް އެދުނެވެ.\nސަވާނާ ލުކުމާންގެ މޫނަށް ގަނޑުފެންތަކެއް އެޅުމުން ސިހިފާ އެނދުގައި އިށީންގޮތަށް ސަވާނާގެ އަތުގައި ހިފާލިގޮތުން އަތުގެ ކަށިތައް ފުނޑުފުނޑުވިކަހަލައެވެ.\n"ތަދުވެއޭ ހާދަ ބާރަކަށޭ....." ސަވާނާ ހީހީ ހުރެފައި އަތުގައި އެޅި ވޭނުގެ ސަބަބުން ލޮލުން ފެން ފޭބިއެވެ.\n"ތަދުކުރެވުނުލެއް ކުޑައީ. ބޮޑުވަރު ދެން. ކުޑަކުއްޖެކޭ އެއްވެސް ތަފާތެއްނެތް. ތިވައްތަރަށް އުޅެން ހުއްޓާލަންވެއްޖެއެއްނު.. އަހަންނަށް އެތިފަހަރެއް ވީއްލާނުލެވެނީސް މިތަނުން ދާން އުޅޭ........." ލުކުމާން ރަޖާގަނޑު އެއްފަރާތަކަށް އެއްލާލާފައި ހިނގައިގަތީ ފާޚާނާއާއި ދިމާލަށެވެ. ލުކުމާން މިހާ ރުޅިގަދަވަނީ ބުރަކޮށް އޮފީހުގައި މަސައްކަތްކުރާތީބާވައެވެ. ގަނޑުފެން ބޮލަށް އެޅުމުން ލޭމަތިވެފައިވާ މީހަކުވެސް ރުޅިފިނިވާނެކަމުގައި އޭނަ ހީކުރިއެވެ. އެހެނެއްނުވިއެވެ. ސަވާނާ އިރުކޮޅަކު ވިސްނައިލިއެވެ. ލުކުމާން ފާޚާނާއިން ނިކުންނަންވާއިރަށް ކޮފީއަކާއި ރަގަޅު ނާސްތާއެއް ގެނެސްދޭނީއެވެ. އޭނަ ބޮޑުދައިތައެއްގެ އަތުން ކޮންމެވެސް ވަރަކަށް ފައިސާ އަތުލީ ދަރަންޏަކަށެވެ. ބައްޕަ އައުމުން ކާޑަށް ފައިސާ ޖަމާކުރެވިދާނެއެވެ. އެހެންވެ ވަކިވަރެއް ނުބަލާ ސަވާނާ ފައިސާ ޚަރަދުކުރިއެވެ.\n"ބްރޭކްފާސްޓް ފޯ ޔޫ..." ސަވާނާ މޭޒުމަތީ ތަބައް ބެހެއްޓިއެވެ.\n"އަހަންނަށް މިހާރުވެސް ލަސްވެއްޖެ..." ލުކުމާން ގަމީހުގެ ގޮށް އަޅުވަންފެށިއެވެ. އެންމެ ފަހަރަކުވެސް ސަވާނާއާއި ދިމާލަށް ބަލައިލާނެކަމަށް ހީކުރިޔަސް އެހެނެއް ނުވިއެވެ. އެދެލޯ ހުއްޓިފައިވަނީ ކުރިމަތީގައި ހުރި ބޮޑު ލޯގަނޑަށެވެ. ސަވާނާ ކުރު ސޯޓުކޮޅަކާއި އަތްކެނޑި ހަމަށް ހިފާފައިވާ ތުނި ޓޮޕެއްގައި ހުރިއިރުވެސް ލުކުމާންއަށް ސަވާނާގެ ރީތިކަމެއް ނުފެނުނެވެ. އެދެމީހުން އެކަނި ގޭގައި އުޅޭތީ އެހާ ކުރު އެއްޗެއް ލީއިރު ލުކުމާންއަށް ރީތިވާނެ ބާވައޭ ހިތަށްއެރިއެވެ. މަންމަ ނިޔާވެގެން އުޅޭ ދުވަސްކޮޅެއްގައި ލޯބީގެ އެއްވެސް ހަރަކާތެއްގައި ބައިވެރިވާން އޭނަގެ ހިތާއި ހަށިވެސް ހުއްދައެއް ނުދޭނެއެވެ. ނަމަވެސް ފިރިމީހާގެ ލޯބީގެ އެންމެ ނަޒަރަކަށްޓަކާ އޭނަގެ ހިތްވެސް އެދުނެވެ.\n"ޕްލީޒް......ވަރަށް މީރުކޮށް އޮމްލެޓް އެޅީ..."\n"އަހަރެން ނުބުނަމެއްނު ހަދާށެކޭ. އަހަރެން އޮމްލެޓް ނުކަމޭ ބުނެފިއްޔާ.....ހޫމް؟ "\n"އެލާޖިކްތަ " ސަވާނާގެ މައުސޫމްކަމުން ލުކުމާންގެ ހިތް ދެނެގަންނަން ނުކުޅެދުނެވެ.\n"ކޮފީތަށި ބޯލަންވީނު....." ސަވާނާ އެދުނެވެ.\n"ލުކް ސަވާނާ. އަހަރެން ބުނަމެއްނު އަހަންނަށްޓަކާ އެއްވެސް ކަމެއް ކޮށްދޭނެކަމެއް ނެތޭ. ކައްކާނެކަމެއް ނެތޭ. އަހަންނަކީ ކެއުމަށް ފޯރި ހުންނަ މީހެއްނޫނޭ. ނުކައި ބަނޑަށް ހުރި ކިތަންމެ ދުވަހެއް ހަޔާތުގައި އައި. އަދި މެއިޑެއް ބޭނުމެއްނުވޭ. އަމިއްލައަށް އުޅެވިދާނެ. ސަވާނާވެސް ތިހެން ބަލާނުލާ ކާތީ ފަލަވެގެންގޮސް މީހަކަށް ނުއުފުލޭވަރުވެފައި ތިހިރީ. އެނީވޭސް ޗަބީ ޗީކްސް ކޮޅު ވަރަށް ލޯބި.........." ސަވާނާގެ މޫނު މޯޅިވިތަން ފެނިފާ ލުކުމާން ސަވާނާގެ ކޮލުގައި ހިފާލިއެވެ. އޭނަ އެހެން ބުނީ ސަމާސާއަކަށްކަމަށާއި ފަލަކޮށް ހުއްޓަސް ރީތި ކުދިން ރީތިވާނެކަމުގައި ބުނެލުމުން ސަވާނާ ގަދަކަމުން ހޭން މަސައްކަތްކުރިއެވެ. ނަމަވެސް އޭރު ހިތްވަނީ ބަލިވެފައެވެ. ހިތުގައި ވަރަކަށް ޖެހިއްޖެއެވެ. ލުކުމާން އަވަސް އަރުވާލާފައި ނުކުމެގެން ދިޔައީ ސަވާނާގެ ބޮލުގައި އަތް ބީއްސާލާފައެވެ. އެކުވެރިއެއް ފަދައިންނެވެ. އާއެކެވެ. ފިރިއެއްގެ ފަރާތުން ދޭފަދަ ލޯބީގެ އެއްވެސް ހަދިޔާއެއް ނުދީއެވެ.\nސިޔާސީ ހަރަކާތްތަކެއްގައި އަވަދިނެތި އުޅެފައި ގެއަށް ވަދެވުނުއިރު ލުކުމާން ވަރުބަލިވެއްޖެއެވެ. އަރާމުކުރަން ބުރަކަށި ތަނެއްގައި ޖައްސާނުލާތާ ދެރޭ ދެދުވާ ވެގެން ދިޔުމުން ވާނީ ކިހިނެއްހެއްޔެވެ؟ ލުކުމާންގެ ތާއީދު އޮތީ ކައިދަންގެ ބޭބެގެ އަމްރާންގެ ޕާޓީއަށެވެ. އަމްރާންފަދަ ޒުވާން ލީޑަރަކު ހޮވަން އޭނަވެސް ވަނީ ކެތްތެރިކަން ކުޑަވެފައެވެ. އަމްރާން ކިތަންމެ ސީރިޔަސްވެފައި ފޮނިގޮތެއް ހުއްޓަސް ހިންގުންތެރި ގާބިލުމީހެއްކަން އޭނަގެ ޕާޓީއަށް އޮތް ސަޕޯޓުން ދައްކުވާދެއެވެ. ނިދަން ލާ ސޯޓުލައިގެން އެނދުގައި ހަށިގަނޑު ދަމައިލިތަނާ ސަވާނާ ފާޚާނާއިން ނުކުމެގެން އައެވެ.\n"ލޫކް ކޮންތާކު އުޅެފައި ތިއައީ....." ސަވާނާ އެހިއެވެ.\n"ގާލްފްރެންޑު ކައިރިއަށް ޖައްސާލާފައި..." ލުކުމާން ހީލަމުން ބުނި އެއްޗަކުން ސަވާނާގެ ދެލޯ ބޮޑުކޮށްލެވުނެވެ. އެއާއިއެކު ހިތަށް ވިސްނައިދިނީ ލުކުމާން އޭނަ ތަޅުވާލަންވެގެން ބުނި އެއްޗެއްކަމަށް ގަބޫލުކުރުމަށެވެ. އިތުބާރުކުރުމަށެވެ. ނޫނީ ލުކުމާން އުޅެނީ އޭނަ ފިރިމީހާއަށް އިތުބާރުކުރާވަރު ޓެސްޓްކުރަން ވެގެންނެވެ. ސަވާނާ ޖަވާބެއް ދޭން އުޅެނިކޮށް މީހަކު ދޮރުގައި ޖެހިލިހެން ހީވެފައި ބާރުބާރަށް ގޮސް ދޮރު ހުޅުވާލައިފިއެވެ.


Recordaaieku maadhamaa 1.5 million vana fathuruveriyaa raajje ah\nރެކޯޑަކާއެކު މާދަމާ 1.5 މިލިއަން ވަނަ ފަތުރުވެރިޔާ ރާއްޖެއަށް\nވެލާނާ އިންޓަނޭޝަނަލް އެއާޕޯޓްގެ ޑޮމެސްޓިކް ޓާމިނަލްގައި ރާއްޖެއަސް އައި ބައެއް ޓޫރިސްޓުން- އަވަސް ފޮޓޯ\nރާއްޖޭގެ ޓޫރިޒަމްގެ ރެކޯޑަކާއެކު 1.5 މިލިއަން ވަނަ ފަތުރުވެރިޔާ މާދަމާ އަންނާނެ އެވެ.\nރާއްޖެ އަށް 1.5 މިލިއަން ވަނަ ފަތުރުވެރިޔާ އައުން ފާހަގަ ކުރުމަށްޓަކައި މާދަމާ ވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި ހާއްސަ ރަސްމިއްޔާތެއް ބާއްވާނެ އެވެ. މި ރަސްމިއްޔާތު އޮންނާނީ ވީއައިއޭގައި މާދަމާ ހެނދުނު އެވެ.\nމިމަހުގެ އޮކްޓޫބަރު މަހުގެ ނިޔަލަށް ރާއްޖެ އަށް 1.4 މިލިއަން ފަތުރުވެރިން އައިސްފައިވެ އެވެ. މިދިޔަ މަހު ރާއްޖެ އަށް އައި ފަތުރުވެރިންނާ އަޅާ ބަލާއިރު 15.4 ޕަސެންޓް އިތުރުވެފަ އެވެ. ހިސާބުތައް ދައްކާ ގޮތުގައި މި އަހަރުގެ ޖެނުއަރީން އޮކްޓޫބަރު މަހުގެ ނިޔަލަށް ޔޫރަޕުން 665،545 މީހުން އައިސްފައިވެ އެވެ. މިއީ މިދިޔަ އަހަރާ އަޅާ ބަލާއިރު 14.9 ޕަސެންޓުގެ އިތުރުވުމެކެވެ.\nމިދިޔަ މަހު އެންމެ ގިނައިން މީހުން އައިސްފައިވަނީ ޗައިނާ އިން ނެވެ. އެ ގައުމުން 252،275 މީހުން އައިސްފައިވެ އެވެ. އެ ގައުމުން އައި މީހުންގެ އަދަދު ވަނީ 1.8 ޕަސެންޓު އިތުރުވެފަ އެވެ. އަދި ދެވަނަ އަށް އެންމެ ގިނައިން މީހުން އައިސްފައި ވަނީ އިންޑިއާ އިންނެވެ. އެ ގައުމުން 130،617 މީހުން އައިސްފައިވެ އެވެ. މިއީ މިދިޔަ އަހަރު އިންޑިއާއިން އައި ފަތުރުވެރިންނާ އަޅާ ބަލާއިރު 103 ޕަސެންޓުގެ އިތުރުވުމެކެވެ.


Amir Khange bodyguard akah Bajaj ulhunu! | Mihaaru\nމުނިފޫހިފިލުވުން / އާމިރު ޚާން\nއާމިރު ޚާންގެ ބޮޑީގާޑަކަށް "ބަޖާޖް" އުޅުނު!\n21 ސެޕްޓެމްބަރ 2020 - 07:46\nމީގެ 28 އަހަރު ކުރިން ފިލްމު "ޖާން ތެރެ ނާމް" އިން ލީޑިން އެކްޓަރެއްގެ ގޮތުގައި ބޮލީވުޑަށް ނުކުތް ނަމަވެސް އެ ފިލްމު ފްލޮޕްވުމުން، ކުޅޭނެ އެއްވެސް ފިލްމެއް ނުލިބުމުން އާމްދަނީ ހޯދަން، އެކްޓަރު އާމިރު ޚާންގެ ބޮޑީގާޑަކަށް ދެ އަހަރު ވަންދެން އުޅުނު ކަމަށް، ސިލްސިލާ "ކަސޯޓީ" ގައި ބަޖާޖްގެ ރޯލް ކުޅެގެން މަަޝްހޫރުވި ރޯނިތު ރޯއި ބުނެފި އެވެ.\nޕިންކްވިލާ އަށް ދިން އިންޓަވިއުއެއްގައި 54 އަހަރުގެ އެކްޓަރު ބުނީ އޭނާ ބޭނުންވީ ވަރަށް މަޝްހޫރު ތަރިއަކަށްވާން ކަމަށެވެ. އެގޮތުން ފިލްމު ކުޅެގެން އަގު ބޮޑު އެޕާޓްމަންޓްތަކާއި ކާރު ފަދަ ތަކެތި ގަތުމަކީ އެންމެ ބޮޑަށް ދުށް ހުވަފެންތައް ކަމަށް ބުންޏެވެ.\n"އަދި އަންހެން ކުދިން އޮޓޯގްރާފް ހޯދަން ކިއޫ ހަދާފައި ތިބޭ އަދި އަހަރެންގެ ނަން ބާރަށް ގޮވާ ކަހަލަ ތަރިއަކަށްވާން ބޭނުންވީ،" މިހާރު ވެސް ޓީވީ އިންޑަސްޓްރީ އާއި ބޮލީވުޑްގައި މަސައްކަތްކުރާ އެކްޓަރު ބުންޏެވެ.\nރޯނިތު ބުނި ގޮތުގައި އޭނާގެ ހުވަފެންތައް ވިއްސިވިހާލިވީ 1992 ގައި ކުޅުނު "ޖާން ތެރެ ނާމް" ނާކާމިޔާބުވި ހިސާބުންނެވެ. އޭގެ ފަހުން ކުޅޭނެ ފިލްމެއް ނުލިބި ހުރި އިރު، އަމިއްލަ މެނޭޖަރުގެ ފަރާތުން ވެސް އިވެމުން ދިޔައީ މަލާމާތުގެ ބަސްތައް ކަމަށް ބުންޏެވެ.\n"އެއް ފަހަރަކު އޭނަ ބުނީ އަހަންނަށް ވުރެ އެ އުޅޭ ޖޫނިއާ އާޓިސްޓުން ވެސް ހުނަރުވެރިއޭ. ކަލެއަށް މަސައްކަތެއް ދޭނެ ބަޔަކު ނުވާނޭ. އެއީ ހަގީގަތުގައި ވަރަށް ހިތުގައި ޖެހުނު ބަސްތަކެއް،" ރޯނިތު ބުންޏެވެ. "އަދި ހަމަ މި ކަހަލަ ބަސްތަކެއް މަޝްހޫރު ޑައިރެކްޓަރެއްގެ ފަރާތުން ވެސް އިވުނު. ވަރަށް ފަހުން އޭނާ އަހަންނަށް ފިލްމެއް ވެސް ހުށަހެޅި. އެކަމަކު އަހަންނަށް އެ ކަމުނުދާތީ ގަބޫލުނުކުރީ."\nތިން ކުދިންގެ ބައްޕަ ބުނީ އާމިރުގެ ބޮޑީގާޑެއްގެ ގޮތުގައި މަސައްކަތްކުރަން ފެށީ އާމްދަނީ ހޯދާނެ ކޮންމެވެސް މަގެއް ހޯދުމުގެ ގޮތުން ކަމަށެވެ. އެގޮތުން ކުންފުންޏެއް ހަދައިގެން ބޮޑީގާޑެއްގެ ގޮތުގައި އާމިރާ އެކު ހޭދަކުރެވުނު ދެ އަހަރެއްހާ ދުވަހަކީ ކުރިން ބެލި ބޭކާރު ހުވަފެންތައް ދޫކޮށްލައި، ރަނގަޅު އެކްޓަރަކަށްވާން ލިބުނު ފުރުސަތެއް ކަމަށް ބުންޏެވެ.\n"އާމިރާ އެކު އުޅުނު ދުވަސްތަކުގައި އަހަރެންގެ ހުނަރު ތަރައްގީކޮށް ކުރިއަރުވަން އެތައް ގޮތަކުން މަގުފަހިވި. އެހެންވެ ކުރިން ބޮޑު ސްޓާރަކަށް ވާން ބެލި ހުވަފެނާއި ކާރާއި އެޕާޓްމަންޓްގެ ވިސްނުން ދޫކޮށްލައި އަހަރެން ބެލީ މޮޅު އެކްޓަރަކަށްވެވެވޭތޯ،" ރޯނިތު ބުންޏެވެ. "ތެދަށް ބުނަންޏާ އެކްޓިން އަކީ ކޯޗެއްކަމާއި އެ ހުނަރު ކުރިއަރުވާނެ ގޮތްތައް ދަސްވީ އާމިރާ އުޅުމުން. އެއީ އަބަދު ވެސް އަހަރެން ހަނދާނުގައި ބަހައްޓާނެ ކަމެއް."\nއޭނާ ބުނީ ބޮލީވުޑްގައި ނަން ހިނގާ މީހަކަށް ކުރިން ނުވިޔަސް އިންޑިއާގެ ޓީވީ އިންޑަސްޓްރީގައި މީހަކަށް ހަދައި ދިނީ އެކްތާ ކަޕޫރް ކަމަށެވެ. އެގޮތުން އެކްތާ އެންމެ ކާމިޔާބު ސިލްސިލާތަކުގެ ތެރޭގައި ހިމެނޭ "ކިއު ކީ ސާސްބީ ކަބީ ބަހޫ ތީ" އާއި "ކަސޯޓީ" އަކީ ރޯނިތުގެ ކެރިއަރު މުޅިން އެހެން ހަރުފަތަކަށް ގެންދިޔަ މަސައްކަތްތަކެވެ.\n"އަދިވެސް އަހަންނަކީ އެކްތާގެ ބެލުމުގެ ދަށުގައި ހުރި މީހެކޭ ބުނެވިދާނެ. އެތައް ފުރުސަތެއް އަދިވެސް އެކްތާގެ ފަރާތުން އަންނަނީ ލިބެމުން،" ރޯނިތު ބުންޏެވެ.\nބޮލީވުޑްގެ ލީޑް އެކްޓަރެއްގެ ދަރަޖަ ނުހޯދުނަސް ރޯނިތު ފަހުން ވެގެން ދިޔައީ ވަރުގަދަ ކެރެކްޓާ ސަޕޯޓިން ރޯލްތަކެއް ކުޅެމުން އަންނަ އެކްޓަރަކަށެވެ. އަދި އެންމެ މަޝްހޫރު ބޮޑެތި ސްޓޫޑިއޯތަކާއި ބައެއް ޑައިރެކްޓަރުންނާ އެކު އޭނާ މިހާތަނަށް މަސައްކަތްކޮށްފައިވެ އެވެ.\nހިންދީ ފިލްމުތަކުގެ އިތުރުން އިންޑިއާގައި އެހެން ބަސްބަހުން ހަދާ ފިލްމުތަކުން ވެސް ރޯނިތަށް މިހާރު ފުރުސަތު ލިބެ އެވެ. އޭނާގެ ކުރިއަށް ހުރި ހިންދީ ފިލްމުތަކުގެ ތެރޭގައި ސަންޖޭ ދަތާއި ރަންބީރް ކަޕޫރްގެ "ޝަމްޝޭރާ" އާއި ޝިލްޕާ ޝެޓީގެ "ހަންގާމާ 2" ހިމެނެ އެވެ.\nފިލްމާއި ޓީވީ ސިލްސިލާތަކުގެ އިތުރުން ރޯނިތަކީ ވެބް ސީރީޒްތައް ވެސް ކުޅެމުން އަންނަ ވަރަށް ކާމިޔާބު އެކްޓަރެކެވެ.\nބޮލީވުޑް އާމިރު ޚާން އެކްޓްކުރުން ބޮލީވުޑް ފިލްމު ޓީވީ ސިލްސިލާ\nޙަމަ މިނޫހުގައި ލިއެފައި އޮއްވާ ދުށިން ތިޔަބުނާ ޖާން ތެރެނާމް އަކީ ހިޓް ފިލްމް އެކޭ...


Velana aiportgai alah hadhaa apron july mahu nimeyne: MACL | Mihaaru\nވެލާނާ އެއާޕޯޓުގައި އަލަށް ހަދާ އޭޕްރަން ޖުލައި މަހު ނިމޭނެ: އެމްއޭސީއެލް\n09 އެޕްރީލް 2018 - 13:382comments\nވެލާނާ އިންޓަނޭޝަނަލް އެއާޕޯޓު (ވީއައިއޭ)ގައި އަލަށް ހަދާ އޭޕްރަންގެ މަސައްކަތް އަންނަ ޖުލައި މަހުގެ ތެރޭގައި ނިމޭނެ ކަމަށް މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން މިއަދު ބުނެފި އެވެ.\nއެ އެއާޕޯޓް ހިންގާ ކުންފުނީގެ އޮފިޝަލަކު ވިދާޅުވީ ހުޅުލޭގެ އިރުމަތީ ފަރާތުގައި ހަދާ އޭޕްރަންގެ ދެ ލޭޔަރެއްގެ މަސައްކަތް ނިމިފައިވާ ކަމަށެވެ. އަދި އެންމެ ފަހުން ހަދާ ކޮންކްރިޓް ލޭޔަރުގެ މަސައްކަތް ވަރަށް އަވަހަށް ފަށާނެ ކަމަށް ވެސް އޭނާ ވިދާޅުވި އެވެ.\n"އެ އޭޕްރަންގެ ފިއުލް ހައިޑްރަންޓް އަޅައި ކޮންކްރީޓް ލޭޔަރުގެ މަސައްކަތް އަންނަ ޖުލައި މަހު ނިމޭނެ ކަމަށް ލަފާކުރެވޭ. މިހާރު އެއޮތީ ގާތްގަނޑަކަށް ދެބައިކުޅަ އެއްބައި މަސައްކަތް ނިމިފައި،" އޮފިޝަލް ވިދާޅުވި އެވެ.\nއެ އޭޕްރަންގައި އެންމެ ފަހުން އަޅާފައި ވަނީ ސިމެންތި އާއި ދޮންވެލި އެއްކޮށްގެން އެޅި ލޭޔަރާއި ސިމެންތި މުގުރާފައި ހުރި ހިލަ ބޭނުންކޮށްގެން އެޅި ލޭޔަރެވެ.\nއެއާޕޯޓުގައި ހުޅަނގު ދެކުނުން ދަތުރުކުރަން ކުރިން ހެދި މަގުގެ ސަރަހައްދު ހިމަނައިގެން، ކުރިއަށް ގެންދާ އޭޕްރަން ބޮޑުކުރުމުގެ މަސައްކަތަކީ އާ ރަންވޭ ހެދުމަށް ހިންގާ މަޝްރޫއުގެ ބައެކެވެ. އެ މަސައްކަތް ވެސް ކުރިޔަށް ގެންދަނީ އާ ރަންވޭ ހަދާ ޗައިނާގެ ބީޔޫސީޖީންނެވެ.\nAa apron aaeku dhe guna ah jaaga ithuruvaane: MACL\nއެމްއޭސީއެލް އިން ކުރިން ބުނެފައި ވަނީ އޭޕްރަން ބޮޑު ކުރުމަށް ކުރަމުން އަންނަ 80،000 އަކަމީޓަރު ސަރަހައްދުގެ މަސައްކަތް ނިމުމުން، މިހާރު އޮތް 50،000 އަކަމީޓަރުގެ އޭޕްރަން އަލުން ހެދުމުގެ މަސައްކަތް ވެސް ފެށޭނެ އެވެ. އަދި އެއާކު އެ އެއާޕޯޓުގެ 130،000 އަކަމީޓަރުގެ އޭޕްރަންގައި އެކި ސައިޒުގެ 21 މަތިންދާބޯޓު ޕާކުކުރެވޭނެ ކަމަށް ވެސް އެ ކުންފުނިން ބުންޏެވެ.\nވީއައިއޭގައި މިހާރު އޮންނަނީ ގާތްގަނޑަކަށް 50،000 އަކަމީޓަރުގެ އޭޕްރަން އެކެވެ.\nއިތުރު ލިޔުންތައް ޕްރައިވެޓް ޖެޓް އެމްއޭސީއެލް ވެލާނާ އިންޓަނޭޝަނަލް އެއާޕޯޓް\n10 ދުވަހުގެ ތެރޭގައި 130 ޖެޓް އަންނާނެ


Atletico kuri ah, Messi arai Barcelona molhukodheefi | Mihaaru\nއެތުލެޓިކޯ ކުރިއަށް، މެސީ އަރައި ބާސެލޯނާ މޮޅުކޮށްދީފި\n08 ނޮވެމްބަރ 2020 - 09:39\nއެތުލެޓިކޯ އެއް ވަނައިގައި އޮތީ ހަތް މެޗުން 17 ޕޮއިންޓް ހޯދައިގެންނެވެ. ތާވަލުގެ ދެ ވަނައިގައި އޮތީ އަށް މެޗުން 17 ޕޮއިންޓް ހޯދައިގެން ލަނޑުގެ ތަފާތުން ރެއާލް ސޮސިއެޑާޑް އެވެ. ތާވަލުގެ ތިން ވަނައިގައި ހަތް މެޗުން 16 ޕޮއިންޓް ހޯދައިގެން އޮތީ ޗެމްޕިއަން ރެއާލް މެޑްރިޑެވެ. މިރޭ ވެލެންސިއާ އަތުން މޮޅުވެގެން ރެއާލަށް އެއް ވަނަ އަށް އެރޭނެ އެވެ. ބާސެލޯނާ އޮތީ ހަތް މެޗުން 11 ޕޮއިންޓާ އެކު އަށް ވަނައިގަ އެވެ.\nއަމިއްލަ ދަނޑުގައި ކަޑިޒްއާ ދެކޮޅަށް އެތުލެޓިކޯ ކުޅުނު މެޗުގައި ޔޮއާ ފެލިކްސް ދެ ގޯލް ޖެހިއިރު އަނެއް ދެ ލަނޑު ޖެހީ މާކޯސް ލޮރެންޓޭ އާއި ލުއިސް ސުއަރޭޒެވެ.\nރެއާލް ބެޓިސްއާ ދެކޮޅަށް ބާސެލޯނާ ކުޅުނު މެޗުގައި ކޯޗު ރޮނާލްޑް ކޫމަން މެޗު ފެށީ މެސީ ބެންޗުގައި ބައިންދައިގެންނެވެ. ބާސެލޯނާ އަށް 22 ވަނަ މިނެޓުގައި ލީޑު ނަގައިދިނީ އޮސްމާނޭ ޑެމްބެލޭ އެވެ. އޭގެ ފަހުން 33 ވަނަ މިނެޓުގައި ބާސެލޯނާ އަށް ލިބުނު ޕެނަލްޓީ އެންޓޮއިން ގްރިޒްމަން އަތުން ބޭކާރުވީ އެވެ. ނަތީޖާއަކަށްވީ ފަހު މިނެޓުގައި ބެޓިސްގެ އެންޓޯނިއޯ ސަނަބްރިއާ އެއްވަރުކުރުމެވެ.\nބާސެލޯނާ ދެ ވަނަ ހާފުގައި މެސީ އަރުވީ އަންސޫ ފަޓީ އަށް އަނިޔާވުމުން ބަދަލުގަ އެވެ. އޭގެ ހަތަރު މިނެޓު ފަހުން ގްރިޒްމަން ބާސެލޯނާ އަށް އަލުން ލީޑު ނަގައިދިނެވެ. އަދި 61 ވަނަ މިނެޓުގައި ބެޓިސްގެ ކުޅުންތެރިއަކަށް ރަތްކާޑެއް ދައްކައި ބާސެލޯނާ އަށް ދިން ޕެނަލްޓީ މެސީ ކާމިޔާބުކުރި އެވެ. އޭގެ ފަހުން ބެޓިސް އިން ލަނޑެއް ޖަހާފައި އޮއްވާ ބާސެލޯނާގެ އަނެއް ދެ ގޯލް ޖެހީ މެސީ އާއި ޕެޑްރީ އެވެ.\n"މެސީ ކިއޭވް މެޗު ނިންމާލީ މައްސަލަތަކާ އެކު. އޭނާ ހުރީ މި މެޗުގެ ފުރަތަމަ ހާފު ކުޅެވޭ ފަދަ ހާލަތެއްގައެއް ނޫން،" ބާސެލޯނާގެ ކޯޗު ކޫމަން ބުންޏެވެ.\nބާސެލޯނާ އެތުލެޓިކޯ މެޑްރިޑް ސްޕެނިޝް ލީގް\n"ރެފްރީ އަރައި ބާރސާ މޮޅުކޮށްދީފި" މިހެން ލިޔުނު ނަމަ މާ ސަޅިވީސް...\nހަޖަމް ކުރަން ދަސްކުރޭ.\nމިދުވަސްކޮޅު ބާސާއަށް ހާދަ ގިނަ ޕެނަލްޓީއެއް ލިބެޔޭދޯ.\nފައުލްކުރަންޏާ ޕެނަލްޓީ ލިބޭނެ. އިދިކޮޅު ޓީމުކައިރީގަ ބުނޭ ބާސެލޯނާއށް ޕެނަލްޓީ އޭރިއާތެރޭން ފައުލް ނުކުރާށޭ.\nހަހަހަ. އެހެން ޓީމުތަކަށް ޕެނަލްޓީ ލިބުނީމަ ދޯ ބާރސާކުދިންގެ ކައްގަނޑަށް ބާރުކުރަނީ؟\nރޭގަ ބާސާޔަށް ލިބުނު2ޕެނަލްޓޫވެސް އެއީ ޙައްޤު ދެ ޕެނަލްޓީ. އެކަމާ ދެކޮޅު ހަދާނެ މީހަކު ނުވާނެ.


Aanmu Kuri List, Fail Vumah Jehi Mathi - Vaguthu\nއާއްމުކުރި ލިސްޓް، ފެއިލްވުމަށް ޖެހި މަތި!\nއެސެޓް ރިކަވަރީ ކޮމިޝަންގެ ރައީސް އަހްމަދު އައްސަދު - ފޮޓޯ: ރައީސް އޮފީސް\nއެމްއެމްޕީއާރްސީ މެދުވެރިކޮށް ދައުލަތައް ލިބެން ޖެހޭ ބިލިއަނަކަށްވުރެ ގިނަ ރުފިޔާ ކުރީގެ ނައިބު ރައީސް އަހްމަދު އަދީބު އިސްވެ ހުންނަވައިގެން އެތައް ބަޔަކަށް ބަހާލި ކަމީ ހަގީގަތެކެވެ. އެއީ ތަހްގީގުކޮށް ބަލައި ދިރާސާ ކުރަން ފެށިއިރު ވެސް މައްސަލަ ސާފުވެފައި އޮތް ހިސާބެވެ. ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް ވެރިކަމާއި ހަވާލުވެ ވަޑައިގަތުމަށް ފަހު ދެވަނަ އަށް ސޮއި ކުރެއްވީ އެމްއެމްޕީއާރްސީގެ މައްސަލަ އާއި އަދި ކޮރަޕްޝަނާއި ގުޅޭ އެހެން އެތައް މައްސަލައެއް ތަހްގީގު ކުރަން ރިޔާސީ ކޮމިޝަނެއް އުފައްދަވަން ސޮއި ކުރެއްވި ރިޔާސީ ޤަރާރުގައެވެ.\nރިޔާސީ ކޮމިޝަން އުފެއްދެވިތާ ދެއަހަރާއި ހަމަސް ދުވަސް މިހަފްތާގައި ފުރިހަމަ ވާނެއެވެ. 900 އަށްވުރެ ގިނަ ދުވަސް ރިޔާސީ ކޮމިޝަނަށް ވެގެންދިޔަ ފަހުން މިދިޔަ ހަފްތާގައި މިވަނީ އެމްއެމްޕީއާރްސީގެ ފައިސާ އިން މާލީ މަންފާ ލިބުނު މީހުންގެ ލިސްޓް ކަމަށް ބުނެ ލިސްޓެއް އާއްމުކޮށްފައެވެ.\nމައްސަލަ އާއި ގުޅިގެން އެއްވެސް ހެއްކެއް ޤަރީނާއެއް ނެތި އަދި ތަހުގީގުގައި ސުވާލުވެސް ކޮށްލާފައި ނުވާ އެތައްބައެއްގެ ނަމާއި އެކު، ރައްޔިތުންގެ މަޖިލީހުގެ ކޮމެޓީއަކުން އާއްމު ކުރުމަކީ ދައުލަތުން ހިންގި މަދަނީ ބޮޑު ޖަރީމާ ކަމަށް ބުނެ، އެތައް ރައްޔިތުންނެއް ޝުއޫރު ފާޅުކުރަމުން ދަނީ ސަބަބުތަކެއް ހުރުމުންނެވެ.\nލިސްޓް އާއްމު ކުރުމާއި އެކު ރައްޔިތުންގެ ފާޑު ކިޔުން ބޮޑުވެ، އެސެޓް ރިކަވަރީ ކޮމިޝަނުގެ ރައީސް އަހުމަދު އައްސަދު ވިދާޅުވީ އެލިސްޓްގައި ނަން އޮތް އެންމެންނަކީ ކުއްވެރިން ނޫން ކަމެވެ. "ލިސްޓްގައި ނަން އޮތް އެންމެންނަކީ ތުހުމަތު ކުރެވޭ ބައެއް ކަމަށް ވެސް ނުނިންމަން." އައްސަދު ވިދާޅުވި އެވެ.\nނަމަވެސް އައްސަދަށް މިހައި ހިސާބުން އޭނާގެ ވާހަކަ އަދި ނިންމާލެވިގެން ނުވާނެއެވެ. ރިޔާސީ ކޮމިޝަން މުސާރަ އާއި އިނާޔަތްތަކަށް 7.7 މިލިއަން ރުފިޔާ މިހާރު ވެސް ވަނީ ހަރަދުކޮށްފައެވެ. ނަމަވެސް ދައުލަތުން ގެއްލުނު ފައިސާ އިން އެންމެ ފައިސާ ފޮއްޗެއް ވެސް އަނބުރާ ނުލިބުނުއިރު އެންމެ ކުޑަމިނުން ތަހްގީގުގައި ވަރަށް މަދު އަދަދެއްގެ މީހުންނާއި ސުވާލެއް ކޮށްލުން ފިޔަވައި އިތުރު އެއްވެސް މަސައްކަތެއް ކޮމިޝަނަށް ނުކުރެވުނެވެ.\nރައްޔިތުންގެ މަޖިލީހުގެ ކޮމެޓީއަކުން އާއްމު ކުރި ލިސްޓް އެކުލަވާލި ކޮމިޝަނުގެ ރައީސް އެލިސްޓްގައި ތިބި ބައެއް މީހުންނަށް ތުހުމަތު ކުރެވޭ ވަރަށް ވެސް ހެއްކެއް ލިބިފައިނުވާ ކަމަށާއި ތަހްގީގް ވެސް ފަށާފައި ނުވާކަމަށް ވިދާޅުވާ އިރު، ރައްޔިތުންގެ މަޖިލީހުގެ ކޮމެޓީއަކުން މިފަދަ ބޮޑު މަދަނީ ޖަރީމާއެއް އެތައް ރައްޔިތެއްގެ މައްޗައް ހިންގީ ކީއްވެ ހެއްޔެވެ؟ ސަބަބު ވަރަށް ސާފެވެ. ރިޔާސީ ކޮމިޝަނުން ހާވާފައި އޮތް ހަޑި ރައްޔިތުންގެ މަޖިލީހުގެ އެމްޑީޕީ މެންބަރުން މަތި ޖަހައި ދިނީއެވެ. ފެއިލްވެފައި އޮތް ކޮމިޝަންގެ މަސައްކަތާއި މަޖިލީހުން ހަވާލުވެ، ކުރަން މިއުޅޭ ކަމަކީ އިތުރަށް މައްސަލަ ގަޑުބަޑު ކޮށްލުމެވެ.\nދައުލަތުން ގެއްލުނު ފައިސާ ހޯދުމުގެ ބަހުސް މިހާރު އޮތް ހިސާބުގައި ބޭއްވުމަށްފަހު އެހެން ބަހުސެއް ފަށައިގެން މުޅި މައްސަލައިގެ އަސްލު ގެއްލުވާލުން ނޫން އިތުރު އެއްވެސް ކަމެއް މަޖިލީހުން ކުރަން އުޅޭތަނެއް ނުފެނެއެވެ. މަޖިލީހަކީ ތަހްގީގީ އިދާރާއެއް ނޫނެވެ. މަޖިލީހަކީ ރިޔާސީ ކޮމިޝަނަށް ވެސް މަސައްކަތް ނުކުރެވޭނަމަ އެކޮމިޝަންގެ މެންބަރުން ޖަވާބުދާރީ ކުރުމުގެ ޒިންމާ އުފުލަން ޖެހޭ ފަރާތެވެ. ނަމަވެސް ދެއަހަރަށްވުރެ ގިނަ ދުވަސް ވަންދެން ރައްޔިތުންގެ ޓެކްސް ފައިސާ "ކައިގެން" ތިބި ރިޔާސީ ކޮމިޝަންގެ އެއްވެސް މައްސަލައެއް މަޖިލީހުގެ މެންބަރުންނަކަށް ނުފެނުނެވެ.\nމީހެއްގެ ފޯނުގައި ނޯޓް ކޮށްފައި އޮތް ލިސްޓެއް އާއްމުކޮށްލިއިރު ދެއަހަރު ތެރޭގައި ރިޔާސީ ކޮމިޝަނަށް ކުރެވެން ޖެހޭ އެތައް މަސައްކަތެއް ހުރީ ނުކޮށެވެ. އެތައް ބަޔަކާއި ސުވާލެއް ވެސް ނުކޮށް އޮތް އިރު ފައިސާތައް ދައުރުވި ގޮތް ބަލާލުމަކީ ވެސް ރިޔާސީ ކޮމިޝަނަށް ނިކަން ފަސޭހައިން ކުރެވެން އޮތް ކަމެކެވެ. ނަމަވެސް އެމަސައްކަތް ވެސް އޮތީ ނުކޮށެވެ.\nއެމްއެމްޕީއާރްސީ އަށް ލިބެން ޖެހޭ ފައިސާ ވަނީ ކޮން އެކައުންޓްތަކަކަށް ކަމާއި، އެފައިސާތައް ގޯނިގޯންޏަށް އަޅައިގެން އުފުލީ ކޮންބައެއްކަން ވަރަށް ސާފެވެ. އެކަމުން މާލީ މަންފާ ލިބުނު މީހުންގެ މައުލޫމާތު ހޯދުމަކީ ހެޔޮ ނިޔަތެއް އޮތްނަމަ ނިކަން ފަސޭހައިން ކުރެވިދާނެ ކަމެކެވެ. އެމަސައްކަތައް ގާނޫނީ އެއްވެސް ހުރަހެއް ނެތެވެ. ނަމަވެސް އިހްލާސްތެރިކަން ނެތް ނަމަ އެއްވެސް މަސައްކަތެއް ނުކުރެވޭނެކަން ދެއަހަރާއި ބައިވެގެން ދިޔައިރު ރިޔާސީ ކޮމިޝަނުން މިވަނީ ވަރަށް ރަނގަޅަށް ރައްޔިތުންނަށް ސާފުކޮށްދީފައެވެ.\nއިންސާފާއި ހަމަހަމަކަމަކީ ވަކިކުލައެއް ބެލުމެއްނެތި އެންމެންނަށް ލިބެން ޖެހޭ އެއްޗެއްކަމަށް ގަބޫލުކުރާ ސަރުކާރުގެ ފަލްސަފާ މަތާރަންފިލާ މަތީގައި ރައްކާކުރުމަށްފަހު، ރިޔާސީ ކޮމިޝަނުން މަސައްކަތް ކުރަމުން މިދަނީ ވަކިބައެއްގެ އަބުރުކަތިލާ އަނެއްބަޔަކު ސާފު ފޮތީގެ ސާލެއް ލައިގެން ތިބި ބަޔަކަށް ހަދަންކަން ވަރަށް ސާފެވެ.\nރައްޔިތުންގެ މަޖިލީހުންނާއި އަދި ރިޔާސީ ކޮމިޝަނުން ވެސް ހިނގާފައި މިވާ ކަންކަން ބަލައި ތަހްގީގުކޮށް ވާޖިބު އަދާކުރުމުގައި ފެއިލްވެފައި ތިބި މީހުން ގާނޫނުގެ ކުރިމައްޗަށް ގެންނަން ޖެހޭނެއެވެ.\nފެންނަ މަންޒަރަށް ބަލާއިރު "އެންމެން ކައިގެން" ތިބި ފައިސާ އިން ލޯލާރިއެއް ވެސް ރައްޔިތުންނަށް އަނބުރާ ލިބިދާނެ ކަމުގެ އުއްމީދެއް ނެތެވެ. އެންމެފަހުން މިއީ ވެސް ބަޔަކަށް ބަދަލުދޭން ނުޖެހި ނިމޭނެ މައްސަލައެއްހެން ހިއެއް ނުވެއެވެ.\nމެއި 14, 2021 22:10\nގައިމު ކަށަވަރު މީހުންނަށްބަދަލުދޭންޖެހޭނެ!\nމެއި 14, 2021 23:10\nކޮބަ ހީވި، އޭރުވެސް ބުނީމެއްނު ’ހޯދާ، އަންގާ‘ މީހުން ގޯސްވެ، ’ކޭ‘ މީހުންނަށް ބަދަލު ދިނުމުގެ ކުޅިގަނޑޭ މިހާރު އަބަދުވެސް ކުޅެނީ\nމެއި 14, 2021 23:51\nވަގަކަށް ދޫކުރާނެ ވަގެއްނެތް\nކޮމޮޝަންގެ ރައީސަކަށް ކުފޫ ހަމަނުވާ މީހަކު އައްޔަންކުރުމުގެ ބޭނުމަކީވެސް މިކަހަލަ ގޮތަކަށް މިކަން ނިންމާލުން.\nމެއި 15, 2021 00:06\nގެއްލުނު ފައިސާއާއި އެއްވަރަށް ކޮމިޝަނަށް މުސާރައިގެ ގޮތުން ހަރަދު ކުރީމަ ހުންނަނި ރަނގަޅަށް . ވ ރަނގަޅު ލިޔުމެއް\nމެއި 15, 2021 01:07\nއެމް އެމް ޕީ އާރ ސީ ލާރިގަނޑު ކެއި މީހުންގެ ތެރޭގައި ހިމެނޭ މީހެއް މިކަލޭގެ އަކީ....\nމެއި 15, 2021 02:34\nއަޅެެެ ތިޔަ ވައްކަން ކުރީ ދެތިންމީހަކުބައިވެރިވެގެެން ކަން ޔަގީން ތިޔަލާރިލިބުނުހާބަޔަކީތިޔަވައްކަމަކާބެހޭބައެއް ނޫންދޯއޅެ\nމެއި 15, 2021 03:09\nތިޔަ ލިސްޓަކީ ސީދާ ނަޝީދު އަށް ދިން ހަމަލާގަ މަތި އަޅަން ނެރުނު ލިސްޓެއް ، މިހާރު އަންނި ގެ ހަމަލާގެ ވާހަކަަ ނުދައްކާ....\nމެއި 15, 2021 04:24\nހަމަގައިމުވެސް ބައެއްގެއަބުރުކަތިލައިފި އެމީހުންނައް ބަދަލުދޭންޖެހޭނެ ނުވެސްއެނގިތިއްބާ ފާޑެއްގެލިސްޓެއް ސޯސަލްމީޑިޔާއަށް ތިޔަދޫކޮށްލިމީހުން އެކަމަށް ޒިންމާވާންޖެހޭނެ\nމެއި 15, 2021 04:48\nދެބޯގެރި ދުއްވުމާއި، ނަންބޯޑް އެޅުވުމާއި، މަތިއޮމާންކުރުން ނޫން ކަމެއް މިއެންޑީޕީއަށް ދުވަހަކުވެސް ވޭބާ؟\nއާސަންދަ (އައިޑީކާޑަށް އެއްލައްކާ ރުފިޔާ ލޯޑް ކޮށްގެންނޭ) ކިޔާ ކުރީގައި އޮތް މަދަނަ ރީބްރޭންޑް ކޮށްލީ، ބޭހެއް ނުލިބޭ، ރަނގަޅު ޑޮކްޓަރުންނެއް ނުލިބޭ، އައިޖީއެމްއެޗް ބޮއްސުންލާފަ، ތަނުގެ އެތެރެ މަރާމާތަށް ބޭނުންޖެހިފައި. ރަށްރަށުގައި ސިއްހީމަރުކަުތަކުގައި އެންބިއުލާންސް ގަނޑަެއް ހާ ހިސާބުވެސް ނެތް. ސީއެންބިއުލާންސްތައް ހަލާކުވެފައި. މީ އޭގެ ކުރިން ހަމައަކަށް އެޅުވި ކަންކަންމޭ. އިއްލަބޭމެން މިނިސްޓަރުކަމުގައި. މިހެންގޮސް ނަމުން 1 ލައްކަވުން ފިޔަވާ ނެތް މޮޅެއް. އެކަމަކު މިމީހުން ކުރިކަމަށް ވެފައި މިއޮންނަނީ.\nތިޔަ ހިޔާނާތުގެ ފައިސާގައިވެސް ތިޔޮތީ މޮޅުއެއްޗެއް ހަދާފައި. އެންމެބޮޑު ޚާއިނު ދިން ލިސްޓެއް އެއޮތްގޮތަށް ނެރެފައި. ތަހުގީގެއް ކޮށްލުމެއް، އެންމެ ކުޑަމިނުން ސުވާލު ކޮށްލުމެއްވެސް ނެތި. އަހަރެންގެ ނަން ތިއަށް އެރީނަމަ އަހަރެންނަށް ކުރާ އަސަރު އެނގޭނީ.\nކީރިތި ރަސޫލާ، ޞައްލަﷲ ޢަލައިހި ވަސައްލަމް، ޙައްޖަތުލް ވަދާޢުގެ ޚުޠުބާގައި ބަޔާން ކުރައްވާފައި ވަނީ، މުސްލިމުންގެ ލެޔާއި އަބުރާއި މުދާ ހުރުމަތްތެރިވެގެންވާ ކަމުގައެވެ. އަދި އަބޫދާއޫދު ރިވާ ކުރައްވާފައިވާ ހަދީސެއްގެ މާނައިގައިވެ އެވެ. "ރިބާކަން އެންމެ ގަދަވެގެންވާ ރިބާ އަކީ ހައްގަކާ ނުލައި މުސްލިމެއްގެ އަބުރަށް އަރައިގަތުމެވެ."\nމީގެ އިތުރުން އައްޠަބަރާނީ ރިވާކުރައްވާފައިވާ ހަދީސަކުން ދޭހަވާ ގޮތުގައި މުސްލިމަކަށް ދުނިޔެ މަތީގައި ގެއްލުމެއް ފޯރާ ފަދަ ބަހެއް (އޭނާ އެކަމުން ބަރީއަވެގެންވާ ހާލު) މީސްތަކުންގެ ތެރޭ ފަތުރައިފި މީހަކަށް ނަރަކައިގެ ގަދަ އަޒާބަށް ހުށަހެޅުމަކީ ﷲ އަށް ލިބިވޮޑިގެންވާ ހައްގެކެވެ. އަދިވެސް ކީރިތި ރަސޫލާ ހަދީސް ކުރައްވާފައިވެ އެވެ. "މުސްލިމަކަށް އަނެއް މުސްލިމެއްގެ ހިތަށް ބިރުވެރިކަން ވެއްދުމަކީ ހުއްދަވެގެންވާ ކަމެއް ނޫނެވެ." (އިމާމް މުސްލިމް) ޝައްކެއް ނެތް ގޮތުގައި މުސްލިމަކާ ބެހޭ ގޮތުން ދޮގު ވާހަކަތައް ފެތުރުމަކީ އެ މުސްލިމެއްގެ ހިތަށް ބިރުވެރިކަން ވަންނާނެ ކަމެކެވެ.\nމި ބަޔާން ކުރެވުނު އާޔަތްތަކާއި ހަދީސްތަކުގެ އިތުރުން، ދޮގު ޚަބަރެއް ފަތުރާ މީހާ ކީރިތި ޤުރުއާނުގައި ސިފަ ކުރައްވަނީ ފާސިގެއްގެ ގޮތުގަ އެވެ. ޙުޖުރާތު ސޫރަތުގެ6ވަނަ އާޔަތުގައި ﷲ އަންގަވަނީ ފާސިގަކު ޚަބަރަކައިގެން އަތުވެއްޖެ ނަމަ އެކަމުގެ ތެދުދޮގު ބެލުމަށެވެ. އެއީ އެހެން ނޫން ނަމަ އޭގެ މައްޗަށް ބިނާކޮށް ފަހުން ދެރަވާން ޖެހޭ ފަދަ ނިންމުންތަކެއް ނިންމިދާނެތީ ކަމަށެވެ.\nމެއި 15, 2021 08:40\nމިއަދު މިއޮތީ ފާސިގެއްގެ ހެކިބަހަށް ރިޝްވަތު ފަނޑިޔާރު އަލީރަޝީދު ހުކުމެއް އިއްވައިގެން ކުށެއްނެތް މީހަކު ޖަލަށްލާފާ. ކީރިތިޤުރްއާނެއް، ކީރިތިރަސޫލާގެ ހަދީސެއް އަލީރަޝީދަކަށް ބޭނުމެއްނުވޭ. ބޭނުމީ ފައިސާ އާއި މަތީމަގާމް.\nމެއި 15, 2021 07:59\nމި އާޓިކަލް ލިޔުނު ޝާނީ އަށާއި ހަސަނުގެ ކޮމެންޓަށް އައްސަރި ބަހާއި ސާާބަސް.\nމެއި 15, 2021 13:25\nބޮޑު ވަގަކައް ކޮންތަހުގީގެއް ކުރެވޭނީ\nމެއި 16, 2021 03:25


Unicorn eh gi oyaa dhiya kujjaku salaamayikohfi\nޔުނިކޯނެއްގައި އޮޔާދިޔަ ކުއްޖަކު ސަލާމަތް ކޮށްފި\nކުޑަ ކުއްޖާ ބެހިގެން ދަނިކޮށް ކައިރި ކުރި ފެރީއަކަށް ނަގަނީ\nކުޑަކުދިން ގޮވައިގެން މޫދަށް ގޮސް އުޅޭއިރު ވަރަށް ބޮޑަށް އެ ކުދިންނަށް ބަލަން ޖެހެ އެވެ. ނޫނީ ވަރަށް ހިތާމަވެރި ހާދިސާއެއް ހިނގުމަކީ އެކަށީގެންވާ ކަމެކެވެ. ޚާއްސަކޮށް މީހުން ގިނައިން މޫދުގައި އުޅޭ ވަގުތު ކުއްޖާ އަށް ރަނގަޅަށް ނުބެލިއްޖެނަމަ އެ ކުއްޖާ އަށް ވީނުވާ ނޭނގި ބޮޑު ގެއްލުމެއް ލިބުމަކީ ވެސް ހަމަ ވެދާނެ ގޮތެކެވެ. މިކަހަލަ ބައެއް ހާދިސާތަކުގައި ކުދިންނަށް އެކި އަނިޔާތައް ލިބި، ލޮނު ބޮވި އަދި ބައެއް ފަހަރަށް ފުރާނައަށް ގެއްލުން ވެފައި ވެސް އެބަހުއްޓެވެ.\nގްރީސްގެ ޓައުނެއް ކަމަށްވާ އެންޓީރިއޯގައި ދާދިފަހުން ހިނގި މިފަދަ ހާދިސާއެއްގައި ވައި ޖަހާފައިވާ ޔުނިކޯންއެއްގައި އިން ކުޑަ ކުއްޖެއް ވަނީ އޮޔާއެކު ކަނޑަށް ދަމައިގެންފަ އެވެ. އެ ހިސާބުގަނޑުގައި އެ ވަގުތު އޮއި ވަރަށް ގަދަ ކަމުން އޭނާ ސަލާމަތްކުރަން އެއްވެސް މީހަކަށް ފަތާފައި ނުދެވުނެވެ. ނަސީބަކުން އެ ހިސާބުން ދަތުރުކުރި ފެރީއަކަށް ކުއްޖާ ފެނިގެން އައިސް ފެރީއަށް ނެގިކަމުން ކުއްޖާގެ ފުރާނަ ސަލާމަތްވި އެވެ.\nމި ރިޕޯޓުގައި ބުނެފައިވާ ގޮތުގައި އުމުރުން ހަތަރެއް ނުވަތަ ފަސް އަހަރުގެ މި ކުއްޖާ މޫދަށް އެރި އުޅުނީ އޭނާގެ މައިންބަފައިންނާ އެކުގަ އެވެ. އެ ކުއްޖާ އިން ވައިޖަހާފައިވާ ޔުނިކޯން އޮޔާ ކަނޑަށް ދަމައިގަނެގެން އޭނާގެ މައިންބަފައިންނާ ގާތްގަނޑަކަށް ބައި މޭލެއްހާ ދުރަށް ދިޔަ ކަމަށް ވެއެވެ.\nއެ ކުއްޖާ އޮޔާ ދިޔަ ކަން އޭނާގެ މައިންބަފައިންނަށް ރޭކާލީ މާ ފަހުންނެވެ. އެމީހުން ކުއްޖާ ހޯދަން ފެށިއިރު އެ ކުއްޖާ ލޮލަށް ފެންނަ ހިސާބަށް ވުރެ މާ ދުރަށް ބެހިގެން ވަނީ ގޮސްފަ އެވެ. ވަގުތުން ޕޯޓް އޮފިޝަލުންނަށް ގުޅައި މި ވާހަކަ ރިޕޯޓު ކުރުމުން އެހިސާބުގަނޑުން އެ ވަގުތު ދަތުރުކުރަމުންދިޔަ ފެރީގެ ކެޕްޓަނަކަށް ޕޯޓު އޮފިޝަލަކު ގުޅައި އެ ކުއްޖާ ހޯދައިދިނުމަށް އެދުނެވެ.\nފިޔާތޮށިކުލައިގެ ޔުނިކޯންގައި އިން މި ކުޑަ ކުއްޖާ ހޯދާކަށް އެ ފެރީގެ ކެޕްޓަނަށް މާ އުނދަގޫ ކަމަކަށް ނުވި އެވެ. އެ ކުއްޖާ ފެނުމާއެކު ވަގުތުން ފެރީ ކައިރިކޮށް ޔުނިކޯން އާއެކު ކުއްޖާ ފެރީއަށް ނެގީ އެވެ. ބޯޓުގެ ކެޕްޓަން ބުނި ގޮތުގައި އެވަގުތު އެހިސާބުގަނޑުގެ އޮއި ގަދަކަމުން އޮޔާ އެ ކުއްޖާ ގެންދިޔަލެއް ބާރުކަމުން ކުޑަ ކުއްޖާ އިނީ ބިރުން ގޮސް ގަނޑުވެފަ އެވެ.\nއޭނާ ފެރީ ކައިރި ކުރީ އޭގެ ރާޅުބާނިން ކުއްޖާ އިން ޔުނިކޯން އަށް އިތުރު ލޮޅުންތަކެއް ނާރާހާ މަޑުމަޑުން ފަރުވާތެރިކަމާއެކު ކަމަށާއި އެހެންވެ ކުއްޖާ ނެގުމުގައި އިތުރު އުނދަގޫތަކެއް ކުރިމަތިނުވި ކަމަށް ކެޕްޓަން ބުންޏެވެ.\nމި ކުއްޖާ ޔުނިކޯންގައި ބައްދާލައިގެން ކަނޑުމަތީ އިންދާ ފެންނަ ވީޑިއޯއެއް މިހާރު ސޯޝަލް މީޑިއާގައި ވަނީ ވައިރަލް ވެފަ އެވެ.\nދަރިފުޅުގެ ފުރާނަ ސަލާމަތް ކޮށްދިނީތީ މި ކުއްޖާގެ މައިންބަފައިން ފެރީގެ ކެޕްޓަނަށް ވަރަށް ބޮޑަށް ޝުކުރު އަދާކުރި އެވެ. ނަމަވެސް ކެޕްޓަން ބުނީ މިއީ ޝުކުރު ހައްގު މަސައްކަތެއް ނޫންކަމަށާއި އޭނާ ނޫން އެހެން މީހަކު ނަމަވެސް މިކަން ކުރާނީ މިގޮތަށް ކަމަށާއި ކުޑަ ކުއްޖާ ސަލާމަތްކުރަން އެ ކުއްޖާ ފެނުނު ކޮންމެ މީހަކު ވެސް ކުރާނެ ކަމަށެވެ.\nކަނޑުމަތީގެ ހާދިސާ ދިރިއުޅުން


Game Of Thrones Ge Thari Kristofer Covid-19 Ah Positive Vejje - Vaguthu\nގޭމް އޮފް ތްރޯންސްގެ ތަރި ކުރިސްޓޮފާ ކޮވިޑް-19 އަށް ފައްސިވެއްޖެ\nގިނަ ބައެއްގެ މަގުބޫލުކަން ލިބިފައިވާ ގޭމް އޮފް ތްރޯންގެ ޓޯމުންޑް ޖައިޓްސްބޭންގެ ރޯލުން ފެނިގެންދިޔަ ކުރިސްޓޮފާ ހީވުޖޫ ކޮވިޑް-19 އަށް ފައްސިވެއްޖެއެވެ.\nކުރިސްޓޮފާ މީސްމީޑިއާގައި ކުރި ޕޯސްޓެއްގައި ބުނީ އޭނާ ކޮވިޑް-19 އަށް ފައްސިވެފައިވާ ކަމަށާއި އަދި މިވަގުތު އޭނާ އާއި އާއިލާ ތިބީ ހޯމް ކަރަންޓީނުގައި ކަމަށެވެ. ހާލު ރަނގަޅުކަމަށް ފާހަގަކޮށް ކުރިސްޓޮފާ ބުނީ އޭނާގެ ގައިން ފެނިފައިވަނީ ރޯގާގެ އަލާމާތް ކަމަށެވެ.\nއޭގެ އިތުރުން، ގިނަ ގިނައިން އަތް ދޮވުމަށާއި 1.5 މީޓަރުގެ ދުރުމިނެއް ބެހެއްޓުމާއި ކަރަންޓީނުވާން ޖެހިއްޖެނަމަ ކަރަންޓީނު ވުމަށް ކުރިސްޓޮފާ ވަނީ ބުނެފައެވެ. އަދި މި ވައިރަސް އިތުރަށް ފެތުރިނުދިނުމަށް ކުރަން ހުރި ހުރިހާ ކަމެއް އެންމެނެ ގުޅިގެން ކޮށްފިނަމަ މި ބަލިން ސަލާމަތް ވެވިދާނެ ކަމަށް އޭނާ ވަނީ ބުނެފައެވެ.\nމިހާރު ހަލުވި ކަމާއެކު ފެތުރެމުންދާ ކޮވިޑް-19 އަށް ކުރިސްޓޮފާގެ އިތުރުން ހޮލީވުޑްގެ މަޝްހޫރު ތަރިން އިދްރިސް އެލްބާ، ޓޮމް ހޭންކްސް، ރީތާ ވިލްސަން، އަދި އޮލްގާ ކުރިލެންކޯ ވެސް ވަނީ ފައްސި ވެފައެވެ.\nދުނިޔޭގެ 166 ގައުމަކުން މި ބަލި ފެނިފައިވާއިރު، ބަލި ޖެހުނު މީހުންގެ އަދަދު މިހާރު ވަނީ 198،521 އަށް އަރައިފައެވެ. އަދި 7988 މީހަކު މި ބަލި ޖެހިގެން މަރުވެފައިވާއިރު، 82.763 މީހުން ވަނީީ ރަނގަޅު ކުރެވިފައެވެ. ދުނިޔޭގެ ސިއްހަތު ޖަމިއްޔާ އިން ވަނީ މި ބައްޔަކީ މުޅި ދުނިޔެއަށް ފެތުރޭ ބައްޔެއް ގޮތުގައި ކަނޑައަޅައިފައެވެ.\nކޮވިޑް-19 އަށް މިހާތަނަށް ފަރުވާއެއް ހޯދިފައެއްނުވެއެވެ. ނަމަވެސް މި ވައިރަހަށް ވެކްސިނެއް ހަދާ މިހާރު އަންނަނީ އިންސާނުންނަށް ޓެސްޓު ކުރަމުންނެވެ. ސައިންސްވެރިން ބުނާ ގޮތުގައި މި ބައްޔަށް ވެކްސިނެއް ލިބޭނެ ދުވަހެއް ނޭނގެއެވެ.


Anna season ge niyalah Ronaldo United gai madukuran nimmaifi - AO News\nއެއްވެސް ތައްޓެއް ނުލިބި ސީޒަން ނިންމާލަން ޖެެހުނު މެންޗެސްޓާ ޔުނައިޓެޑަށް ކުޅެމުން އަންނަ ޕޯޗުގަލް ފޯވާޑް ކްރިސްޓިއާނޯ ރޮނާލްޑޯ އަންނަ ސީޒަނުގެ ނިޔަލަށް ކުލަބުގައި މަޑުކުރަން ނިންމާފައިވާ ކަމަށް އިނގިރޭސި މީޑިއާ ރިޕޯޓުތައް ބުނެފިއެވެ.\nފަހަކަށް އައިސް ޔުނައިޓޑުގައި ރޮނާލްޑޯގެ އަސްލުކުޅުން ދެއްކިފައި ނުވާތީ ޔުނައިޓެޑުގެ ސަޕޯޓަރުންނާއި ކުލަބުގެ ކުރީގެ ބައެއް ފުޓްބޯޅަ ލެޖެންޑުންގެ ފާޑުކިޔުންތައް ރޮނާލްޑޯއަށް އަމާޒުވެފައި ވާއިރު، މި ސީނަޒަނަށް ފަހު އޭނާ ކުލަބު ދޫކޮށްލަން ވިސްނަމުން އަންނަ ކަމުގެ ޚަބަރުތައް މީޑިއާގައި ވަނީ ތިލަވެފައެވެ. ނަމަވެސް އިނގިރޭސި މީޑިއާ ރިޕޯޓުތަކުން ޚަބަރު ފަތުރާ ގޮތުގައި ރޮނާލްޑޯ އޭނާ ޔުނައިޓެޑާއި އެކު ހަދާފައިވާ ދެ އަހަރުގެ އެއްބަސްވުން ހަމަވަން ދެން ކުލަބުގައި މަޑުކުރާ ގޮތައް ވަނީ ނިންމާފައެވެ. ނަމަވެސް އަންނަ ސީޒަނުގެ ޗެމްޕިއަންސް ލީގު މުބާރާތަށް ޔުނައިޓެޑް ކޮލިފައި ނުވެއްޖެ ނަމަ ރޮނާލްޑޯ ކުލަބުގައި މަޑުނުކުރާނެ ކަން ވަނީ ޔަގީން ވެފައެވެ.\nމީގެ ކުރިން ރޮނާލްޑޯގެ އޭޖެންޓް ޖޯޖް މެންޑޭސް އާއި ހަވާލާދީ މީޑިއާ ރިޕޯޓުތައް ބުނެފައިވަނީ ރޮނާލްޑޯ ޔުނައިޓެޑުގައި މަޑުކުރާނީ އަންނަ އަހަރުގެ ޗެމްޕިއަންސް ލީގު ކުޅެވޭ ނަމައެވެ. ޗެމްޕިއަންސް ލީގުގައި ޔުނައިޓެޑަށް ވާދަ ނުކުރެވޭ ނަމަ އޭނާ ކުލަބުގައި މަޑުނުކުރާނެ ކަމަށް ވަނީ ބުނެފައެވެ.\nނިމިގެން ދިޔަ އަހަރު އިޓަލީގެ ޔުވެންޓަސް އިން ޔުނައިޓެޑާއި ގުޅުނު ރޮނާލްޑޯ ޔުނައިޓެޑާއި އެކު ހަދާފައިވަނީ ދެ އަހަރުގެ އެއްބަސްވުމެކެވެ. އެގޮތުން ރޮނާލްޑޯ ޔުނައިޓެޑާއި އެކު ހަދާފައިވާ އެއްބަސްވުން ހަމަވާނީ 2023 ވަނަ އަހަރުގެ ޖޫން މަހުގެ ނިޔަލަށެވެ.\nދުނިޔޭގެ ފުޓްބޯޅައިގައިގެ ތާރީޚުގައި އެންމެ ކާމިޔާބު އެއް ކުޅުންތެރިއާ ރޮނާލްޑޯ އަށް މި ސީޒަނުގައި ކުރިމަތިވެފައިވާ ނާކާމިޔާބީ އަކީ އޭނާގެ ކެރިއަރުގައި މިހާތަނަށް ތަޖުރިބާ ކޮށްފައި ނުވާ ނާކާމިޔާބީއެކެވެ. ރޮނާލްޑޯ މިހާތަނަށް އޭނާ ކުޅުނު ކޮންމެ ކުލަބަކާއި އެކުވެސް ކާމިޔާބީތަކެއް ކާސިލްކޮށްފައިވާއިރު، މި ސީޒަނުގައި ޔުނައިޓެޑާއި އެކު ސީޒަން ނިންމާލަން ޖެހިފައިވަނީ ހުސްއަތާކަން ފާހަގަކޮށްލަން ޖެހެއެވެ.\nމި ފަހަރުގެ ސީޒަނުގައި ޔުނައިޓެޑަށް އެނބުރި އައިސް ރޮނާލްޑޯ ވަނީ މިހާތަނަށް ޔުނައިޓެޑަށް ކުޅެދިން 24 މެޗުގައި 12 ގޯލު ޖަހައިދީފައެވެ.\nކްރިސްޓިއާނޯ ރޮނާލްޑޯމެންޗެސްޓަރ ޔުނައިޓެޑް\nމާޗް 20, 2022\n"ރޮނާލްޑޯ ޔުނައިޓެޑުގައި މަޑުކުރާނީ އަންނަ އަހަރުގެ ޗެމްޕިއަންސް ލީގު ކުޅެވޭ ނަމައެވެ." މާނައަކީ އެހެންމީހުހް ތެޅިމަރުވެގެން މީނައަށް ހުރިހާ ކަމެއް ކޮށްދޭންވީއޭ؟ އަމިއްލަ މަސައްކަތުން ޗެމްޕިއަންސް ލީގު ކުޅެވޭގޮތް ހަދަންވީނު!


Maadhamaa in feshigen baeh phone thakun Whatsapp beynun nukureveyne - One Online\nމާދަމާއިން ފެށިގެން ދުނިޔޭގެ އެތައް މިލިއަން ފޯނަކުން ވަޓްސްއެޕް ބޭނުން ނުކުރެވޭނެކަމަށް ޓެކް ހަބަރުތަކުން ރިޕޯޓުކޮށްފިއެވެ.\nޓެކް ހަބަރުތައް ގެނެސްދޭ ސައިޓުތަކުން ވަނީ ވަޓްސްއެޕްގެ އާ އަޕްޑޭޓާއެކު މާދަމާއިން ފެށިގެން ބައެއް ފޯނުތަކަށް ސަޕޯޓު ނުކުރާނެ ކަމަށް ހާމަކޮށްފައެވެ.\nވަޓްސްއެޕް ބޭނުން ނުކުރެވޭނީ ކުރީގެ ފޯންތަކާއި ފަހުގެ ފޯންތަކުގެ ތެރެއިން އަޕްޑޭޓް ނުކޮށް ހުރި ފޯންތަކުންނެވެ.\nއައިފޯން ބޭނުންކުރާ ފަރާތްތަކުން އައިއޯއެސް9ނުވަތަ އެއަށްވުރެ ފަހުގެ އައިއޯއެސް ބޭނުންކުރާނަމަ ވަޓްސްއެޕް ބޭނުންކުރެވޭނެ އެވެ. ނަމަވެސް އެއަށްވުރެ ކުރީގެ އައިއޯއެސް ބޭނުންކުރާނަމަ ވަޓްސްއެޕް ބޭނުންނުކުރެވޭނެއެވެ.\nއައިފޯން4ނުވަތަ އެއަށްވުރެން ދަށުގެ އައިފޯނުތަކުން އައިއޯއެސް9ނުވަތަ އެއަށްވުރެ މަތީ ސޮފްޓްވެއާ ނޭޅޭނެއެވެ. މިކަމުގެ ސަބަބުން އައިފޯން4ނުވަތަ އެއަށްވުރެ ކުރީގެ ފޯނުތަކުން ވަޓްސްއެޕް ބޭނުންނުކުރެވޭނެއެވެ.\nއެންޑްރޮއިޑް ފޯނުތަކުންވެސް އެންޑްރޮއިޑް 4.0.3 ނުވަތަ އެއަށްވުރެ ފަހުގެ ވާޝަން ގެންގުޅޭނަމަ މައްސަލަ ދިމާނުވާނެއެވެ. ނަމަވެސް އެއަށްވުރެ ކުރީގެ ވާޝަންއެއް ނަމަ ވަޓްސްއެޕް ބޭނުން ނުކުރެވޭނެއެވެ.\nއެންޑްރޮއިޑް 4.0.3 އަށްވުރެ ކުރީގެ ވާޝަން ސަޕޯޓްކުރާ ފޯނުތަކުންވެސް ވަޓްސްއެޕް ބޭނުން ނުކުރެވޭނެއެވެ. އެގޮތުން މޮޓޮރޮލާ ޑްރޮއިޑް ރޭޒާ އާއި ސެމްސަން ގެލެކްސީ އެސް2ފަދަ ބައެއް ފޯނުތަކުގައި ބޭނުން ނުކުރެވޭނެއެވެ.\n2009 ވަނަ އަހަރު އުފައްދާފައިވާ ވަޓްސްއެޕް ބޭނުންކުރާ ދެ ބިލިއަނަށްވުރެ ގިނަ މީހުން ދުނިޔޭގެ އެކި ކަންކޮޅުތަކުގައި އުޅެއެވެ.\nގުޅޭ ޓެގު ޓެކްނޮލޮޖީ ވަޓްސްއެޕް\nދިރުން ހުރިތޯ ބެލުމަށް ނާސާއިން ފޮނުވި އެންމެ ބޮޑު އުޅަނދު މާސް އަށް ތިރިކޮށްފި


BREAKING NEWS: Quarantine Gai Thibi Meehunnah Roadha Veelun Dhinumugai Bodethi Thafaath Kurunthakeh - Vaguthu\nކަރަންޓީންގައި ތިބި މީހުންނަށް ރޯދަ ވީއްލުން ދިނުމުގައި ބޮޑެތި ތަފާތު ކުރުންތަކެއް\nކަރަންޓީންގައި ހުރި މީހަކަށް މިއަދު ރޯދަ ވީއްލަން ދިން އެއްޗެހި\nކޮވިޑް-19 އާއި ގުޅިގެން ކަރަންޓީން ކޮށްފައި ތިބި މީހުންނަށް ރޯދަ ވީއްލުން ދިނުމުގައި ބޮޑެތި ތަފާތު ކުރުންތަކެއް ގެންގުޅޭ ކަމުގެ ކަށަވަރު މައުލޫމާތު "ވަގުތު" އަށް ލިބިއްޖެއެވެ.\n"ވަގުތު" އަށް ކަށަވަރު ވެފައިވާ ގޮތުގައި ބައެއް ކަރަންޓީން ފެސިލިޓީތަކުގައި ތިބި މީހުންނަށް ރޯދަ ވީއްލަން ދިނީ ބަތާއި މުގުރިހަ އެވެ. ނަމަވެސް އަނެއްބައި ފެސިލިޓީތަކުގައި ތިބި މީހުން ރޯދަ ވީއްލަން ދިނީ ރޮއްޓާއި މައްސުނީގެ އިތުރުން ހެދިކާ އާއި މޭވާއެވެ.\nވިލަވަރާއި، އިރުފުށީގައި ތިބި މީހުން ރޯދަ ވީއްލަން ދިނީ ބަތާއި މުގުރިހައެވެ. ކަނޑިންމަ ރިސޯޓްގައި ތިބި މީހުން ރޯދަ ވީއްލަން ދިނީ ވެސް ބަތް ކަމަށް މައުލޫމަތު ލިބެއެވެ. ނަމަވެސް ރޯޔަލް އާއި މަޑިވަރުގެ ރޯދަ ވީއްލުން ރަނގަޅު ކަމަށް މައުލޫމާތު ލިބެއެވެ.\nކަޑިއްމަ ރިސޯޓްގެ އޮފިޝަލަކު "ވަގުތު" އަށް މައުލޫމާތު ދެއްވަމުން ވިދާޅުވީ އެރިސޯޓުން ރޯދަ ވީއްލުމަށް ބަތާއި މުގު ރިހައިގެ އިތުރުން ކުކުޅު ވެސް ދީފައި ވާނެ ކަމަށާއި އެންމެ ރަނގަޅަށް ކަންކަން ނުކުރެވުނީ ކުއްލިއަކަށް ކަންކަން ހަމަޖައްސަން ޖެހުމުން ކަމަށެވެ.\nކޮވިޑް-19 ފެތުރެމުން ދާތީ ރާއްޖެ އިން ބޭރުން އަންނަ ދިވެހިން ކަރަންޓީން ކުރަން ނިންމާ، މީހުން ކަރަންޓީން ފެސިލިޓީތަކަށް ފުރަތަމަ ގެންދަން ފެށިއިރު ވެސް ކާބޯތަކެތި އެންމެ ރަނަގަޅު ނޫންކަމަށް ބުނެ ބައެއް މީހުން ޝަކުވާ ކޮށްފައި ވެއެވެ. އެޝަކުވާތަކާއި ގުޅިގެން ގިނަ ތަންތަނުގެ ކެއުން ރަނގަޅު ވެސް ކުރިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މައުލޫމާތު ދެއްވާ ގޮތުގައި ކަރަންޓީން ފެސިލިޓީތަކުގައި މިހާރު 1500 އަށް ވުރެ ގިނަ މީހުން އެބަތިއްބެވެ.\nވެދާނެ އެ ބަޔަކަށް ކަމުދާ ކަހަލަ ގޮތަކަށް އެދެނީ ކަމަށް. ކޮބާ މައްސަލަ އަކީ. މިފަދަ ދަތި ހާލުގައި. ބިރިޔާޏެއް ނުދެވޭނެ.\nއޭޕްރީލް 24, 2020 21:37\nކަރަންޓީނައް ގެންދަނީ ވަކި ފެންވަރަކައް އެންމެންނައް ކާންބޯން ދިނުމައް އެގުރީމަންޓުކޮއް އެއްބަސް ވެގެންނެއް ނޫނެވެ.\nއޭޕްރީލް 24, 2020 21:41\nބައެއް ދިވެހިންނަށް ނޯންނާނެ ރަގަޅު ހަމައެއްގޮތެއްވެސް..\nފައްސި ނައްސި އައްސި\nއޭޕްރީލް 25, 2020 05:19\nދިވެހިންތަ މިމައްސަލަ ޖެއްސީ. ބަނގަޅުންތަ؟\nއޭޕްރީލް 24, 2020 21:42\nލިބޭ ިިމިންވަރަސް ޝުކުރު ކުރަންވާނެ\nއޭޕްރީލް 24, 2020 21:43\nބިދޭސިން5ސްޓަރ ތަންތާ ބައިތިއްބާފަ މޮޅެތިކެއުންދީފަ އެ ހުރިހާ ހަރަދެއް ކުރާނެ ފައިސާ ދައުލަތުގަ އެބަހުރިތަ. ދިވެހީންވެސް ވަރަށް ހާލުގަ އުޅޭ. ޢެހެންނޫނަސް ބޭރުގައުމެއްގަ ދިވެހިންނަށް5ސްޓްރ ހަރަދުކޮށްދޭތަ އެތާ ސަރުކާރުން. ތި ލިބޭ އެއްޗަކަށް ސުކުރުކޮށްބަލަ ބިދޭސީންނޭ. ޟިގައުމުގަ ލާރިއެއްނެތް ތިހުރިހާ ކަމެއްކުރާކަށް. މިހާރުވެސް ދިވެހީންނަށްވުރެ 10 ގުނަ ތިބައިމިހުން ގިނަ ކަރަންޓީންގަވެސް.\nއޭޕްރީލް 24, 2020 21:45\nPis pis pis roadha villan libunu kamah shukuru kohbbala.. ekaku kaa ehcheh anekaku kaa ehcheh nubala .. mi vaguthu meehun ves balaane mikaha haalaithakuga ves dheythere jahsaa kanthahgadeh hingaaleveytho ..\nއޭޕްރީލް 24, 2020 21:50\nއޭޕްރީލް 24, 2020 22:40\nތީ އާ ކަމެއް ނޫން. ކުޑަ ބަނޑޮހުގައި ތިބި މީހުންގެ ކެއުންވެސް އަޅުގަނޑު އެތާ ހުރިއިރު ހުރީ ވަރަށް ދަށް ފެންވަރެއްގަ. މިހާރުގެ ގޮތެއް ނޭނގެ. ކޮތަޅަކަށް ޕާރުސަލް ތައްޓެއް ލައިގެން ގެންނައިރު މުޅި ކޮތަޅަށް ކޮންމެ ފަހަރަކު ފައިބާފަ. އާންމު ކޮށް ދިނީ މުގުރިހަ. ދުވަހަކު މީރުކޮށް ނުލިބޭ. ކަރަންޓީނުގައި އެހާ މީރުކޮށް ކާކަށް އަޅުގަނޑުވެސް އުންމީދެއް ނުކުރަން. އެކަމަކު ކުޑަ ބަނޑޮހުގައިވެސް ވީއައިޕީ މީހުންނަށް މީރު ކެއުން ދޭކަން އެނގުނު ހިސާބުން މީ ކިހާ ވަރެއްގެ ކޮރަޕްޝަން އެކުލެވޭ ކަމެއްކަން އެނގިއްޖެ.\nއޭޕްރީލް 24, 2020 22:52\nތިވަރު ކާއެތިކޮޅެއް އަހަރެމެން މިއުޅެނީ ގަންނަންވެސް ނުލިބިގެން!\nއޭޕްރީލް 25, 2020 01:32\nސަައުތު ތައުފީގުގެ ކަމެއްދޯތި؟ ލާރިގަންޑު ބަނޑުއަޅާލާފަ މަކަރުހެދީ. މުޒާހަރާކުރޭ އެންމެން\nއޭޕްރީލް 25, 2020 01:41\nތިވަރުން ވެސް ހުރިހާއެންމެން ބަރިބަރިޔަށް ޖަހާފަ ތިތަނުގަ ހައްޔަރު ކޮށްފަ ބައިތިއްބާ. އަހރުމެން ރިސޯޓުން އައިސް ފުރަން ބޯޓަކަށް އަރާފަ ތިއްބާ ބޯޓުން ބާލައިގެން ގެނެސް ހާލުގަ ޖަށްސާފަ މިތަނުގަ ހައްޔަރުކޮށްފަ. އެންމެފަހުން ތިބި ގެސްޓްހައުސް އިން ބޭރުކޮށް މިރޭ މަގުމަތި ކޮށްލީ އެތަނުގަ އެމްއެންޑީއެފް މީހުން ބައިތިއްބަން ވެގެން. އަދިވެސް މިއުޅެނީ ވަންނާނެތަނެއް ނުލިބިގެން. ރޯދަވީއްލަން ކަދުރުއޮށެއް ކެއިގޮތަށް މިތިބީ. މިޔައްވުރެން މާރަނގަޅު ވާނެ އަރުމެން ރަށުގެ އަތިރިމަތިވެސް\nއޭޕްރީލް 25, 2020 01:48\nމިސަރުކާރަށް ވވވވވވވވވވ ވެދުން މިސަރުކާރަށް ނިސްބަށްވާ އެއްވެސް މީހަކަށް ދުވަހެއްގެ ކޮޅުންވެސް މަގޭވޯޓް ހަރާމުން ހަރާން. މިވީ އެންހަފްތާގަ މާލޭގަ ހިފަހައްޓާއިގެން ވަރަށް ހާލުގަ ޖައްސާފި. ބޮޑެތިމީހުންތިބީ ހުރިހާކަމެއް ފުދިގެން. އެމީހުންނަށް ކޮންކަމެއް ބަޔަކު ކޮންމެ ހާލެއްގަ އުޅުނަސް\nއޭޕްރީލް 25, 2020 01:59\nމީ ކޮންކަހަލަ ރަހުމެއް ނެއް ސަރުކާރެއް. ރޯދަމަސް ކަމެއްވެސް މިމީހުންނަށް ނޭގޭ. މިތަނުގަ ހައްޔަރުކޮށްފަ ތިބިއިރު. ރިސޯޓް ތަކުގެ ސްޓާފުން އަތުންކަލޭމެން ދެން ވޯޓް ހޯދަން ނައަންނާތި.ޚާއްސަކޮށް އައްއްޑޫ މީހުން\nކީކޭ ދެން ބުނާނި\nއޭޕްރީލް 25, 2020 05:16\nހެޔޮނުވާނެ ތިއުޅެނީ ރިސޯޓަށް ޗުއްޓީ ހޭދަކުރަން ގޮސްގެންނެއް ނޫނޭ ބަލަގަ. ކަލޭމެން ރައްކާތެރިކޮށް ފަރުވާދޭން ގެންދިޔައީ. ކަލޭމެންނަށް ރަނގަޅަކަށް ގެންދިޔާމަ އަދިވެސް ބިރިޔާނީ އާ ސޫޖީ އާ ދޭންވީ. ދިން އެއްޗެއް ެެެެެެެެެ ކައިގެން ތިބެބަލަ މާތް ރަސްކަލާނގެ ރަސްކަންފުޅަށްޓަކައި. އެތަނެއްގަ ހުރި އެއްޗަކުން އެތަނެއްގަ ބައިތިއްބާފަ ތިބި ބަޔަކަށް ދޭނި. މިއީ ދަތި ދުވަސްވަރެއް. ޢަރުތެރެއިން އެތެކޮށްލަން އެއްޗެއް ލިބޭތީ ހަމްކޮސްބަލަ. މުގު ރިހަޔާ ބަތާ އެއި ދެރަ އެއްޗެއްތަ އެހެން ނޫނަސް\nއޭޕްރީލް 25, 2020 21:30\nރޯޔަލްގައޭ ބޮޑުންގެ އާއިލާތައް ކޮރަންޓީން ކޮށްފަ ތިބީ. މިމީހުން ގަތް ގަނޑު ފަޅާ އެރީމަ ފަހުން ފޫބައްދަން ތެޅިފޮޅެގެން ފޮނުވީ އެއްބަޔަކު. އެހެންވީމަ އެތާ ކެއުން ރަނގޅުވާނެއޭ


Priyanka produce kuri film eh, enme molhu film akah\nޕްރިޔަންކާ ޕްރޮޑިއުސްކުރި ފިލްމެއް، އެންމެ މޮޅު ފިލްމަކަށް\n"ޕަހުނާ: ދި ލިޓުލް ވިޒިޓާސް"\nޕްރިޔަންކާ ޗޯޕްރާގެ އަމިއްލަ ޕްރޮޑަކްޝަން ހައުސް، ޕާޕުލް ޕެބުލް ޕިކްޗާސްއިން 2016 ވަނަ އަހަރުން ފެށިގެން އަންނަނީ ފިލްމުތައް އުފައްދަމުންނެވެ. އޭގެ ތެރޭގައި ހިމެނެނީ އިންޑިއާގައި ވާހަކަ ދައްކައި އުޅޭ ހިންދީ ބަސް ނޫނީ އެހެން ބަސްތަކުން އުފައްދާފައިވާ ފިލްމުތަކެވެ.\nމި އަހަރު ވެސް ހަތަރު ފިލްމެއްގައި މަސައްކަތް އެ ޕްރޮޑަކްޝަނުން ކޮށްފައިވެ އެވެ. މިދިޔަ އަހަރު ނިކުތް ފިލްމުތަކުގެ ތެރެއިން ސިކްކިމީސް ފިލްމެއް ކަމުގައިވާ "ޕަހުނާ: ދި ލިޓުލް ވިޒިޓާސް" އަށް، ޖާމަނީގައި ބޭއްވި ޝިލިންގެލް އިންޓަނޭޝަނަލް ޗިލްރަންސް ފިލްމު ފެސްޓިވަލުގައި ޖުރީގެ ފަރާތުން ހޮވާ އެންމެ މޮޅު ފިލްމުގެ ޝަރަފު މިހާރު ވަނީ ލިބިފަ އެވެ.\nއެ ފިލްމަށް ވަނީ ޕްރޮފެޝަނަލް ޖޫރީގެ ފަރާތުން ހާއްސަ ތައުރީފުތަކެއް ވެސް ލިބިފަ އެވެ.\nފިލްމުގެ ކާމިޔާބީ ފާހަގަކޮށް ޕްރިޔަންކާ ކުރި ޓުވީޓެއްގައި ބުނީ ދުނިޔޭގެ އެކި ހިސާބުތަކުން ފިލްމަށް ތައުރީފުތައް ލިބިގެންދާތީ އުފާކުރާ ކަމަށާއި އަދި ފިލްމުގެ މަސައްކަތްކުރި ހުރިހާ މީހުނަށް މަރުހަބާ ކިޔާ ކަމަށެވެ. އަދި އެ ޕްރޮޑަކްޝަންގެ ދެން އޮތް ފިލްމަށް ލިބޭނެ ތަރުހީބު ބަލާލަން ކެތްމަދުވެފައި ހުރިކަމަށްވެސް ބުންޏެވެ.\nމި ފިލްމު ޑައިރެކްޓުކުރީ ޕާކީ އޭ ޓައިރެވާލާ އެވެ. ޕްރިޔަންކާ ވަނީ އޭނާގެ މަސައްކަތްވެސް ޝުކުރު އަދާކޮށް މަރުހަބާ ކިޔާފައި އެވެ. "ޕަހުނާ: ދި ލިޓުލް ވިޒިޓާސް" ވޯލްޑް ޕްރިމިއާ ކުރީ މިދިޔަ އަހަރު ބޭއްވި ޓޮރޮންޓޯ އިންޓަނޭޝަނަލް ފިލްމު ފެސްޓިވަލުގައި އެވެ.\nމި ފިލްމުގައި ދައްކުވައި ދެނީ ނޭޕާލްގެ ކުޑަ ދެ ކުދިން އެ ކުދިންގެ މައިންބަފައިންނާއެކު ނޭޕާލްއިން އިންޑިއާށް ވަންނަ ބޯޑަރު ހުރަސްކުރާތަނުން އެ ކުދިންނަށް އެ ކުދިންގެ މައިންބަފައިން ގެއްލުމުން ދިމާވާ ކަންތައްތަކެވެ. އަދި އެ ދެ ކުދިން ސަލާމަތުން ދިރި ތިބުމަށް ކުރާ މަސައްކަތްވެސް ދައްކުވައިދެ އެވެ.\nކަރީނާ ގަދަވުމުން "ވީރޭ ދީ ވެޑިން 2" ފަށަނީ\nނެހާ ކައްކަރް އާއި ރޯހަންޕްރީތު ކައިވެނިކޮށްފި\nކަންގަނާއާއެކު މަސައްކަތް ކުރުމަކީ ބޮޑު ވޭނެއް\n"ނަމަކް ހަލާލް" ރިމޭކެއް އުފައްދަން ބައްޕަ ނޫޅޭ: ވަރުން\nޝިއުނާގެ މޫނު އޮތީ ޗިސްވެފަ: ޑޮކްޓަރު\n15 އަހަރު "ނިދާފައި އޮތް" ސައޫދީ ޕްރިންސް ހަރަކާތްކުރަން ފަށައިފި\nމަހަށް ގޮސް ހުއްޓާ ޝާހު މަރުވެއްޖެ\nކޯމާއިން މަންމަ ހޭއެރީ ދަރިފުޅުގެ ސަބަބުން!


Mbappe ge dhe goal aa eku PSG in lead fulhaakoffi | Mihaaru\nއެމްބާޕޭގެ ދެ ގޯލާ އެކު ޕީއެސްޖީން ލީޑުފުޅާކޮށްފި\n16 ޖެނުއަރީ 2020 - 09:39\nޕެރިސް (ޖެނުއަރީ 16) - ކީލިއަން އެމްބާޕޭގެ ދެ ގޯލާ އެކު 4-1 އިން ރަށުން ބޭރުގައި މޮނާކޯ ބަލިކޮށް ޕީއެސްޖީން ފްރެންޗް ލީގުގެ އެއް ވަަނައިގައި ލީޑުފުޅާކޮށްފި އެވެ.\nރޭގެ މެޗުގެ ނަތީޖާއާ އެކު ޕީއެސްޖީ ލީގުގެ އެއް ވަނައިގައި އޮތީ 20 މެޗުން 49 ޕޮއިންޓާ އެކު އެވެ. ދެ ވަނައިގައި އޮތް މާސޭ އަށް 20 މެޗުން ލިބިފައިވަނީ 41 ޕޮއިންޓެވެ. ތިން ވަނައިގައި ރެނެސް އޮތީ 20 މެޗުން 36 ޕޮއިންޓް ހަމަކޮށްގެންނެވެ.\nމޮނާކޯގެ ދަނޑުގައި ކުޅުނު ރޭގެ މެޗުގެ ފުރަތަމަ ހާފުގައި ޕީއެސްޖީން ވަނީ ދެ ގޯލު ޖަހައިފަ އެވެ. އެމްބާޕޭ މެޗުގެ 24 ވަނަ މިނިޓްގައި ޕީއެސްޖީ އަށް ލީޑުނަގައިދިންއިރު، ފުރަތަމަ ހާފުގެ އިތުރު ވަގުތުގައި ނޭމާ ވަނީ ދެ ވަަނަ ލަނޑެއް ޖަހައިދީފަ އެވެ. ނޭމާ މި ލަނޑު ޖެހީ ލިބުނު ޕެނަލްޓީ އަކުންނެވެ. މި ޕެނަލްޓީ އަކީ ޕީއެސްޖީގެ ލެވިން ކުރްޒާވާ އަށް މޮނާކޯގެ ގިލްކް ކުރި ފައުލަކަށް ރެފްރީ ދިން ޕެނަލްޓީ އެކެވެ.\nރޭގެ މެޗުގައި މޮނާކޯގެ ގިނަ ހަމަލާތަކެއް ޕީއެސްޖީގެ ގޯލުގައި ހުރި ކޭލޯ ނަވާސް ވަނީ ހުއްޓުވައިފަ އެވެ. މެޗުގެ 72 ވަނަ މިނިޓްގައި ޕީއެސްޖީގެ ތިން ވަނަ ގޯލު ޖެހީ ޕަބްލޯ ސަރާބިއާ އެވެ. މާކޯ ވެރާޓީ ދިން ބޯޅައަކުން ސަރާބިއާ ޖެހި މި ގޯލު ބަލައިގަންނަން ނިންމީ ވީޑިއޯ އެސިސްޓަންޓް ރެފްރީ (ވީއޭއާރް)ގެ އެހީ ހޯދުމަށް ފަހު އެވެ.\nމޮނާކޯ އިން މި މެޗުގައި ޖެހި ހަމައެކަނި ގޯލު ކާމިޔާބުކުރީ 87 ވަނަ މިނިޓްގައި ޓިއޭމް ބަކަޔޯކޯ އެވެ. އިތުރު ވަގުތުގައި ޕީއެސްޖީގެ ހަތަރު ވަަނަ ގޯލު ކާމިޔާބުކުރީ އެމްބާޕޭ އެވެ. އޭނާ މި ލަނޑު ޖެހީ ނޭމާ ދިން ބޯޅައަކުންނެވެ.\nޕީއެސްޖީގެ ކޯޗު ތޯމަސް ޓުޗެލް ބުނީ ހުރިހާ ކަމެއް ދިޔައީ ވަރަށް ފުރިހަމަކޮށް ކަމަށާއި ނޭމާ އާއި އެމްބާޕޭ އަދި އެންހެލް ޑިމާރިއާ އަދި މައުރޯ އިކާޑީ އަށް އެކުގައި ކުޅެވޭނެކަން މި މެޗުން ފެނިގެން ގޮސްފި ކަމަށެވެ.\nސްޕެއިންގެ ކުރީގެ ކޯޗު ޖެރާޑް މޮރޭނޯގެ ކޯޗުކަމުގައި ކުޅޭ މޮނާކޯ ރޭގެ މެޗުން ބަލިވުމުން ވަނީ ލީގުގެ ނުވަ ވަނަ އަށް ވެއްޓިފަ އެވެ. މޮނާކޯ އަށް 20 މެޗުން ލިބިފައިވަނީ 29 ޕޮއިންޓެވެ.


Natheejaa Ah Badhalu Anna Fadha Mahssala Eh Neikamah Home Minister Vidhaalhuvi - Mariya - Vaguthu\nނަތީޖާ އަށް ބަދަލު އަންނަ ފަދަ މައްސަލައެއް ނެތް ކަމަށް ހޯމް މިނިސްޓަރު ވިދާޅުވި - މާރިޔާ\nރިޔާސީ އިންތިހާބުގެ ނަތީޖާ އަށް ބަދަލު އަންނަ ފަދަ މައްސަލަ އެއް ނެތް ކަމަށް ހޯމް މިނިސްޓަރު އަޒްލީން އަހުމަދު ވިދާޅުވެފައިވާ ކަމަށް، އިންތިހާބީ ރައީސް އިބްރާހިމް މުހައްމަދު ސޯލިހު (އިބޫ) ގެ ތަރުޖަމާނު މާރިޔާ އަހުމަދު ދީދީ ވިދާޅުވެއްޖެއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން މާރިޔާ ވިދާޅުވީ ވެރިކަން ބަދަލުވުމުގެ މަރުހަލާ ކުރިއަށް ގެންދިއުމަށް އުފައްދާފައިވާ ކޮމިޓީތަކުގެ ތެރެއިން ޑިފެންސް އަދި ސެކިއުރިޓީ ކޮމިޓީގެ ފަރާތުން މިއަދު ހޯމް މިނިސްޓަރާ ބައްދަލުކުރައްވާފައިވާ ކަމަށެވެ.\nމި ބައްދަލުކުރެއްވުމުގައި ނަތީޖާ އަށް ބަދަލު އަންނަ ފަދަ އެއްވެސް ކަމެއް ނެތް ކަމަށް މިނިސްޓަރު އަޒްލީން ވިދާޅުވެފައިވާ ކަމަށް މާރިޔާ ވިދާޅުވިއެވެ.\n"އިންތިހާބާ ބެހޭ ގޮތުން ކުރެވޭ ޝަކުވާތަކުގެ މައްސަަލަ އެބޭފުޅުންވެސް ބެއްލެވި ކަމަށް މިނިސްޓަރު ވިދާޅުވި. އަދި އިންތިހާބުގެ ނަތީޖާ އަށް އަސަރު ފޯރާ ފަދަ މެޓީރިއަލް އެއްވެސް ކަމެއް ނެތް ކަމަށް ވެސް ވިދާޅުވި" މާރިޔާ ވިދާޅުވިއެވެ.\nހޯމް މިނިސްޓަރާއި ހަވާލާދީ މާރިޔާ މިހެން ވިދާޅުވިއިރު، އިންތިހާބުން ނާކާމިޔާބީއާ ކުރިމަތިލަން ޖެހިވަޑައިގެންނެވި ޕީޕީއެމްގެ ކެންޑިޑޭޓް ރައީސް އަބްދުﷲ ޔާމީން ވަނީ އިލެކްޝަންސް ކޮމިޝަނުގެ ތެރެއަށް ނުފޫޒު ފޯރާފައިވާ ކަމަށް ވިދާޅުވެފައެވެ. އަދި އިލެކްޝަންސް ކޮމިޝަނުން ރައްޔިތުންގެ ސުވާލުތަކަށް ޖަވާބު ލިބެންދެން މުޅި ރާއްޖޭގައި މުޒާހަރާ ކުރަންޖެހޭ ކަމަށްވެސް އެމަނިކުފާނު ވިދާޅުވިއެވެ.\nރައީސް މިހެން ވިދާޅުވެފައިވާއިރު، ޕީޕީއެމް އިން މިހާރު ގެންދަނީ އިލެކްޝަންސް ކޮމިޝަންގެ މެންބަރުންގެ މައްޗަށް ބޮޑެތި ތުހުމަތުތަކެއް ވެސް ކުރަމުންނެވެ. އެތުހުމަތުތަކަށް ބާރު ލިބޭ އޯޑިއޯއެއް ދާދިފަހުން ވަނީ މީސް މީޑިއާގައި ލީކް ކޮށްލާފައެވެ. ލީކް ކޮށްލާފައިވާ އޯޑިއޯގައި ވާހަކަ ދައްކަވަނީ އިލެކްޝަންސް ކޮމިޝަންގެ ރައީސް އަހްމަދު ޝަރީފާއި އެހެން މީހެކެވެ.\nއިންތިހާބުގެ ރަސްމީ ނަތީޖާ މިދިޔަ ހޮނިހިރު އިއުލާންކޮށްފައިވާއިރު، ރަސްމީ ނަތީޖާގައިވާ ގޮތުން ރައީސް ޔާމީނަށް ލިބިވަޑައިގެންފައިވަނީ 96،052 (41.60 އިންސައްތަ) ވޯޓެވެ. އަދި އިންތިހާބު ކާމިޔާބު ކުރެއްވި އިބްރާހިމް މުޙައްމަދު ޞާލިޙަށް ލިބިވަޑައިގެންނެވީ 134،705 (58.40 އިންސައްތަ) ވޯޓެވެ.\nއޮކްޓޯބަރ 3, 2018 19:11\nއެއީ އެއިރު. ޢެކަމު މިހާރު މިހިރަ ފެންނަނީނު\nއޮކްޓޯބަރ 3, 2018 19:47\nނަތީޖާ ބަދަލުކުރުމެއްނޫން އަޅުގަނޑުމެންގެ ބޭނުމަކީ! ނަތީޖާ އެއޮތީ ރައީސްވެސް ޤަބޫލުކުރައްވާފަ! މިއުޅެނީ ޝަކުވާތަކަކާ ޝައްކުއުފެދޭ ކަންތައްގަނޑެއް ހިގައިގެންއުޅޭ މައްސަލަ! އެއްކޮށް ޙަޤީޤަތަކަށްނުވިޔަސް އެ މައްސަލަތައް ބަލަން ރައީސްވެސް ބޭނުންފުޅުވަނީ! އޮޅުވަނުލާ!


Kakoo Fennaa Short Eh Laigen Imran Nukunnevumun Iyaz Faadu Vidhaalhuvehjje - Vaguthu\nކަކޫ ފެންނަ ސޯޓެއް ލައިގެން އިމްރާން ނުކުންނެވުމުން އިޔާޒް ފާޑު ވިދާޅުވެއްޖެ\n6 މަސް ކުރިން ( ނޮވެމްބަރު 5, 2021 )\nފުޓްބޯޅަ މެޗެއްގައި ޝެއިޙް އިމްރާން - ފޮޓޯ: މީސް މީޑިއާ\nކަކޫ ފެންނަ ސޯޓެއް ލައިގެން ހޯމް މިނިސްޓަރ ޝެއިޙް އިމްރާން އަބްދުﷲ ނުކުންނެވުމުން ދީނީ އިލްމުވެރިޔާ ޑރ. މުހައްމަދު އިޔާޒް އޭނާއަށް ފާޑު ވިދާޅުވެއްޖެއެވެ.\nޝެއިޚް އިމްރާން މިހާރު އުތުރުގެ ރަށްތަކަށް ކުރައްވަމުންގެންދަވާ ދަތުރުފުޅުގެ ތެރެއިން މިއަދު ހަވީރު ހދ. ކުޅުދުއްފުށީގައި އޮތް ފުޓްބޯޅަ މެޗެއްގައި ވަނީ ބައިވެރިވެވަޑައިގެންފައެވެ. އެ މެޗަކީ އެ ސިޓީގެ ފުޓްސަލް ދަނޑެއް ހުޅުވުމަށް ބޭއްވި ރަސްމިއްޔާތެއްގަައި ކުޅުނު މެޗެއް ކަމަށް ވެެއެވެ.\nއެ މެޗްގައި އިމްރާން ބައިވެރިވެވަޑައިގެންނެފައި ވަނީ ކަކުލާ ހަމައަށް އަރާ ރަތް ކުލައިގެ ސޯޓަކާއި، ރަތް ޓީޝާޓެއް ލައިގެންނެވެ. އޭނާއާއެކު ކޮމިޝަނަރ އޮފް ޕޮލިސް މުހައްމަދު ހަމީދުވެސް ވަނީ އެ މެޗްގައި ބައިވެރިވެވަޑައިގަންނަވާފައެވެ.\nއެ މެޗްގައި އިމްރާން ކުޅޭ މަންޒަރު ފެންނަ ފޮޓޯތަކެއް އާއްމުވެފައިވާއިރު، އެތައް ބަޔަކު ދަނީ އިމްރާންއަށް ފާޑު ވިދާޅުވެ ވާހަކަދައްކަމުންނެވެ.\nއިމްރާންގެ ދިފާއުގައި އާއްމުކޮށް ވާހަކަދައްކާ ބޭފުޅެއްގެ ގޮތުގައި ފާހަގަކޮށްލެވޭ ޑރއިޔާޒް ވިދާޅުވީ، އައުރަ ނިވާ ކުރުމަކީ ވަކި މީހަކު ކުރަންޖެހޭ ކަމެއް ނޫން ކަމަށާއި، އެންމެންވެސް ކުރަންޖެހޭ ކަމެއް ކަަމަށެވެ.\nއަދި ހާއްސަގޮތެއްގައި އެހެންމީހުންނަށް ނަމޫނާ އަކަށް ވާންޖެހޭ އިމްރާން ފަދަ ބޭފުޅަކު ކަކޫ ފެންނަ ހެދުމެއްގައި އާއްމުންގެ ތެރެއަށް ނިކުންނެވުމަކީ ބަލައިގަނެވޭނެ ކަމެއް ނޫން ކަމަށް އިޔާޒް ވިދާޅުވިއެވެ.\nނޮވެމްބަރު 5, 2021 19:34\nލަނޑަ ޔާ ވާނީ ލަނޑަޔާ އެހެން ވެފައެއޮތީ...\nނޮވެމްބަރު 5, 2021 19:58\nއެޖެންޑާ 19 ގެ ދަށުން ޓްރެއިނިން ވަނީނު. ހަަމަ ވެގެންތާ ަމޤާމް ދިފާއުވާނީ! އިސްތިއުފާ ދީފައި ރަށަށްދޭ! ލާދީނީސަރުކާރު ބައުގަނޑު. މިހާރު އެހެން ރަށެއްގެ ގޮނޑުދޮށުގައި އޮރިޔާމުން ލަނޑާތައް އަރާ ހިކިފައިއެއޮތީ. މި ސޮރުމެން ކޫލް.ގައުމުގެ ފޭރާން ވިއްސިވިހާލިވީ! ސޯޓު ވެއްޓޭނެ މާދަމާ އިްނޝާﷲ\nނޮވެމްބަރު 5, 2021 21:52\nއެވާނީ އިމްރާންގެ ކަކޫކޮޅުފެނިގެން އިޔާޒް ގޯސްވީކަމަށް\nނޮވެމްބަރު 5, 2021 22:03\nތަންކޮޅެއް ޒުވާން އަންބަކާޖެހުނީމާ މިހެންވާފަހަރުވެސް އަންނާނެ.\nނޮވެމްބަރު 5, 2021 22:32\nއިޔާޒޫ ބެލުން ތިރިކުރާށޭ.. ކީއްވެހޭ އިމްރާނުގެ ސޯޓަށް ތިބެލީ..\nނޮވެމްބަރު 5, 2021 22:47\nފައިސާ ފެނުނީމަ ދީނެއް ނުފެންނާނެ\nނޮވެމްބަރު 5, 2021 22:49\nމިހަާރު އެ ހުންނެވީ ދީނަށް ވުރެ މާ މަތީ މަޤާމެއްގައި. އަދާލަތުގެ ރައީސަކަށްވީ ދީން ހިމާޔަތްކުރުމަށް. ނަމވެސް ތިމާ ގެއްލި ހަލާކުވާއިރު ވެސް ނޭނގޭ. ހެޔޮ ވިސްނުން ދެއްވާށި\nނޮވެމްބަރު 6, 2021 00:13\nމީހަކަށް ދިމާވާނެ އެންމެ ބޮޑު މުޞީބާތަކީ ތިމާގެ ދީނީ ވާޖިބުތަކަށް ފަރުވާ ކުޑަ ކުރެވޭކަން އެގިހުރެ އެކަމާ އަޅާނުލައި އަދި އެއީ ހިތާމަކުރާވަރުގެ ބޮޑު ކަމެއްކަމުގައި ނުދެކި ހުންނަހުރުމެވެ.\nނޮވެމްބަރު 6, 2021 06:11\nޑރ ޢިޔާޒު ދެއްވީ ރީތި ނަސޭހަތެއް، ނަސޭހަތަކީ ވަކި ބަޔަކަށް ދޭން އޮންނަ އެއްޗެއްވެސް ނޫންް، ޢިމްރާނަކީ ވެސް ނަސޭހަތް ދޭން ޖެހޭ ބޭފުޅެއްނުންތޯ އެއީވެސް ހަމަ އިންސާނެ !\nމި ސަރުކާރާއެކު އުޅެވޭނީ ބުނާގޮތް ހަދައިގެން\nނޮވެމްބަރު 6, 2021 08:14\nދިޔަގޮތަށް މީހުނާ ދިމާލަށް އެއްޗިހި ކިޔާ އިރު އަމިއްލަ ނަފުސާމެދުވިސްނާލެވުނުތޯ ތިމަންމެން ނަން\nނޮވެމްބަރު 6, 2021 08:43\nވަކި އިމްރާނުގެ ކަކޫފެނިގެން ކޮންމައްސަލައެއް ޖެހެންވީ\nނޮވެމްބަރު 6, 2021 09:44\nމިހާރު މީނާއަށް ހުރިހާކަމެއްވެސް އޯކޭ! ޙަލާލް ހަރާމް ހަރާމް ޙަލާލް!\nނޮވެމްބަރު 6, 2021 10:19\nކަކުލަކީވެސް އައުރަތަ ތީއަދި ނޭގޭކަމެއް އުޅަބޮށި އައުރައަށްވޭތަ، އަހަރެން ކުރިން ހީކުރަނީ ކަކުލުން ތިރިނިވާކުރަނީ ކަކުލާހަމައަށް ފައިބާ މީހުންގެ ކަމަށް\nނޮވެމްބަރު 6, 2021 10:29\nއިޔާޒުއަކަށް ނުފެންނާނެ ފަލަމަސްގަނޑު އެކީ ދައްކައިގެން ދަނޑުމަތީ ދުވިޔަސް އިމްރާންނޫންވީމަ އެހެންނޫނީ އަންހެނެއްނޫންވީމަ.\nނޮވެމްބަރު 6, 2021 10:46\nމަގާމްގެ ދަހިވެތިކަމުގަ ޖީ-****ގް އެއްގަ ނިކުންނަން ވެސް އޭނަ ފަސްނުޖެހޭނެ.\nނޮވެމްބަރު 6, 2021 10:58\nޢިމްރާނަށް ހެޔޮ ވިސްނުން ދެއްވާށި